ﷲއަށްޓަކައި އެއްޗެއް ދޫކުރާ މީހަކަށް އެޔަށްވުރެ ހެޔޮކަމެއްއެއިލާހު ދެއްވައެވެ. – lhohi.com\nޝާއިޢުކުރީ: Lhohi ތާރީޚު: ޖުލައި 22, 2012\nޛައިލުއް ތަބަޤާތިލް ޙަނާބިލާގައި އިމާމު އިބުނު ރަޖަބު ރަޙިމަހުﷲ ޤާޟީ އަބޫބަކުރު މުޙައްމަދު ބިން އަބްދުލްބާޤީ އަލްއަންޞާރީ އަލްބައްޒާޒުގެ ސިޔަރަތުގައި ލިޔުއްވާފައިވެއެވެ.\nއެކަލޭގެފާނު ވިދާޅުވިއެވެ. “އަހަރެން މައްކާގެ (އޭރު އެކަލޭގެފާނު ހުންނެވީ ޙަދީޘް އުގެނުމަށް މައްކާއަށް އައިހެވެ) ކައިރިހިސާބެއްގައި ވީމެވެ. ދުވަސްތަކުގެ ތެރެއިން ދުވަހެއްގައި ވަރަށް ބޮޑަށް ބަނޑުހައިވީ ދުވަހެއް ކުރިމަތިވިއެވެ. އަދި ބަނޑަށް ލާނެ ހަމަ އެކައްޗެއްވެސް ނުލިބުނެވެ. ކާއެއްޗެއް ލިބޭތޯ ބޭރަށް ދިޔުމުންވެސް ކާނެ އެއްޗެއް ނުފެނުނެވެ. އެހެން އުޅެނިކޮށް މަގުމަތިން ފަށުވިން ސީލްޖަހާ ބަންދުކޮށްފައި އޮތް ފަށުވި ދަބަހެއް ފެނިއްޖެއެވެ. ދެން އެދަބަސް ހިފައިގެން ގެޔަށް ގޮސް އެކަނޑައިފީމެވެ. އޭގައި އޮތީ މުތުން ހަދާފައިވާ ވަރަށް ރީތި ހާރެކެވެ. އެފަދަ ހާރެއް ދުވަހަކުވެސް ނުދެކެމެވެ.\nއަދި އެޔަށްފަހު އެދަބަހަށް އެލާ ބަންދުކޮށްފައި އެރައްކާކޮށްފައި އަނެއްކާވެސް ކާނެ އެއްޗެއް ހޯދުމަށް ނުކުތީމެވެ. މިހެންއުޅެނިކޮށް މުސްކުޅި ބޭބެއަކު ގޮވާތީ އަޑުއިވުނެވެ. ފަށުވި އެވަނި މިވެނި ދަބަހެއް ހޯދަދިން މީހަކަށް އަހަރެން 500 ދީނާރު ދޭނަމެވެ. އަހަރެން އަމިއްލަ ނަފުސަށް ބުނީމެވެ. އަހަރެން މިވަނީ ލާރިއަށް ބޭނުންވެ ބަނޑުހައިވެފައެވެ. އެދަބަސް ރައްދުކޮށްފައި އެފައިސާއިން އަހަރެންނަށް ބޭނުންކުރެވޭނެތާއެވެ.\nއަދި އެބޭބެ ކައިރީގައި އަހަރެންނާއި އެކުގައި އަންނާށޭ ބުނެ އެބޭބެ ގޮވައިގެން އަހަރެންގެ ގެޔަށް ދިޔައީމެވެ. އަދި އެދަބަހުގެ ސިފަޔާއި އެހާރުގެ ސިފަތަކާއި އަދި އެހާރުގައި އޮތީ ކިތައް މުތްތޯ ސުވާލުކުރީމެވެ. އެބޭބެ ދިނީ ހަމަ ރަނގަޅު ޖަވާބެވެ.\nއަދި ގެއިން ނުކުމެ އެބޭބެ އަތަށް އެދަބަސް ފޯރުކޮށްދިނެވެ. ދެން އެބޭބެ ފަސްސަތޭކަ ދީނާރުގެ އިނާމު އަހަރެންގެ އަތަށް ދިނެވެ. އަހަރެން ބުނީމެވެ. އެ ބޭބެއަށް ރައްދުކޮށްދިނުމަކީ އަހަރެންގެ މައްޗަށް ވާ ވާޖިބެކެވެ. ތިފައިސާގައި އަހަރެން ނުހިފާނަމެވެ. އެހެންބުނުމުންވެސް އެފައިސާ ދިނުމަށް އެބޭބެ ވަރަށް މަސައްކަތްކުރިއެވެ. އަދި ބުންޏެވެ. ކޮންމެހެންވެސް މިފައިސާގައި ހިފަންޖެހޭނެއެވެ. ނަމަވެސް އަހަރެން ބުނީމެވެ. ﷲފިޔަވައި ޙައްޤުގޮތުގައި އަޅުކަންވެވޭ އެހެންއިލާހެއްނުވާ އިލާހު ގަންދީފައި ބުނަމެވެ. ﷲގެ ޙަޟްރަތުން މެނުވީ ޖަޒާއެއް ބޭނުމެއް ނޫނެވެ. އަދި އެދީނާރުގައި ހިފުމުން އަހަރެން އެއްކިބާވެގަތީމެވެ.\nއެބޭބެވެސް އަހަރެން ދޫކޮށްލުމަށްފަހު ޙައްޖު މޫސުން ނިމުމުން އެބޭބެގެ ރަށަށް ހިނގައްޖެއެވެ.\nދުވަސްތަކަކަށްފަހު ތިމަންނާ މައްކާއިން ނުކުތީމެވެ. އަދި ނަވަކަށް އަރައިގެން ދަތުރު ފަށައިފީމެވެ. ނަމަވެސް ދަތުރުގެ މެދުން ރާޅު ބޮޑުވެ ނައުގަނޑު ޣަރަޤުވެ މުދައުކޮޅު ގެއްލި މީސްތަކުން ބެހިއްޖެއެވެ. އަދި ﷲގެ ރަޙުމަތުން އަހަހަރެން ފުރާނަ ސަލާމަތްވެއްޖެއެވެ. އަދި ނައުގެ ފިލާގަނޑެއްގެ މަތީގައި ކަނާތަށް އަދި ވާތަށް ދެވޭ ނުދެވޭ ތަނެއްނޭނގި ކަނޑުމަތީގައި ދުވަސްތަކެއްވަންދެން އޮއްވާ އެއްދުވަހަކު ޖަޒީރާއަކަށް ލައްގައިފިއެވެ.\nއެރަށުގެ މީހުންނަކީ ލިޔެކިޔަން ދަންނަބައެއްނޫނެވެ. އަދި މިސްކިތަށް އަހަރެން ގޮސް ޤުރުއާން ކިޔަވާ މަންޒަރު މީސްތަކުންނަށް ފެނުމުން އެބައިމީހުން އަހަރެން ކައިރިއަށް ޖަމާވެގެންވާ މަންޒަރު ނޫނީ އެހެން މަންޒަރެއް ނުފެންނާނެއެވެ. އަދި ރަށުގެ އެންމެން ޤުރުއާން އުގަންނައިދިނުމަށް އެދެން ފަށައިފިއެވެ.\nއަދި އެރަށުގެ މީހުންނަށް ތިމަންނާ ޤުރުއާން އުގަންނައިދޭން ފެއްޓީމެވެ. އަދި މިކަމުން ނުހަނު ގިނަހެޔޮކަމާއި މީހުންގެ އެހީތައް އަހަރެންނަށް ލިބުނެވެ. އަދި އެޔަށްފަހު މިސްކިތުގައި ލިޔެފައި އޮތް މުޞްޙަފެއް ކިޔަވާތަން ފެނިގެން އެބައިމީހުން ކިޔަން އެނގޭތޯވެސް ސުވާލުކޮށްފިއެވެ. ބުނީމެވެ. އާނއެކެވެ. ދެން އެބައިމީހުންނަށް ލިޔަންކިޔަން އުގަންނައި ދިނުމަށް އަހަރެންގެ ކުރެން އެދެފިއެވެ. އެކަމަށް އެއްބަސްވީމެވެ.\nއަދި އެބައިމީހުންގެ ކުޑަކުދިންނާއި ޒުވާނުން އަހަރެންގެ ގާތަށް އުގެނެން އަންނަން ފަށައިފިއެވެ. އަދި އެކަމުގެ ސަބަބުން ނުހަނު ބޮޑު ހެޔޮކަން އަހަރެންނަށް ޙާޞިލުވިއެވެ. އަދި އެބައިމީހުންވެސް މިކަމަށް ވަރަށް ތަރުހީބު ދިނެވެ.”\nއަދި ދުވަސްތަކަކަށްފަހު އެބައިމީހުން އެކަލޭގެފާނު އެރަށުގައި ދާއިމަށް ބަހައްޓަން ބޭނުންވެގެން އެރަށުގެ މުއްސަނދި ޔަތީމް އަންހެން ކުއްޖެއްގެ ކައިވެނި ހުށައެޅިއެވެ. އެކަލޭގެފާނު އެކަން ބަޔާންކޮށްދެއްވަނުން ވިދާޅުވިއެވެ. ” އަހަރެން އެކަމާ ދެކޮޅު ހެދީމެވެ. ނަމަވެސް އެބައިމީހުން އެކަމަށް އެދެން ފެށުމުން އެންމެފަހުން އެކަމަށް އިޖާބަ ދިނީމެވެ.\nއަދި ކައިވެނީގެ ދުވަހު އަންހެން ކުއްޖާގެ މަޙުރަމުން އަހަރެންނަށް އެކުއްޖާހުށައެޅުމަށް އޮތް މަޖިލީހުގައި އިށީނުމާއެކުގައި އަހަރެންގެ ލޮލުގައި އަޅައިގަތީ މައްކާއިން ފެނުނު މުތީގެ ހާރު އަންހެއްކުއްޖާގެ ކަރުގައި އޮއްވައެވެ. އަޖައިބުވެގެން އެހާރަށް ބަލަހައްޓައިގެން ހުރެވުން ނޫން އެހެންކަމެއް ނުކުރެވުނެވެ. އެހެންކަމުން އަންހެން ކުއްޖާގެ މަޙުރަމުން ބުންޏެވެ. ޝެއިޚު އެޔަތީމު އަންހެން ކުއްޖާގެ ހިތްކުދިކުދި ކޮށްލައިފީމުތާއެވެ. ޝެއިޚު ތިބަލަނީ އެއަންހެން ކުއްޖާގެ ހާރަށް ވިއްޔާއެވެ..\nއެވަޤުތު އަހަރެން ބުނީމެވެ. ހަމަކަށަވަރުން މިހާރާ ގުޅޭ ވާހަކައެއް އަހަރެންނާ ދިމާވެފައިވެއެވެ. އެބައިމީހުން އެހިއެވެ. އެވާހަކައަކީ ކޮބައިހެއްޔެވެ؟\nދެން ވާހަކަ ވީގޮތް ކިޔައިދިނުމުން މީސްތަކުން ތަހުލީލާ ތަކުބީރާ ތަސްބީހުގެ އަޑުން މީސްތަކުންގެ އަޑުން މުޅި ރަށް ގުގުމާލިފަދައެވެ. އަހަރެންބުނީމެވެ. ސުބުޙާނަﷲއެވެ. ތިޔަބައިމީހުންނަށް ވީ ކިހިނަކުން ހެއްޔެވެ؟”\nއެހިނދު އެބައިމީހުން ބުންޏެވެ. “މައްކާއިން ތިޔަ ހާރު ހިފައިގެން އެއައި މީހަކީ މިއަންހެން ކުއްޖާގެ ބައްޕައެވެ. އަދި ޙައްޖުން އެނބުރި އައުމާއެކު އަބަދުވެސް (އެއަންހެންކުއްޖާގެ ބައްޕަ) ކިޔާ އުޅެއެވެ. “ﷲ ގަންދީފައި ބުނަމެވެ. އަހަރެންނަށް މިހާރު ރައްދުކުރި ފަދަ މުސްލިމެއް އަހަރެން މިބިންމަތިން އަދި ނުދެކެމެވެ. އޭ ﷲއެވެ. މިއަޅާއާއި އޭނާ އެއްތަނަކަށް ޖަމާކުރައްވާފާނދޭވެ. އޭރުން މިއަޅާގެ އަންހެންދަރިފުޅުގެ ކައިވެނި އޭނާއާއި ކޮށްދޭހުށީމެވެ.” އެމުސްކުޅި ބޭބެ މަރުވީ އެބަސްމަތީގައި ހުއްޓައެވެ. އަދި ﷲ އެބޭބެ ދުޢާ އިޖާބަ ކުރައްވައިފިއެވެ.\nދެން ޝެއިޚު އަނެއްކާވެސް ކިޔައިދޭން ފެށިއެވެ. “އަހަރެމެން އިނދެގެން އެތައް ދުވަސްތަކެއް ވޭތުވެއްޖެއެވެ. އެއީ ޞާލިޙު އަންހެނެކެވެ. އަދި ﷲގެ ރަޙުމަތުން ދެފިރިހެންކުދިން އަހަރެމެންނަށް ﷲ ރިޒުޤުކުރެއްވިއެވެ. އަދި އަނބިކަނބަލުން އަވަހާރަވެއްޖެއެވެ. އެޔަށްފަހު އެހާރު ދެކުދިންނަށާއި ތިމަންނާއަށް ވާރުތަވެއްޖެއެވެ. ދުވަސްކޮޅެއްގެ ފަހުން ފަހަރަކު ކުއްޖަކު ނިޔާވަމުންގޮސް ދެކުދިން ނިޔާވެއްޖެއެވެ. އަދި އެހާރު އެދެކުދިންގެ ކިބައިން އަހަރެންނަށް ވާރުތަ ވިއެވެ. އަހަރެން އެހާރު އެއްލައްކަ ދީނާރަށް ވިއްކައިލީމެވެ. އަދި ދުވަސްތަކެއްފަހުން އަހަރެން އެވާހަކަ މި(ލިޔަނީ) އެހާރުގެ ބާކީހުރި އަގުންނެވެ. ﷲގެ ހެޔޮރަޙުމަތް ހުރިހާ މީސްތަކުންގެ މައްޗަށް ލައްވާށިއެވެ.”\nޤާޟީ އަބޫބަކުރު މުޙައްމަދު ބިން އަބްދުލްބާޤީ އަލްއަންޞާރީ އަލްބައްޒާޒު ރަޙިމަހުﷲ އަކީ ކޮންބޭކަލެއް؟\nއެކަލޭގެފާނަކީ ފަސްވަނަ ޤަރުނުގައި އުޅުއްވި ބޮޑެތި ޙަދީޘް ޢިލްމުވެރިންގެ ތެރެއިން ބޭކަލެކެވެ. އެކަލޭގެފާނު އުފަންވެ ވަޑައިގަތީ ހިޖުރީ ސަނަތުން 442 ވަނަ އަހަރުގައެވެ\nއެކަލޭގެފާނަކީ ރަސޫލުﷲ ޞައްލަﷲ ޢަލައިހިއް ވަސައްލަމަގެ ޞަޙާބީ ބޭކަލެއްކަމަށްވާ ކަޢުބު ބިން މާލިކު ރަޟިޔަﷲ ޢަންހުގެ ދަރިކޮޅުން ވަޑައިގެންފައިވާ ބޭކަލެކެވެ.\nއެކަލޭގެފާނަކީ ހަނދާން ގަދަ ރޫމީންގެ ބަސްވެސް ދެނެލައްވާ ބޭކަލެކެވެ. ބަސް ދަސްކުރެއްވީ ރޫމީންގެ އަތްދަށުގައި ހައްޔަރުވެ ވަޑައިގެން ހުންނެވި ދުވަސްވަރުއެވެ.\nއެކަލޭގެފާނުގެ އުސްތާޛުންގެ ތެރޭގައި ހިމެނިވަޑައިގަންނަވާ އެންމެ މަޝްހޫރު ބޭކަލަކީ އަލްއިމާމު ޚަތީބުލް ބަޣުދާދީ ރަޙިމަހުﷲ އެވެ. އަދިވެސް އެތައް އުސްތާޛުންގެ އަރިހުން އެކަލޭގެފާނު ޢިލްމު ޙާޞިލުކުރެއްވިއެވެ. އެކަލޭގެފާނުގެ ބައްޕާފުޅަކިވެސް ޙަދީޘް އިލްމުގައި ފުންނާބު އުސް ބޭފުޅެކެވެ.\nއެކަލޭގެފާނު ޙަދީޘް އަޑުއަހަން ފުރަތަމަ މަޖިލިސްތަކަށް ދާން ފެށިއިރު3އަހަރުވެސް ނުފުރޭކަމަށްވެއެވެ. އެކަލޭގެފާނު ޤުރުއާން ހިތުދަސްކުރެއްވީ އުމުރުފުޅުން އެންމެ ހަތް އަހަރުގައެވެ.\nއެކަލޭގެފާނުގެ ދަރިވަރުން ތެރޭގައި މަޝްހޫރު ޢިލްމުވެރި ބޭކަލުންކަމަށްވާ އައްސަމްޢާނީ ، އިބުނުލް ޖަޢުޒީ ، އިބުނު އަސާކިރު އަދި އިބުނު މޫސާ އަލްމަދަނީ ފަދަ ރަޙިމަހުމުﷲ ޖަމީޢާން އެތައް މުޙައްދިޘުންނެއް ހިމެނިވަޑައިގަނެއެވެ.\nއަދި އެތައް ފަންނަކުން އެކަލޭގެފާނަކީ ފާހަގަކޮށްލެވޭ ޢިލްމުވެރިއެކެވެ.އެގޮތުން އިންޖިނޭރުކަމާއި އަދި ހިސާބު ޢިލްމުގައި މޮޅު ބޭކަލެކެވެ.\nއެކަލޭގެފާނު އަވަހާރަވީ ހިޖުރީ ސަނަތުން 535 ވަނަ އަހަރުގައެވެ\nއުފަންވެ ވަޑައިގަތީ އަދި އަވަހާރަވެވަޑައިގަތީވެސް ބަޣުދާދުގައެވެ…\nމާތްﷲ އެކަލޭގެފާނަށް ހެޔޮ ރަޙުމަތްލައްވައި ސުވަރުގޭގެ އެންމެމަތިވެރި ނިޢުމަތްތަކުން ޖަޒާ ދެއްވާށިއެވެ. އާމީން\nސީރަތުގެ ރެފަރެންސު: جزء فيه : ستة مجالس من أمالي الشيخ الإمام العدل أبي بكر محمد بن عبد الباقي بن محمد الأنصاري عن شيوخه (442هـ ــ 535هـ ) تخريج الشيخ الإمام الحافظ الثقة أبي الفضل محمد بن ناصر بن محمد البغدادي ( 467 هـ ــ 550هـ ) رضي الله عنهما


كتاب الزكاة (8) – DhiSalafiyyah\nكتاب الزكاة (8)\n28/06/2015 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚު އަޙްމަދު ނާޒިޙް\n﴿ إِنَّمَا الصَّدَقَاتُ لِلْفُقَرَاءِ وَالْمَسَاكِينِ وَالْعَامِلِينَ عَلَيْهَا وَالْمُؤَلَّفَةِ قُلُوبُهُمْ وَفِي الرِّقَابِ وَالْغَارِمِينَ وَفِي سَبِيلِ اللَّـهِ وَابْنِ السَّبِيلِ ۖ فَرِيضَةً مِّنَ اللَّـهِ ۗ وَاللَّـهُ عَلِيمٌ حَكِيمٌ ﴾ [سورة التوية ٦٠]\nމާނައީ: ” ހަމަކަށަވަރުން ޞަދަޤާތުގެ ތަކެތި ވަނީ ފަޤީރުންނަށާއި، މިސްކީނުންނަށާއި، އެކަމުގެ ޢާމިލުންނަށާއި، އެބައިމީހުންގެ ހިތްތައް އެކުވެރި ކުރައްވާ މީހުންނަށާއި، އަޅުން މިނިވަންކުރުމުގައްޔާއި، ދަރަނިވެރިންނަށާއި، ﷲގެ މަގުގައްޔާއި، (ޙާލުގައި ޖެހިފައިވާ) ދަތުރުވެރިންނަށެވެ. ﷲގެ ޙަޟްރަތުން ކަނޑައަޅުއްވާފައިވާ ފަރުޟެއްގެ ގޮތުގައެވެ. ﷲއީ މޮޅަށް ދެނެވޮޑިގެންވާ ޙަކީމްވަންތަ އިލާހެވެ”.\nފަޤީރުން: އެއީ ކާބޯތަކެއްޗާއި އަންނައުނާއި ގެދޮރު އެމީހެއްގެ އަމިއްލަ ޙާޖަތްތަކާއި އެމީހާ ބަލަހައްޓަންޖެހޭ މީހުންގެ ޙާޖަތްތައް ފުއްދޭވަރަށް ނެތްމީހާއެވެ. އެމީހާއަށް އަހަރަކަށް ވާވަރަށް، ޒަކާތުން ދެވޭނެއެވެ.\nމިސްކީނުން: އެއީ އެމީހެއްގެ ޙާޖަތްތަކުގެ ދެބައިކުޅައެއްބައި ހުރިމީހާއެވެ. ނުވަތަ އެއައްވުރެ ތަންކޮޅެއް ގިނައިން ހުރިމީހާއެވެ. އެމީހާއަށްވެސް އަހަރަކަށް ވާވަރަށް، ޒަކާތުން ދެވޭނެއެވެ.\nޢާމިލުން: އެއީ މުސްލިމުންގެ ވެރިޔާގެ ފަރާތުން ޒަކާތުގެ ކަންތައްތަކާއި ހަވާލު ކުރެވިފައިވާ މީހުންނެވެ. އެމީހާއަކީ މުއްސަންޖަކަށް ވިޔަސް ޒަކާތުގެ މަސައްކަތުގެ ތެރޭގައި އުޅޭ މުއްދަތަށް ފުދޭވަރަށް އެމީހާއަށް ދެވޭނެއެވެ. ސަބަބަކީ އެމީހާގެ ވަގުތު އެކަމަށް ހުސްކޮއްގެން ހުރީތީއެވެ. ޢާމިލުންނަކީ ޒަކާތް ނެގުމާއި، އެކަމާއި ބެހޭ ލިޔެކިޔުންތައް ބެލެހެއްޓުމާއި، ޒަކާތުގެ ގޮތުގައި ނެގިފައިވާ މުދާ ބެލެހެއްޓުމާއި، އެމުދާ ބެހުމުގެ ކަންތަކާއި ހަވާލުކުރެވިފައިވާ މީހުންނެވެ.\nހިތްތައް އެކުވެރި ކުރައްވާ މީހުން: އެމީހުންނަކީ ކާފިރުންގެ ތެރެއިން އިސްލާމްދީނަށް ލޯބިޖެއްސުމަށް ޒަކާތް ދެވޭމީހުންނެވެ. ނުވަތަ މުސްލިމުންގެތެރެއިން ދީނީ ކަންތައްތަކާމެދު ފަރުވާކުޑަ ކުރާ މީހުން، އިސްލާމްދީން މަތީ ޘާބިތު ކުރުވުމުގެ ގޮތުން ދެވޭ މީހުންނެވެ. ނުވަތަ އެބައިމީހުންގެ ގާތްތިމާގެ މީހުން އިސްލާމްދީނަށް ޝައުޤުވެރި ކުރުވުމަށް ޒަކާތް ދެވޭމީހުންނެވެ. ނުވަތަ އެބައެއްގެ އެހީތެރިކަން ހޯދުމަށާއި އެމީހުންގެ ދުއްތުރާރަކުން ސަލާމަތް ވުމަށް، ޒަކާތުން ދެވޭ މީހުންނެވެ.\nއަޅުން މިނިވަންކުރުން: މިއީ މުސްލިމް އަޅުން މިނިވަންކުރުމަށް، ޒަކާތުން ދެވޭ ބައެވެ. ދުޝްމަނުންގެ އަތްދަށުގައިވާ މުސްލިމު އަސީރުން ސަލާމަތް ކުރުމަށްވެސް ޒަކާތުގެ މިބައިން ދެވޭނެއެވެ.\nދަރަނިވެރިން: މިއީ ﷲއަށް ނުއުރެދޭ ކަމެއްގައި ނަގާފައިވާ ދަރަންޏެއް އަދާކުރުމަށް ނުކުޅެދިގެންވާ މީހާއެވެ.\nﷲގެ މަގުގައި: މިއީ ބައިތުލްމާލުން ވަކި ޚާއްޞަ މުސާރައެއްނެތި، ﷲގެ މަގުގައި މަސައްކަތްކުރާ މީހުންނެވެ. މިބައިމީހުންނަކީ މުއްސަދިން ކަމުގައިވިޔަސް ޒަކާތުން ދެވޭނެއެވެ.\nދަތުރުވެރިން: މިއީ ދަތުރެއްގައި ގޮސްހުއްޓާ ހާލުގައި ޖެހިފައިވާ މީހާއެވެ.\nޒަކާތުން ދިނުން ހުއްދަ ވެގެންނުވާ މީހުން:\nމުދާ ހޯދުމުގެ ކުޅަދާނަކަން ލިބިފައިވާ، ގައިގަ ބާރުހުރި މީހުން އަދި މުއްސަނދިން: އެހެންނަމަވެސް މިމީހުންގެ ތެރެއިންވެސް ޢާމިލުންނާއި ދަރަނިވެރިންނަށް ޒަކާތުން ދެވޭނެއެވެ.\nއެމީހަކު ޚަރަދު ބަލަހައްޓަން ޖެހިފައިވާ، މައިންބަފައިންނާއި ދަރިންނާއި އަނބިމީހާ:\nކާފިރުންގެ ތެރެއިން މަތީގައި ބަޔާންކުރެވިފައިވާ މީހުން ފިޔަވައި އިތުރު މީހުން:


ރ. އަތޮޅުގައި ހިންގާ ރިސޯޓުތަކަށް ހާއްސަކޮށްގެން ރ. މީދޫ ޖަމިއްޔަތުއް ސަލާހުން ކުރިޔަށް ގެންދާ ރާބަދި ޗެލެންޖު ފުޓްސަލް މުބާރާތް މިރޭ އެ ރަށުގައި ފަށައިފިއެވެ. ޖުމުލަ 12 ޓީމު ބައިވެރިވެފައިވާ މި މުބާރާތުގެ ފުރަތަމަ މެޗުގައި ބައްދަލުކުރީ ކޮތައިފަރު އަދި ދިގަލި މޯލްޑިވްސްއެވެ. މި މެޗު5– 1 ން ކާމިޔާބުކުރީ ދިގަލި މޯލްޑިވްސްއިންނެވެ. މި މެޗުގެ މޭން އޮފްދަ މެޗުގެ މަގާމުހޯދީ ދިގަލި މޯލްޑިވްސްގެ އިބްރާހީމް...\nއެމްޖޭއެސް ފުޓްސަލް ޗެލެންޖުގެ ޗެމްޕިއަންކަން ހަވާސް ސްޕޯޓްސް ކުލަބުން ހޯދައިފި\nއެމްޖޭއެސް ފުޓްސަލް ޗެލެންޖް 2022 ގެ ޗެމްޕިއަންކަން ހަވާސް ސްޕޯޓްސް ކުލަބުން ހޯދައިފިއެވެ. މީދޫ ފުޓްސަލް ދަނޑުގައި އިއްޔެ ރޭ ކުޅުނު ފައިނަލް މެޗްގައި ބައްދަލު ކޮށްފައިވަނީ ހަވާސް ސްޕޯޓްސް ކުލަބު އަދި ގާގަނޑު އެފްސީއެވެ. ފޯރިގަދަ ކުޅުމެއް ފެނިގެންދިޔަ މި މެޗް 6-3 ގެ ނަތީޖާ އަކުން މެޗް ކާމިޔާު ކޮށްފައި ވަނީ ހަވާސް ސްޕޯޓްސް ކުލަބުންނެއެވެ.މިމެޗްގެ މޮޅުކުޅުން ތެރިއަކަށް ހޮވިފައިވަނީ ހަވާސް ސްޕޯޓްސް ކުލަބުގެ ޖާޒީ ނަންބަރު...\nފައިނު ކުލަބް ޔަންގްސްޓަރސް (ސީވައިއެސް) އިންތިޒާމުކުރާ ސްޕޯޓްސް ފިއެސްޓަރ ޖުލައި މަހު ކުރިޔަށް ގެންދާގޮތަށް ހަމަޖެހިއްޖެއެވެ. ސީވައިއެސްއިން ބުނެފައިވަނީ، ފާއިތުވި އަހަރުތަކުގައި ކުރިޔަށް ގެންދަން ފެށި ކުޅިވަރު މުބާރާތްތައް ދެން ކުރިޔަށްދާނީ ކުޅިވަރު އީދެއްގެ ގޮތުގައި ސްޕޯޓްސް ފިއެސްޓަރގެ ނަމުގައި ކަމަށެވެ. އެގޮތުން، މި އަހަރުގެ ސްޕޯޓްސް ފިއެސްޓަރގައި އަންހެނުންނަށް ހާއްސަކޮށްގެން ބާއްވާ ވޮލީ މުބާރާތަކާއި ފިރިހެނުންނަށް ހާއްސަކޮށްގެން ބާއްވާ ފުޓްސަލް މުބާރާތް ކުރިޔަށް ގެންދަންވަނީ ހަމަޖެހިފައެވެ. މިއަދު އާންމުކޮށްފައިވާގޮތަށް ބަލާއިރު،...\nމާކުރަތު ފުޓްބޯޅަ ދަނޑުގެ މައްސަލާގައި މަހްލޫފާއި ސުވާލުކޮށްފި\nޓެކަރސް މައިލޯ ޗެމްޕިއަންޝިޕްގެ ޒޯން2ގެ ޗެމްޕިއަންކަން ދުވާފަރު ހޯދައިފި\nގޯލްޑަން ފުޓްސަލް ޗެލެންޖުގައި ރ. އަތޮޅުގެ3ޓީމެއް


Uthuruge3Rashunves Buny Raees ah Marhabaa kiyan Beynunnuvaa Kamah\nއުތުރުގެ3ރަށުންވެސް ބުނީ ރައީސްއަށް މަރުޙަބާކިޔަން ބޭނުން ނުވާކަމަށް\n-2weeks ago 13 - ހަނާން ހުސައިން\nރައީސުލް ޖުމްހޫރިއްޔާ އިބްރާހިމް މުހައްމަދު ޞާލިޙްގެ ދެކަނބަލުން ތިލަދުންމަތީ ދެކުނުބުރީގެ3ރަށަކަށް ދަތުރު ކުރައްވާތީ ސަރުކާރުން ދުރާލާ އެންގުމުންވެސް އެރަށްތަކުގެ ގިނަ ރައްޔިތުން ރައީސް ޞާލިޙްއަށް މަރުހަބާކިޔުމަށް އިންކާރު ކޮށްފައިވާކަމުގެ މައުލޫމާތު ލިބިއްޖެއެވެ.\nރައީސް ޞާލިޙް ތިލަދުންމަތީ ދެކުނުބުރިއަށް ދަތުރު ކުރުމަށް ހަމަ ޖެއްސެވީވެސް އެންމެ3ރަށަށެވެ. އެއީ ކުޅުދުއްފުށީ ސިޓީ ،ހަނިމާދޫ އަދި ކުމުންދޫއެވެ.\nކުޅުދުއްފުށިން "ވޮއިސް" އަށް މައުލޫމާތު ދެއްވި މީހަކު ބުނީ ރައީސް ޞާލިޙް އެ ސިޓީއަށް ވަޑައިންނެވުމުގެ ކުރިން ރަށުގައި މުޒާހަރާ ނުކުރުމަށް ފުލުހުން ވަނީ އަންގާފައިކަމަށެވެ.\nމިޔާއިއެކުރައީސަށް މަރުހަބާ ދެންނެވުމުގެ އިންތިޒާމް ހަމަޖެއްސުމަށް ދުރާލާ ސަރުކާރުން ވަނީ ރައްޔިތުންގެ ޚިޔާލު ހުރިގޮތް ބަލާފައިކަމަށް އޭނާވިދާޅުވިއެވެ.\nއެހެންނަމަވެސް ރައީސްއަށް މަރުހަބާކިޔަން އެ ސިޓީގެ ގިނަބަޔަކު ވަނީ ދެކޮޅުހަދާފައި ކަމަށް އޭނާ ވިދާޅުވިއެވެ. އަދި ރައީސް ޞާލިޙް މިއަދު ކުޅުދުއްފުށީ ސިޓީއަށް ވަޑައިންނެވުމާއިއެކު، އެރަށުގެ ގިނަ އަދަދެއްގެ ރައްޔިތުން ނުކުމެ ރައީސްގެ އިސްތިއުފާއަށްވެސް ވަނީ ގޮވާލާފައެވެ.\nފޮޓޯ: ކުޅުދުއްފުށި އޮންލައިން\nރައީސްގެ ދަތުރުފުޅާއި ގުޅިގެން އެ3ރަށުންވެސް މާބޮޑު ތަރުހީބެއް ރައްޔިތުންގެ ފަރާތުން ނުލިބޭނެކަން ސަރުކާރަށް ކައުންސިލްތައް މެދުވެރިކޮށް އަންގާފައިވާކަމަށް މައުލޫމާތު ލިބިފައިވާއިރު، ސަރުކާރުގެ ތަރުޖަމާނު މީޑީއާތަކަށް މައުލޫމާތު ދެއްވަމުން ވިދާޅުވީ ކޮވިޑާއި ގުޅިގެން މީހުން އެއްނުވުމަށް ރައީސް އެދިވަޑައިންނެވީ ކަމަށެވެ.\nމަބްރޫކް ވިދާޅުވީ ތިލަދުންމަތީ ދެކުނުބުރިއަށް ރައީސުލްޖުމްހޫރިއްޔާ ކުރައްވާ ރަސްމީ ދަތުރުފުޅާ ގުޅިގެން، އެ މަނިކުފާނަށް މަރުހަބާ ދެންނެވުމަށް ޚާއްސަ އިންތިޒާމްތައް ހަމަޖެއްސުމަށް ގިނަ ރިކުއެސްޓްތަކެއް ލިބިފައިވާކަމަށެވެ. އެހެން ނަމަވެސް ކޮވިޑްގެ ހާލަތުގައި ގިނަ ބަޔަކު އެއްތަންވުމަކީ އެންމެ ރައްކާތެރި ކަމަކަށް ނުވާނެތީ، ރައީސް ޞާލިޙް އެކަން މަނާކުރެއްވީ ކަމަށެވެ.\nމަބްރޫކް މިހެން ވިދާޅުވެފައި ވީނަމަވެސް ރައީސްގެ ދެކަނބަލުންގެ ފްލައިޓް ޖެއްސުމާއިއެކު ކުޅުދުއްފުށީ ސިޓީއިން އާންމުން ގޮވީ ރައީސްގެ އިސްތިއުފާއަށެވެ.\nމައުލޫމާތު ލިބިފައިވާގޮތުން ރައީސް ޞާލިޙް އިންނެވި ފްލައިޓް ރަންވޭ ޖެއްސުމާއެކު މުޒާހަރާގައި ބައިވެރިން ދިޔައީ ރައީސްގެ އިސްތިއުފާ ގޮވައި އަޑުގަދަކުރަމުންނެވެ. އަދި ކުޅުދުއްފުށީ ސިޓީގައި ރައީސް ޞާލިޙްގެ އިސްތިއުފާއަށް ގޮވައި ބެނާތަކެއްވެސް ވަނީ ދަމާފައެވެ.\nއެ ބެނާތަކުގައި ހުރީ ރައީސް ޔާމީން މިނިވަން ކުރުމަށާއި ރައީސް ޞާލިޙް އިސްތިއުފާއަށް ގޮވާފައި ކަމަށް ކުޅުދުއްފުށީ ސިޓީއިން މައުލޫމާތު ދެއްވި ބޭފުޅަކު ވިދާޅުވިއެވެ.އަދި އިންޑިއާ އައުޓް ބެނާ ދަމާފައިވާކަމަށްވެސް އޭނާ ވިދާޅުވިއެވެ.\nރައީސްގެ ދެކަނބަލުން ތިލަދުންމަތީ ދެކުނުބުރީގެ3ރަށަކަށް ދަތުރު ކުރެއްވުމަށް ހަމަޖެހިފައިވާއިރު، ދެން ވަޑައިންނަވާނީ ހަނިމާދޫ އަދި ކުމުންދޫއަށެވެ. އަދި މި3ރަށުންވެސް ރައީސަށް މަރުހަބާ ކިޔުމަށް ހަމަޖެއްސެވީ އެރަށްތަކުގެ ކައުންސިލަރުންނާއި ސަރުކާރުގެ އިދާރާތަކުގެ ވެރިންކަމަށް މައުލޫމާތުލިބެއެވެ.\nހަނާން ހުސެއިން ހަމަތަ އަޅެފަހެ\nކިހާވަރަކަށް ބަލައި ދިރާޞާކޮށްފައި މި އާޓިކަލް ލިޔުނީ.....ލިޔުނު މީހާ ފެއިލް!\nދޮގު ނެހެދުމަށް ދަންނަވަން ކުޅުދުއްފުށީން ސިޓީން ގިނަ ބަޔަކު ނުކުތް މަރުހަބާ ކިޔަން ނުކުތް\nޑޭޓާ އަކީ ކޮބާ. އިސްތިއުފާއަށް ގޮވީ ކިތައްމީހުން\nއެންމެ6ކެނާ ނުކުތީ ޕީޕީއެމް އިން އިސްތިއުފާއަށް ގޮވަން، އެމީހުން ގޮވީވެސް ޔާމީންގެ އިސްތިއުފާއަށް\nދެކުނަށް ދިޔަޔަސް ވާނީ ހަމަ ތިވަރު. ސަރުކާރު ބޮޑުތަނުން ފެއިލް.\nމިހާރު ފެންނަމުން މި ދަނީ މި ސަރުކާރުގެ ނާގާބިލު ކަމުގެ ހައްގު ޖަޒާ، ސަރުކާރަށް ތާއީދު ނުކުރާނެ ކަމުގެ އަލިގަދަ ދަލީލު ތައް މީހުން ނުނިކުތީމަ ކޮވިޑު ބޮލަށް ކަނޑާލާފަ މި ހަން ފަތުރަނީ ރައީސް ވިދާޅު ވެއްޖެއޯ ގިނަ މީހުން ނުނިކުންނަށް، ކިހާ ރީތި.\nގިނަ އަދަދެއްގެ ތެޔޮ އަރުވައިގެން ދަތުރު ކުރަމުންދަނިކޮށް އެފްއެސްއެމްގެ ބާޖެއް އުރިއްޖެ031 minutes ago\nވެކްސިނަކީ އާއްމު ދިރިއުޅުމެއްގެ ހާލަތަށް ދެވެން އޮތް މަގު: ރައީސް ޞާލިހު054 minutes ago\nމާލޭގައި ބަހައްޓާނީ ޒަމާނަށް ފެތޭ މީޓަރު ޕާކިން ސިސްޓަމެއް: މުއިއްޒު05 hours ago\nކޮވިޑް-19އަށް މިއަދު ޕޮޒިޓިވްވީ 107 މީހުން!011 hours ago


ރ. އަލިފުށީ ސްކޫލަށް 50 އަހަރު ފުރުމުގެ ރަންޔޫބީލް ފާހަގަކުރުމުގެ ޖަލްސާގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\nރ. އަލިފުށީ ސްކޫލަށް 50 އަހަރު ފުރުމުގެ ރަންޔޫބީލް ފާހަގަކުރުމުގެ ޖަލްސާގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު\n11 ސެޕްޓެންބަރު 2019، ރިފަރެންސް: SA/RIMS/2019/66\nއެޑިޔުކޭޝަން މިނިސްޓަރ ޑޮކްޓަރ ޢާއިޝަތު ޢަލީ، އަލިފުށީ ސްކޫލްގެ ޕްރިންސިޕަލް ޙަސަން ޔޫސުފް، މި ޖަލްސާގައި ބައިވެރިވެވަޑައިގަންނަވާ ރައްޔިތުންގެ މަޖިލީހުގެ މެމްބަރުން، ރ. އަތޮޅު ކައުންސިލްގެ ރައީސް ޢަލީ ޝާހިދު، އަލިފުށީ ކައުންސިލްގެ ރައީސް ޢަބްދުﷲ ރާޟީ، އަލިފުށީ ސްކޫލްގެ އެންމެހާ މުވައްޒަފުންނާއި ލޮބުވެތި ދަރިވަރުން، އަދި އެ ދަރިވަރުންގެ ބެލެނިވެރިން، ހާޒިރުވެވަޑައިގެން ތިއްބެވި އެންމެހައި ބޭފުޅުން؛\nމިއަދަކީ އަލިފުށީގެ ޙަޔާތުގައި އައި ވަރަށް އުފާވެރި ދުވަހެއް. އަލިފުށީ ސްކޫލުގެ ރަންޔޫބީލް ފާހަގަކުރާ މި ޙަފްލާގައި ބައިވެރިވުމުގެ ނަސީބު ލިބުނުކަމަށްޓަކައި އަޅުގަނޑު ވަރަށް އުފާކުރަން. އަދި މިފުރުޞަތު އަޅުގަނޑަށް ދެއްވި ކަމަށްޓަކައި، ސްކޫލްގެ ޕްރިންސިޕަލަށާއި، ހުރިހާ މުވައްޒަފުންނަށް، އަދި ލޮބުވެތި ހުރިހާ ދަރިވަރުންނަށް އަޅުގަނޑު ޝުކުރު އަދާކުރަން. އަދި ވަކިން ޚާއްޞަކޮށް، މިރަށުގެ ލޮބުވެތި ރައްޔިތުންނަށާއި، ދަރިވަރުންގެ ބެލެނިވެރިންނަށްވެސް، އަޅުގަނޑުގެ ހިތުގެ އިޚްލާޞްތެރިކަމާއެކު ޝުކުރު ދަންނަވަން.\nމި ޙަފްލާގައި އެއްޗެއް ދެންނެވުމުގެ ކުރިން، މި ސްކޫލްގެ ފަރާތުން އަޅުގަނޑަށް ދެންމެ ދިން ހަނދާނީ ފިލަޔަށްޓަކައި، ސްކޫލްގެ ޕްރިންސިޕަލް ޙަސަން ޔޫސުފަށް ވަރަށް އިޚްލާޞްތެރިކަމާއެކު އަޅުގަނޑު ޝުކުރު ދަންނަވަން. އަދި މި ސްކޫލްގެ ހުރިހާ މުވައްޒަފުންނަށާއި، ލޮބުވެތި ދަރިވަރުންނާއި ބެލެނިވެރިންނަށްވެސް ޝުކުރު ދަންނަވަން.\nމިރޭ އަޅުގަނޑުމެން މި ފާހަގަކުރަނީ އަލިފުށީ ސްކޫލްގެ ރަން ޔޫބީލް. ނަމަވެސް ރާއްޖޭގެ ރަށްރަށުގެ އިހުގެ ތާރީޚު، މާ ސާފުކޮށް ލިޔެވިފައި ނެތުމުން، މި ރަށުގައިވެސް ކިޔަވައިދޭން ފެށި ޙަޤީޤީ ދުވަސްވަރެއް ސާފުކޮށް އެނގޭކަށް ނެތް. ނަމަވެސް ޙަސަން ނޫރައްދީން (ދެވަނަ)އިގެ ރަސްކަމުގެ ދުވަސްވަރު، މި ރަށުގައި ވަކި އިންތިޒާމެއްގެ ދަށުން ކިޔަވައިދިން ކަމަށް ލިޔުންތަކުން ފެންނާން އެބަހުރި.\nއެއީ މީގެ ގާތްގަނޑަކަށް 78 އަހަރު ނުވަތަ 80 ވަރަކަށް އަހަރު ކުރި. އެ ދުވަސްވަރުން ފެށިގެން މި ރަށުގެ ދަރީންނަށް ކިޔަވައިދެމުން އައީ، ރައްޔިތުންގެ އަމިއްލަ ޚަރަދުގައި. 1969 ވަނަ އަހަރު ސަރުކާރުގައި ރަޖިސްޓްރީ ކުރުމަށްފަހު، އޭގެ 31 އަހަރު ވަންދެން މި ރަށު ސްކޫލް ހިންގަމުން އައީ، ރައްޔިތުންގެ އަމިއްލަ ޚަރަދުގައި.\nއެހެންވީމާ، އަލިފުށީ ސްކޫލްގެ ރަން ޔޫބީލްގެ، ހުރިހާ ޝަރަފަކާއި ފަޚުރެއްގެ ޙައްޤުވެރިންނަކީ، އަލިފުށީގެ ލޮބުވެތި ރައްޔިތުން. ސްކޫލަށް ލިބިފައިވާ ހުރިހާ ކާމިޔާބެއްގެ ޙަޤީޤީ ޙިއްޞާދާރުންނަކީވެސް ތިޔަ ރައްޔިތުން. އެކަމަށްޓަކައި މި ރަށުގެ ލޮބުވެތި ރައްޔިތުންނަށް އައްސަރިބަހާއި ސާބަސް ދަންނަވަން. އަދި މަރުޙަބާ އާއި ޝުކުރުވެސް ދަންނަވަން.\nމި ސްކޫލްވެސް ރަން ޔޫބީލަކާ ހަމައަށް މިއައީ، އެތައް ނަމެއްގައި އެތައް މަރުޙަލާއެއް ކަޑައްތުކޮށްފައި. މިއަދު އަޅުގަނޑުމެންނަށް މި މުނާސަބާ ފާހަގަކުރުމުގެ ނަސީބު ލިބުނީ، އެމަރުޙަލާތަކުގައި ޚިދުމަތް ކުރެއްވި ބޭފުޅުންގެ މިންނެތް މަސައްކަތުގެ ސަބަބުން. އެކަމަށްޓަކައި، މި ސްކޫލަށް ޚިދުމަތް ކުރެއްވި ހުރިހާ ބޭފުޅުންނަށް އަޅުގަނޑު ޝުކުރު ދަންނަވަން.\nމިރަށު ސްކޫލްގެ ތަޞައްވުރާމެދު ވިސްނައިލުމުން އަޅުގަނޑަށް ފެންނަނީ، އަޅުގަނޑުމެންގެ ތަޢުލީމީ ސިޔާސަތު ތަންފީޒު ކުރުމުގައި، މި ސްކޫލުން ވަރަށް މުހިންމު ދައުރެއް އަދާކުރަމުން އަންނަ ތަން. މި ސްކޫލްގެ ތަޞައްވުރުގެ ތެރޭގައި ހިމެނޭ، ހުރިހާ ކަމަކީވެސް، އަޅުގަނޑުމެން އެކަށައަޅާފައިވާ، ތަޢުލީމީ ސިޔާސަތުގައި ހިމެނޭ ކަންތައްތައް.\nއޭގެ ތެރެއިން އެންމެ މުހިންމު ކަމަކީ މާތްވެގެންވާ އިސްލާމްދީނުގެ ޞައްޙަ ޢަޤީދާގައި ސާބިތުވެ ތިބޭ ދަރިވަރުންތަކެއް ކަމުގައި ދަރިވަރުން ހެދުން. އަދި ޤާނޫނުތަކާއި ޤަވާޢިދުތަކަށް ޙުރުމަތްތެރިކޮށްހިތާ، އަޚްލާޤް ރަނގަޅު ބަޔަކަށް ހެދުން. ހަމައެފަދައިން، އުނގެނުމުގައި މަތީ ކާމިޔާބުތައް ހޯދުމަށް ގަދައަޅައި މަސައްކަތްކުރާ ދަރިވަރުންތަކެއް ކަމުގައި ހެދުން.\nތަޢުލީމީ ނިޒާމުގެ ތެރެއިން، މިކަންކަމަށް ސަމާލުކަން ދޭންޖެހެނީ، އަޅުގަނޑުމެން މިބޭނުންވާ އިޞްލާޙީ ބަދަލުތައް ގެނެވޭނީ، ދަރިންނަށް ރަނގަޅު ތަޢުލީމް ދީގެން ކަމަށްވާތީ. އަޅުގަނޑުމެން މި އެދެނީ، ޢަދުލު އިންޞާފަށާއި ޙައްޤަށް ލޯބިކުރާ ނަޒާހަތްތެރި ފަރުދުން ބިނާކުރުމަށް. އެކަން ކުރެވޭނީ، ތަޢުލީމުގެ ތެރެއިން، ރިވެތި އަޚްލާޤުގެ މަތީގައި ދަރިން ތަރުބިއްޔަތުކޮށްގެން.\nދަރީންނަށް ކިޔަވައިދިނުން މުހިންމީ އަޅުގަނޑުމެންގެ ދިރިއުޅުމުގެ ކޮންމެ ކަމެއްގެ ކާމިޔާބީ ގުޅިފައިވަނީ ތަޢުލީމާ ކަމަށްވާތީ. ފަރުދީ ގޮތުން ބަލާނަމަ، މުޖްތަމަޢު ބަލައިގަންނަ ފަދަ ޝަޚްޞިއްޔަތަކަށް މީހާ ހަދައިދެނީ، އެމީހާ އުނގެނޭ ޢިލްމުން. މުޖްތަމަޢުގެ ހަމަޖެހުމާއި ޞުލްޙަވެރިކަން ދަމަހައްޓައިދެނީ، ވަކިވަކި ފަރުދުންގެ ޢިލްމީ ހޭލުންތެރިކަން ހުރި ނިސްބަތަކުން.\nކޮންމެ ޤައުމަކަށްވެސް އެންމެ ބޭނުންވަނީ އިޤްތިޞާދީ ފުދުންތެރިކަން ލިބުން. އިޤްތިޞާދަކީ އެ ތަނެއްގެ އުފެއްދުންތެރިކަމުގެ ނިސްބަތާ އަޅައިބަލާއިރު، ފުދުންތެރިކަމާއި މާލީގޮތުން މެދުވެރިވާ ޙާލަތެއް. އެ ޙާލަތު ދުވަހުން ދުވަހަށް ރަނގަޅުކުރާނެ ގޮތުގެ ވިސްނުން، ރައްޔިތުންގެ ކިބައިގައި އުފެދިގެން އަންނަނީ، އެ ބައެއްގެ ޢިލްމީ ޤާބިލުކަން އިތުރުވި މިންވަރަކުން.\nއަޅުގަނޑުމެން ކުރަން މި އުޅޭ ކަމަކީ އެއީ. މި ރާއްޖެއަށް ލިބޭ މާލީ ތަނަވަސްކަމުގެ ބޭނުން، އެންމެ ހެޔޮގޮތުގައި ހިފާނެ ގޮތުގެ އުފެއްދުންތެރި ވިސްނުން، ރައްޔިތުންގެ ކިބައިގައި އުފައްދައިދިނުން. ތަޢުލީމް ދިނުމުގެ އެންމެ އަސާސީ ބޭނުމަކީ އެއީ. އަޅުގަނޑަށް ޤަބޫލުކުރެވޭ ގޮތުގައި އަލިފުށްޓަކީ، އަޅުގަނޑުމެން މި އުންމީދުކުރާފަދަ ރައްޔިތުންތަކެއް ދިރިއުޅޭ ރަށެއް.\nމި ރަށުގެ ރައްޔިތުންނަކީ، ކިއްސަރު ވަޑާމުގައި އެފަދަ ދެވަނައެއް ނެތް ބައެއް. އޮޑިދޯނިފަހަރު ބަނުމުގެ ޞިނާޢަތަށް، ޒަމާނާއެކު އައި ބަދަލުތަކަށް، މި ރަށުގެ ރައްޔިތުން ވަނީ ވަރަށް ބޮޑަށް ފަރިތަވެފައި. ޒަމާނީ ލުއިފަސޭހަތަކާއި، އަލިފުށީ ވަޑިންގެ ހުނަރުވެރިކަމާއި ފަންނުވެރިކަން އެކުވީމާ، ދެން އެ ނުކުންނަ ކިއްސަރުތަކުން، ދިވެހި މަސްދޯނިތައް މަސްކަނޑުތަކަށް މާގަދަވެއްޖެ.\nއޭގެ އިތުރުން، މިރަށުގެ ވަޑިން ބަންނަ ދޯނިފަހަރު، މި ޖަޒީރާތައް ދޫކޮށް، މާ ދުރު ކަރަތަކުގައި މިހާރު ވަޒަންވެރިވާން ފަށައިފި. މި ދަންނަވަނީ، މި ރަށުގެ މާވަޑިއެއްގެ ވަރަށް ފަޚުރުވެރި ވާހަކައެއް. އާދެ! ބޭރު ޤައުމުތަކުން ލިބޭ އޯޑަރުތަކަށް، މިރަށު ޢަލީ ޙަސަން، ފަރުމާކޮށް ބަނދެދީފައިވާ ދޯނިފަހަރު އެ ޤައުމުތަކުގައި ދުއްވަމުންދާ ވާހަކަ އަޅުގަނޑު މި ދެންނެވީ.\nއަޅުގަނޑަށް އެނގިފައި އޮތް ގޮތުން، އޭނާ މިހާރު ވަނީ، ބައިނަލްއަޤްވާމީ ހޮޓެލް ޗެއިނެއްގެ ލޮޖިސްޓިކް ކުންފުންޏަކަށް، ޑައިވިން އާއި އެކްސްކާޝަންގައި ބޭނުންކުރުމަށް، ތަފާތު ސައިޒްތަކުގެ5ދޯންޏެއް ބަނދެދީފައި. އަދި މިހާރުވެސް ޒެންޒިބާރުގައި ބޭނުންކުރުމަށް، އޭނާ އެ ގެންދަނީ އިތުރު ތިން ދޯންޏެއް ބަނުމުގެ މަސައްކަތް ކުރަމުން. މީގެއިތުރުންވެސް މި ރަށުގެ ހޭޅިފަށަށް ބެލުމުން އެ ފެންނަ ބޮޑެތި ހަރުގެތަކުގައި އެ ފެންނަނީ މި ރަށުގެ ދަރިން ކުރަމުންދާ މިފަދަ ބުރަ، ހުނަރުވެރި މަސައްކަތްތައް.\nމިއީ މިރަށަށް އަދި ހަމަ ކޮންމެ ދިވެއްސަކަށްވެސް ލިބޭ ފަޚުރެއް. ނޫއިޤްތިޞާދުގެ ނަފާ، އެތައް ގުނައަކަށް އިތުރުވެގެން ދިޔުމުގައި، އަލިފުށީ ވަޑިންގެ ޙިއްޞާ، ވަރަށް ބޮޑުކަމަށް އަޅުގަނޑު ޤަބޫލުކުރަން. ވަޑާން ކުރުން އެކަންޏެއް ނޫން. މިހާރަށްވުރެ ކުރިއަރުވައި ތަރައްޤީކުރަންޖެހޭ، ކިތަންމެ ފަންނަކާއި ކިތަންމެ ހުނަރެއް، ދިވެހިންގެ ކިބައިގައި އެބަހުރި.\nއަޅުގަނޑުމެންގެ ތަޢުލީމީ ސިޔާސަތުގައި، ވަށައިޖެހޭ ތަޢުލީމަށް އިސްކަން ދީފައިވަނީ އެ ބޭނުމުގައި. މަދަރުސީ މަރުޙަލާއަކީ، ކުދިންގެ ކިބައިގައި ހުރި ހުނަރުތަކާއި ޤާބިލުކަން ދެނެގަތުމުގެ މަރުޙަލާ. ކޮންމެ ކުއްޖަކަށް އިމްތިޙާނުތަކުން މަތީ ވަނަތައް ނުހޯދުނަސް، ޢަމަލީ ޙަޔާތުގައި ހުނަރާއި ޤާބިލުކަމުގެ ގޮތުން، އެކުދިން މާ ހުޝިޔާރު ވެދާނެ.\nމިޒަމާނުގެ ތަޢުލީމީ ނިޒާމުގެ ތެރޭގައި، ޢަމަލީ މަސައްކަތްތަކަށް ކުދިން އަހުލުވެރިކުރުވުމަށް، އިސްކަންދެނީ މި ސަބަބުތަކަށްޓަކައި. ކިޔަވައިގެން ނުކުންނަ ކޮންމެ ކުއްޖަކީ، ޤައުމުގެ ތަރައްޤީގައި ބައިވެރިވުމުގެ ޤާބިލުކަން ހުރި، ޒުވާނަކަށް ހެދޭނީ އެގޮތަށް ކިޔަވައިދީގެން. މިކަން އެންމެ ރަނގަޅަށް ވަޒަން ކުރެވޭނީވެސް، އަލިފުށި ކަހަލަ ހުނަރުވެރި މުޖުތަމަޢެއްގެ މީހުންނަށް.\nޙަޤީޤީ ތަރައްޤީއަކީ އެމީހެއްގެ ރަށް، އެމީހެއްގެ މުޖްތަމަޢު، މިހާރު އޮތް ޙާލަތުން، އެއަށްވުރެ ތަހުޒީބީ ޙާލަތަކަށް ބަދަލުކުރާނެ ގޮތުގެ ވިސްނުން. ކޮންމެ ފަރުދަކީ، އެ ވިސްނުން އުފެއްދުމުގެ ޢިލްމީ އަދި ފަންނީ ޤާބިލުކަން ހުރި މީހަކަށް ހެދުން. ތަރައްޤީގެ ފޮނިމީރުކަން ލިބެން ފަށަނީ، ކޮންމެ ފަރުދެއްގެ ބައިވެރިވުން ޤައުމީ ތަރައްޤީއަށް ލިބެން ފަށާ ހިސާބުން.\nއަޅުގަނޑު މިރޭ ތިޔަ ދަރިވަރުންނަށްވެސް ބުނެލަން އޮތް ވާހަކައަކީ، މި ރަށުގެ ކާބަފައިން ދައްކަމުން އައި ނަމޫނާގައި، ތިޔަ ދަރިވަރުން ރަނގަޅަށް ހިފާށޭ. ސްކޫލް ނިންމާފައި ނުކުންނައިރު، ތިމާއަކީ ހުނަރާއި ޤާބިލުކަން ހުރި ޒުވާނެއްކަން މުޖްތަމަޢަށް ސާބިތުކޮށްދޭށޭ. ދިރިއުޅުމުގެ ކަންކަން އަމިއްލައަށް ޙައްލުކުރަން ދަންނަ، ކަންކަމުގައި އިސްނަގާ ކުއްޖަކަށް ވާށޭ.\nތިޔަކުދިންނަށް ބޭނުންވާނެ ވަރަށް ރަނގަޅު ފުރުޞަތުތައް އިރާދަކުރެއްވިއްޔާ މިހާރު މިދަނީ ފަހިވަމުން. އެއީ ހަމަ ތިޔަކުދިންގެ ކުރިމަގު އުޖާލާކޮށްދިނުމަށް، ތަނަވަސްކޮށްދޭ ފުރުޞަތުތަކެއް. އެއީ މިފަދަ ކޮންމެ ރަށެއްގެ ތަރައްޤީއަށްޓަކައި ކޮށްދޭ ކަންތައްތައް. އަދިވެސް އިތުރު ފުރުޞަތުތައް ސަރުކާރުން ފަހިކޮށްދޭނެ. އެހެންވީމާ، ބުއްދިވެރިންގެ ގޮތަކީ، ވެހޭތާ ފެން ނެގުން.\nއަޅުގަނޑު އުންމީދުކުރަން، ތިޔަ ހުރިހާ ދަރިވަރުންވެސް، ޤައުމަށް ބޭނުންތެރި އަދި ރަށަށް ޚިދުމަތްތެރި ޒުވާނުން ކަމުގައި ވުމަށް މަސައްކަތް ކުރާނެކަމަށް. އެކަން ކާމިޔާބުވާނީ، މައިންބަފައިންނާއި މުދައްރިސުންގެ ބަސްއަހާ ކިޔަމަންތެރި ކުދިބައެއްގެ ގޮތުގައި އުޅެން އާދަކޮށްގެން.\nއަޅުގަނޑުގެ ވާހަކަކޮޅު ނިންމާލުމުގެ ކުރިން އަދި އެއް ކަމެއް ފާހަގަކޮށްލަން ބޭނުން. މި ސްކޫލްގެ ރަން ޔޫބީލް ފާހަގަކުރުމަށް، މި ސްކޫލްގެ މުވައްޒަފުންނާއި، މިރަށުގެ ރައްޔިތުން ކުރައްވާފައިވާ ގިނަގުނަ ބުރަ މަސައްކަތްތައް އަޅުގަނޑަށް ފެނިއްޖެ. މި ސްކޫލަށް ވަންނައިރު އެ ފެންނަ މަރިޔާދުގެ ކަމަށްވިޔަސް، މޮނިއުމަންޓް ކަމަށްވިޔަސް، އަދި އަޅުގަނޑު ވާހަކަ ދައްކަން މިހުރި ޕޯޑިއަމް ކަމަށްވިޔަސް، މި ސްޓޭޖް ޒީނަތްތެރިކޮށްފައި މި އޮތްގޮތް ކަމަށްވިޔަސް، މިއިން ކޮންމެ ކަމަކުން އަޅުގަނޑަށް މި ރަށުގެ ރައްޔިތުންގެ ހުނަރުވެރިކަން ފާހަގަވެގެންދޭ. އެކަމަށްޓަކައި އަދިވެސް އެއްފަހަރު މިރަށުގެ ލޮބުވެތި ރައްޔިތުންނަށް އަޅުގަނޑު ޝުކުރު ދަންނަވަން.\nއަލިފުށްޓަށް އަދި މި ރަށު ސްކޫލަށް، އަޅުގަނޑު އަބަދުވެސް ކުރިއެރުމާއި ކާމިޔާބީއަށް އެދެން. ތިޔަ ދަރިވަރުންނަކީ، ތަޢުލީމް ހޯދުމަށް ލޯބިކުރާ، ހިތް އަލި ކުދިންތަކެއް ކަމުގައި ލެއްވުން އެދި اللهُ سُبْحَانَهُ وَتَعَالَىގެ ޙަޟްރަތުގައި ދުޢާ ދަންނަވަން. ދިވެހިންނަށް މާތް ﷲ އަބަދުވެސް ހެޔޮ ގޮތްތައް މެދުވެރި ކުރައްވައި ފާގަތިކަން މިންވަރު ކުރައްވާށި! އާމީން.


Teacher aku eynage dharivarakah han'gaa kuri kamah bunaa massala eh fenfathivejje - AO News\nޓީޗަރަކު އޭނާގެ ދަރިވަރަކަށް ހަނގާ ކުރިކަމަށް ބުނާ މައްސަލައެއް ފެންމަތިވެއްޖެ\nއަތޮޅުތެރޭގެ ރަށެއްގެ ސްކޫލް ޓީޗަރަކު ފިރިހެން ދަރިވަރަކަށް ހަނގާ ކުރި ކަމަށް ބުނާ މައްސަލައެއް ފެންމަތިވެއްޖެއެވެ.\nއަތޮޅުތެރޭ ރަށެއްގެ ސްކޫލުގެ އިސްލާމް ޓީޗަރަކު ގްރޭޑް 10 ގެ ދަރިވަރަކަށް ހަނގާ ކުރިކަމަށްބުނެ އެކުއްޖާގެ އާއިލާއިން ބުނީ ކުއްޖާ ކްލާހަށް ވަނަ ނުދީ، ކްލާހަށް ވަނީމަ ކްލާހުން ބޭރުކޮށް، ބައެއް ފަހަރު ކްލާސް ތެރޭގެ އެއް ކަނެއްގައި (ކްލާސްރޫމް ނުފެންނަހެން) ކޮޅަށް ވެސް ބެހެއްޓިކަމަށެވެ. މީގެ އިތުރުން އެހެން ދަރިވަރުން ކުރިމަތީގައި ކުއްޖާ ލަދު ގަންނަވާ، މަގުމަތިން ވެސް ކުއްޖާއާ ދިމާކޮށް ސްކޫލު ތެރޭގައި ވެސް ކުއްޖާއާ ދިމާކޮށް ހަދާ ކްލާހަށް ނުވަނުމަށް ބުނެފައިވާ ކަމަށެވެ. އަދި ކުއްޖާގެ ބެލެނިވެރިޔާއަށް ވެސް ގުޅާފައި ތިމަންނަގެ ކްލާހަށް އެދަރިވަރު ފޮނުވައިގެން ނުވާނެއޭ ވެސް ބުނެފައިވާކަމަށް ދަރިވަރުގެ ދައްތަ ކިޔައިދިނެވެ.\nދަރިވަރުގެ ދައްތަ އަކީ ހަމަ އެސްކޫލުގެ ޓީޗަރެކެވެ. ދަރިވަރުގެ ދައްތަ ބުނާ ގޮތުގައި ޓީޗަރު އެ ދަރިވަރަށް އެގޮތަށް ހަނގާ ކުރަނީ، މިދިޔަ ރޯދަ މަސް ތެރޭގައި އެދަރިވަރާ އިތުރު ކުދިންތަކެއް ބައިވެރިވެގެން އެޓީޗަރުގެ ސައިކަލަށް ބިސް ޖަހައިފައި ހުރެގެން ކަމަށް ޓީޗަރު ވަނީ އެއްބަސްވެފައެވެ.\n“މި މައްސަލަ ސްކޫލަށް ހުށަހެޅުމުން އެނގުނީ މި ޓީޗަރާ ގުޅޭ އެތައް މައްސަލައެއް ކުރިން ވެސް ހުށަހަޅާފައި ހުރިކަން. އެހެން ދަރިވަރުންނަށް ވެސް މިގޮތަށް ހަނގާ ކުރާކަން ވެސް ހާމަވި. ސްކޫލު މެނޭޖްމެންޓުން މިދިޔަ އަހަރު ވެސް އެބައޮތް މަޝްވަރާ ކޮށްފަ މިޓީޗަރު ގްރޭޑް 10ގެ ލީޑިންގ ޓީޗަރަކަށް ނުބަހައްޓަން. އެކަމަކު ފަހުން ނިންމާފަ އިނީ ބަހައްޓާ ގޮތަށް” ކުއްޖާގެ ދައްތަ ކިޔައިދިނެވެ.\n”އެކަމަކު އެ ކުއްޖާ އެބަ ބުނޭ ތިމަންނާއަކަށް ނުވެސް އެނގެޔޭ ޓީޗަރުގެ ސައިކަލަށް ބަޔަކު ބިސް ޖެހިކަމެއް ވެސް. މައްސަލަ ސްކޫލަށް ހުށަހަޅައިގެން، އެ މައްސަލަ ޑިސިޕްލިނަރީ މައްސަލައެއް ގޮތަށް ބަލާފައެއް ވެސް ނެތް. ރަސްމީކޮށް އެ މައްސަލަ ބެލެނިވެރިއަކަށް ވެސް ހުށަހަޅައިފައެއް ނެތް. އެކަމަކު ޓީޗަރު ކަންތައްތައް އެކުރީ ވަރަށް ޒިންމާދާރުކަން ކުޑަ ގޮތަކަށް. ސްކޫލުގެ ޓީޗަރުން ތިބޭ ވައިބާ ގްރޫޕުގައި ވެސް ކުއްޖާ ބަދުނާމުކޮށް ވާހަކަ ދައްކާ، ޕީޓީއޭ ވައިބާ ގްރޫޕުގައި ވެސް އެ ވާހަކަ ދެއްކި. ޓީޗަރު އަމިއްލައަށް ޒާތީކޮށް ޖައްސާލައިގެން އުޅުން އަޅުގަނޑުމެންނަށް ބަލައެއް ނުގަނެވޭ” ކުއްޖާގެ ދައްތަ ބުންޏެވެ.\nމިކަންތައް މިހެން ދިމާވާތީ މިމައްސަލަ ސްކޫލަށް ހުށަހެޅުމުން ފުރަތަމަ ސިޓީއަށް ތިން ހަފްތާ ވީއިރުވެސް ޖަވާބެއް ނުލިބޭ ކަމަށާއި އެހެންކަމުން ދެވަނަ ސިޓީއެއް ވެސް ހުށަހެޅި ކަމަށް އާއިލާއިން ބުނެފައިވެއެވެ. ނަމަވެސް ދެވަނަ ސިޓީއަށްވެސް ޖަވާބެއް ނުލިބުމުން އެޑިއުކޭޝަން މިނިސްޓަރ ޓެގް ކޮށްފައި މި މައްސަލަ މީސް މީޑިއާގައި ހިއްސާ ކުރި ކަމަށް ކުއްޖާގެ ދައްތަ ވަނީ މައުލޫމާތުދީފައެވެ.\nމިމައްސަލައާއި ބެހޭގޮތުން ސްކޫލުގެ ޕްރިންސިޕަލް އެ ކުއްޖާގެ ބެލެނިވެރިޔާއަށް ގުޅި ކަމަށާއި އަދި މައްސަލަ ނުބެލި އޮތީ ކުދިންގެ އިމްތިހާނު ކުރިއަށް ދާތީ ކަމަށް ޕްރިންސިޕަލް ވިދާޅުވެފައިވެއެވެ. އަދި އެޕޯސްޓު މީސްމީޑިޔާއިން ނަގައިދިނުމަށް ސްކޫލްގެ ޕްރިންސިޕަލް ވަނީ އާއިލާއަށް ރިކުއެސްޓްކޮށްފައެވެ.\nދަރިވަރަކީ މިއަހަރު ޖީސީ އޯލެވެލް ހަދާ ދަރިވަރަކަށް ވުމުން އިމްތިހާނާ ދިމާކޮށް މިގޮތަށް ކަންތައް ކުރުމުންދާތީ ކުއްޖާ ނަފްސާނީވެ ހިތުގައި ބަދަލު ހިފުމުގެ ރޫޙު އުފެދިފައިވާ ކަމަށް އާއިލާއިން ބުންޏެވެ. ސްކޫލުން މިކަމާ ގުޅޭގޮތުން މިހާތަނަށް އެއްވެސް ފިޔަވަޅެއް އަޅާފައި ނުވާތީ އާއިލާއިން ދަނީ ނުރުހުން ފާޅުކުރަމުންނެވެ.\nއާއިލާއިން ޓީޗަރަށް ކުރި ތުހުމަތު ދޮގުކުރަމުން ޓީޗަރު ބުނެފައިވަނީ އެދަރިވަރަކީ ބަރާބަރަށް ކުލާހުގައި ބައިވެރިވާ ދަރިވަރެއް ކަމަށާއި. ދަރިވަރު އަމިއްލައަށް ކަނަކަށް ދަނީ ކަމަށެވެ. އަދި ދަރިވަރު ކޮޅަކަށް ނުބަހައްޓާ، މަލާމާތެއް ވެސް ނުކުރާ ކަމަށެވެ. ދަރިވަރަކީ އާންމުކޮށް ހުރިހާ ކްލާސް ގަޑިތަކެއްގައި ވެސް ގޮނޑި ހިފައިގެން އެއްކައިރިއަކަށް ދާ ކުއްޖެއް ކަމަށް ޓީޗަރު ބުންޏެވެ.\nމިމައްސަލަ އާއި ގުޅޭ ގޮތުން ޓީޗަރު ބުނަނީ ޓީޗަރުގެ ސައިކަލަށް ގެއްލުން ދީފައިވާ ފޮޓޯ ބެލެނެވެރިންގެ ވައިބާ ގުރޫޕަށް ލިކަމަށާއި އަދި އެކަންތައް ކުރި ބަޔަކާއި، އެކަން ކުރި ސަބަބެއް ހޯދަން ބޭނުންވާ ކަމަށް ބުނިކަމަށެވެ. ޖެހިގެން އައި ދުވަހު ކުއްޖަކު އަމިއްލައަށް އިއުތިރާފް ވެފައިވާ ކަމަށާއި އެކަމުގައި ބައިވެރިވި އެހެން ކުދިންގެ މައުލޫމާތުވެސް އެކުއްޖާ ދީފައިވާކަމަށް ޓީޗަރު ބުންޏެވެ.\n“ދަރިވަރު އެހެން ބުނުމުން އަޅުގަނޑު އެ ކުއްޖާ މަގުމަތިން ފެނިގެން ސުވާލު ކޮށްލިން ސަރއަށް މިކަހަލަ މައުލޫމާތު ލިބިފައި އެބަވެޔޭ ތެދެއް ހެއްޔޭ. ސައިކަލަށް ގެއްލުން ދިނިން ހެއްޔޭ. އެ ދަރިވަރު ބުނިީތިމަންނަ ތިކަމެއް ނުކުރަމޭ. ދެން އަޅުގަނޑު ބުނިން ސަރ ނުބުނަމެއް ނޫންހޭ ކުރިއެކޭ، މިބުނީ މިކަހަލަ މައުލޫމާތެއް ލިބިއްޖެއޭ ނޫންހޭ. ޖެހިގެން އައި ދުވަހު ގްރޭޑް 10ގެ އެހެން ދަރިވަރުންތަކެއް ވެސް އަޅުގަނޑަށް އެ މައުލޫމާތު ދިން، އެ ކުއްޖާ ވެސް ސައިކަލަށް ހަމަ ގެއްލުން ދިން ކަމަށް” ޓިޗަރު ކިޔައިދިނެވެ.\nޓީޗަރު އިތުރަށް ބުނީ އެ ކަހަލަ މައުލޫމާތުތައް ލިބުމުން ބެލެނިވެރިޔާއާ ވެސް ސުވާލު ކުރި ކަމަށެވެ. އެފަދައިން ދަރިވަރާއި ބެލެނިވެރިންނާ ސުވާލު ކުރުމުން، އެގޮތަށް މަގުމަތިން ސުވާލު ނުކުރެވޭނެ ކަމަށް ބުނެ ބެލެނިވެރިން ސްކޫލަށް މައްސަލައެއް ހުށަހެޅި ކަމަށެވެ. ހެއްކާ އެކު ހުށަހަޅަން ސްކޫލުން އެދުމުން، މައުލޫމާތުތައް ދިން ދަރިވަރުންގެ ނަންތައް، ކަން ހިނގައި ދިޔަ ގޮތް ސްކޫލަށް ހުށަހަޅަން އެދުމުން އެކަން ވެސް ވަރަށް ތަފްސީލުކޮށް ހުށަހަޅާފައި ވާނެ ކަމަށް ވެސް އިސްލާމް ޓީޗަރު ބުންޏެވެ.\nމިކަމާ ގުޅޭގޮތުން އެރަށު ކައުންސިލުން ވިދާޅުވީ، ބެލެނިވެރިއަކު ހުށަހަޅާފައިވާ މިފަދަ މައްސަލައެއް އެޑިއުކޭޝަން މިނިސްޓްރީއާ ގުޅިގެން ބަލަމުން ދާ ކަމަށް އެ ސްކޫލުން މައުލޫމާތު ދީފައިވާ ކަމަށެވެ.\nމީކަމާގުޅޭގޮތުން އެ ރަށު ކައުންސިލުން ވިދާޅުވީ އެ ޓީޗަރަކީ އެތައް އަހަރަކު އެސްކޫލަށް ޚިދުމަތް ކޮށްދީފައިވާ ޓީޗަރެއް ކަމަށާއި ދަރިވަރުންގެ ފަރާތުން ރަނގަޅު ނަތީޖާ ނެރެން މަސައްކަތްކޮށް ރަނގަޅު ނަތީޖާ ނެރެދޭ ހީވާގި ޓީޗަރެއް ކަމަށެވެ.\nފިރިހެން ދަރިވަރަކާ ބެހިގެން ޓީޗަރަކު ހައްޔަރުކޮށްފި\nފަނަރައަހަރުގެ ދަރިވަރަކާއެކު އަންހެން ޓީޗަރަކު ފިލައިފި


Fulidhoo Giramundhaa Massala Hahlu Kurumah Hushahelhi Qaraaru Balaigane Committee ah – Iru\nފުލިދޫ ގިރަމުންދާ މައްސަލަ ހައްލު ކުރުމަށް ހުށަހެޅި ޤަރާރު ބަލައިގަނެ ކޮމިޓީއަށް\nޤަރާރު ބަލައިގަތުމަށް ފާސްވެފައިވަނީ ވޯޓުގައި ބައިވެރިވެ ވަޑައިގެންނެވި 52 މެމްބަރުންގެ ވޯޓުންނެވެ. ޤަރާރު ބަލައިގަތުމަށް ނުފެންނަކަމަށް ވޯޓް ދެއްވީ އެންމެ މެމްބަރެކެވެ. މިބިލް ދިރާސާ ކުރެއްވުމަށް ފޮނުވާފައިވަނީ ރައްޔިތުންގެ މަޖިލީހުގެ އެންވަޔަރަމަންޓް އެންޑް ކްލައިމެޓް ކޮމިޓީއަށެވެ.\nމަޖިލީހުގެ ތަޅުމުގައި ޤަރާރު ހުށަހަޅުއްވަމުން ފެލިދޫ ދާއިރާގެ މެމްބަރު ފަޒުލް ވިދާޅުވީ ވ.ފުލިދޫ އާދަޔާއި ޚިލާފަށް ގިރަމުންދާތީ އެކަމުގެ ސަބަބުން ފުލިދޫގެ ތިމާވެއްޓަށް ދިމާވެފައިވާ ނާޒުކު ހާލަތުގެ ސަަބަބުން ރައްޔިތުންނަށް ދަތިތަކާއި ކުރިމަތިވެ އިޤްތިޞާދީ ގެއްލުންތަކާއި، ނޭދޭވެ އަސަރުތައް ކުރަމުންދާކަމަށެވެ.\nފަޟުލް ވިދާޅުވީ ވ.ފުލިދޫ އާދަޔާއި ޚިލާޔަށް ގިރަމުން ދިއުމުގެ ސަބަބުން ރަށުގެ ތިމާވެށި ނާޒުކު ހާލަތަކަށް ވެއްޓިފައިވާކަމަށެވެ. މިކަމުގެ ސަބަބުން ފުލިދޫ ރައްޔިތުންނަށް ބިރުވެރިކަން ކުރިމަތިވެ ރައްޔިތުންގެ ގޯތިގެދޮރަށް ކުރިމަތިވެފައިވާ ނުރައްކަލުގެ ސަބަބުން އެފަރާތްތަކުގެ ދިރިއުޅުމަށް ކުރިމަތިވާ ގޮންޖެހުންތައް ބޮޑުވެފައިވާކަމަށެވެ.\nފުލިދޫ ރަށްގިރައި ރަށުގެ ތިމާވެއްޓަށް ކުރަމުންދާ ނޭދެވޭ އަސަރުތަކުގެ ސަބަބުން އާންމު ރައްޔިތުންނަށް ކުރިމަތިވަމުންދާ މައްސަލަތަކަށް އަވަސް ހައްލެއް ހޯދުމަށް ސަރުކާރަށާއި، ކަމާއި ގުޅުންހުރި އިދާރާތަކަށް ފަޟުލްގެ ޤަރާރުގައި ވަނީ ގޮވާލާފައެވެ.


Thashi Hoadhaidhin Coach Yankech Raajje athuvejje\nތަށި ހޯދައިދިން ކޯޗު ޔަންކޭޒް ރާއްޖެ އަތުވެއްޖެ\nސާފް ޗެމްޕިއަންޝިޕް 2008 ކާމިޔާބުކޮށްދީގެން، ފުޓްބޯޅައިން މިހާތަނަށް ދިވެހިންނަށް ތައްޓެއް ހޯދައިން ކޯޗު ސްލޮވާކިޔާގެ ޖޯސެފް ޔަންކޭޒް ދާދި ދެންމެ ރާއްޖެ އަތުވެއްޖެ އެވެ.\nތަށި ހޯދައިދިނުމަށްފަހު، ހިތްހަމަނުޖެހުންތަކަކާއެކު ގައުމަށް ދިޔަ ކޯޗު އޭގެ އަށް އަހަރު ފަހުން އެނބުރި ރާއްޖެ މިއައީ އެފްއޭއެމުގެ ރައީސް އަދި ތަށި ހޯދި ޓީމުގެ ފޯވަޑް އަހުމަދު ތޯރިގް (ޓޮމް)ގެ ހާއްސަ ދައުވަތަކަށެވެ. އެއީ ތަށި ހޯދި ޓީމާއި މިހާރުގެ ދިވެހި ގައުމީ ޓީމު މާދަމާ ރޭ ކުޅޭ ދައްކާލުމުގެ މެޗަށެވެ.\nޔަންކޭޒް، 78، މާލެ އައީ އޭނާގެ ކާފަ ދަރިފުޅާވެސް އެކީގަ އެވެ. އިބްރާހީމް ނާސިރު އިންޓަނޭޝަަލް އެއާޕޯޓުން އޭނާ އަށް މަރުހަބާކިޔާފައިވަނީ ޓޮމް އާއި އެފްއޭއެމުގެ އޮފިޝަލުންނާއި ތަށި ހޯދި ޓީމުގެ ކުޅުންތެރިންނާއި އޮފިޝަލުންނެވެ.\nޔަންކޭ އަކީ ދެ ފަހަރެއްގެ މަތީން ރާއްޖޭގެ ގައުމީ ކޯޗުކަން ކޮށްފައިވާ ތަޖުރިބާކާރެކެވެ. އޭނާ ވަނީ 2008ގެ ތަށި ހޯދައިދިނުމުގެ ކުރިން 2003ގެ ސާފް ޗެމްޕިއަންޝިޕުގައި ރިހިމެޑަލް ވެސް ހޯދައިދީފަ އެވެ.\nސްލޮވާކިޔާގެ ގައުމީ ކޯޗުކަން ވެސް ކޮށްފައިވާ ޔަންކޭ ރާއްޖެއިން ފުރައިިގެން ދިޔައީ ކޯޗިންގައި ހޭދަކުރި 40 އަހަރު އެންމެ ހިތި ތަޖުރިބާއެއް ކުރަންޖެހުނީ ރާއްޖޭގައި ކަމަށްބުނެފަ އެވެ. އަދި ދިވެހި ފުޓްބޯޅަ އާއިލާގެ ބައެއް ފަރާތްތަކުގެ ކިބައިން އޭނާ އަށް އެއްބާރުލުން ދިނުމުގެ ބަދަލުގައި ޖެއްސުންކުރި ކަމަށް ވެސް ކޯޗު އެއިރު ބުނެފައިވެ އެވެ.\nޔަންކޭއާއެކު މާދަމާރޭގެ މެޗުގައި ސާފް ޗެމްޕިއަންޝިޕް ކާމިޔާބުކުރި ފުލް ޓީމު ގަލޮޅު ދަނޑުން ފެނިގެންދާނެ އެވެ. މި މެޗަށް މާލެއިން ބޭރުގައި ދިރިއުޅޭ ކުޅުންތެރިންގެ ތެރެއިން އައްޑު އަށް އުފަން ޑިފެންޑަރު އަހުމަދު ސައީދު (އައްމަޓީ) އާއި ފައިނަލްގައި އިންޑިޔާ ކޮޅަށް ލަނޑު ޖެހި އއ. ތޮއްޑޫ މުހުތާރު ނަސީރު (ޓޫކިލޯ) ވެސް މިހާރު ވަނީ މާލެ އައިސްފަ އެވެ. އަދި ވޭލްސްގައި ދިރިއުޅޭ ފޯވަޑް އިބްރާހީމް ފަޒީލް (އޮއްޕޮ) ވެސް މިރޭ މާލެ އަންނާނެ އެވެ.\nމި މެޗުގައި ހާއްސަ މެހުމާނެއްގެ ގޮތުގައި މެޗުގައި ކުޅެން އާޖެންޓީނާގެ ގައުމީ ޓީމުގެ ކުރީގެ ޑިފެންޑަރު ރޮބާޓޯ އަޔާލާ މިހާރުވަނީ ރާއްޖެ އައިސްފަ އެވެ. އަދި ހާއްސަ މެހުމާނެއްގެ ގޮތުން ބާސެލޯނާ އާއި ސްޕޭނުގެ ކުރީގެ މިޑްފީލްޑަރު ޒަވީ ހަނާންޑޭޒް ވެސް މެޗުގައި ބައިވެރިވާނެ އެވެ.


Male maguthakun fen hindhan MNDF in nikumejje\nއެމްއެންޑީއެފުން ފެން ހިންދުމުގެ މަސައްކަތް ކުރިއަށް ގެންދަނީ---ފޮޓޯ:އެމްއެންޑީއެފް\n18 އޮކްޓޯބަރ 2019 1 ކޮމެންޓް\nމިއަދު ހެނދުނުއްސުރެ މާލެއަށް ބޯކޮށް ވާރެވެހި މާލޭގެ މަގުތަކުގައި ފެންބޮޑުވެފައިވާތީ ފެން ހިންދުމުގެ މަސައްކަތް އެމްއެންޑީއެފުން މަސައްކަތް ފަށައިފި އެވެ.\nއެމްއެންޑީއެފުން ބުނީ މާލޭ ސިޓީ އަށް ބޯކޮށް ވާރޭ ވެހި ބައެއް މަގުތަކުގައި ފެން ބޮޑުވުމާ ގުޅިހެން އެމްއެންޑީއެފް ފަޔާ އެންޑް ރެސްކިއު ސާވިސްގެ ސިފަން އިން ފެން ހިންދިމުގެ މަސައްކަތް ކުރަމުންދާ ކަމަށެވެ.\nއެގޮތުން މިވަގުތު ޕަންޕު ބޭނުން ކޮށްގެން ފެން ހިއްކަމުންދަނީ ވެސްޓް ޕާކު ސަރަހައްދު ކަމަށް ވެސް އެމްއެންޑީއެފުން ވަނީ ބުނެފައެވެ.\nމާލޭއަށް މިހާރު ކުޑަކޮށް ވިއްސާރަ ވެހެމުންދިޔަ ނަމަވެސް މަގުމަތުގައި ފެންބޮޑުވެއެވެ. ވަކިން ހާއްސަކޮށް ވާރޭވެހިއްޖެނަމަ މާފަންނު ސަރަހައްދުގައި ފެން ބޮޑުވެ އެ ސަރަހައްދުގެ ގެތަކަށް ވެސް ފެން ވަދެއެވެ. އަދި އައިޖީއެމްއެޗް މަގާއި އަމީނީ މަގަކީ ފެށުނީއްސުރެ ފެންބޮޑުވާ މަގެކެވެ.\nމާލޭގެ މަގުތަކުން ފެން ނުހިނދެނީ ކާނުތައް ބެދި ފެން ނުހިނދޭތީ އެވެ.\nރާއްޖެއަށް ވިދުވަސްވަރު ކުރަމުން މިދާ ވިއްސާރާއިގައި މިއަދު ވެސް ރާއްޖޭގެ ބޮޑު ބަޔަކަށް ވަނީ ވައިޓް އެލާޓު ނެރެފައެވެ. އޭގެ އިތުރުން މިއަދު ހެނދުނު ވެސް ރާއްޖޭގެ ބޮޑު ބަޔަކަށް ވަނީ ޔެލޯ އެލާޓު ނެރެފައެވެ.\nމެޓް އެމްއެންޑީއެފް ފެންބޮޑުވުން\nސީޓީ ކައުންސިލުން ތިކަން ވަކިކޮށފަ ކާނު ސާފުކިރުމާ ފެން ހިންދުން ސިފައިންގެ އެކުވެރި ކުންފުނީގެ ދަށަށް އާރާްސްތުކޮށް ބަރުދާސް ކުރެވޭނެ ގޮތްބހަދަންވާô


އަޒަރުބައިޖާނަށް ސިފައިން ފޮނުވަން ތުރުކީގެ ޤާނޫނު ހަދާ މަޖިލީހުން ރުހުންދީފި\nމަރިޔަމް ލީނާ 18 ނޮވެމްބަރު 2020 12:41\nއަޒަރުބައިޖާނަށް ސިފައިން ފޮނުވުމަށް ތުރުކީގެ ޤާނޫނު ހަދާ މަޖިލީހުން އެ ޤައުމުގެ ސަރުކާރަށް ރުހުން ދީފިއެވެ.\nއަޒަރުބައިޖާނަށް ތުރުކީ ސިފައިން ފޮނުވަން ހަމަޖެހިފައިވަނީ ސުލްހަ ބަލަހައްޓާ ފައުޖެއްގެ ގޮތުގައެވެ. ދާދިފަހުން އަޒަރުބައިޖާނުން ވަނީ، އެ ޤައުމުގެ ސަރަހައްދެއްކަމަށްވާ ނަގޯނޯ ކަރަބަކް އަރްމޭނިއާގެ އަތްދަށުން ސަލާމަތްކޮށްފައެވެ. އަދި ރަޝިޔާ އިސްވެ އޮވެ އެކުލަވާލި ސުލްހައިގެ އެއްބަސްވުމުގެ ދަށުން، ނަގޯނޯ ކަރަބަކްގެ ބައެއް ސަރަހައްދުތަކުގައި ތުރުކީ އަދި ރަޝިޔާ ސިފައިން ސުލްހަ ބަލަހައްޓަން ހަރަކާތްތެރިވާނެއެވެ.\nތުރުކީގެ ބަރުލަމާނުން ވަނީ 1 އަހަރު ވަންދެން އަޒަރުބައިޖާނަށް ސިފައިން ފޮނުވުމަށް ރުހުން ދީފައެވެ. އަދި ފޮނުވާނެ ސިފައިންގެ އަދަދު ކަނޑައަޅާނީ ތުރުކީގެ ރައީސް އެެވެ. ތުރުކީ އާއި ރަޝިޔާ ގުޅިގެން އަޒަރުބައިޖާނުގައި މޮނިޓަރިން ސެންޓަރެއްވެސް ޤާއިމްކުރުމަށް ވަނީ ނިންމާފައެވެ.\nނަގޯނޯ ކަރަބަކް ސަރަހައްދަށް އަރްމޭނިއާ އިން ވެރިވެފައިވަނީ 1990ގެ ކުރީކޮޅުގައެވެ. އޭރު އަޒަރުބައިޖާންއާއި އަރްމޭނިއާ ވަރުގަދަ ހަނގުރާމައެއްކޮށް ރަޝިޔާ މެދުވެރިވެގެން ހަމަލާ ބަދަލުކުރުން ހުއްޓާލިއެވެ. އެފަހުންވެސް ދޭތެރެދޭތެރެއިން ހަމަލާ ބަދަލުކުރުމަށްފަހު މިދިޔަ ސެޕްޓެމްބަރު މަހު ހިނގައިދިޔަ ކުރިމަތިލުންތަކުގައި އަޒަރުބައިޖާނުން ވަނީ ނަގޯނޯ ކަރަބަކް ސަރަހައްދު އެއްކޮށް ހިފާފައެވެ.\nތުރުކީ ރަޝިޔާ އަޒަރްބައިޖާން\nNovember 01, 2020 17:49:05\nމަޝްވަރާތައް ފޭލިވެއްޖެނަމަ ނިމުމަކަށް ވާސިލުވަންދެން ހަނގުރާމަކުރާނަން: އަޒަރުބައިޖާނުގެ ރައީސް


Naseem ge gaabil kamaa medhu Dunya suvaalu ufahdhavaifi | Mihaaru\nޚަބަރު / އަހުމަދު ނަސީމް، ހެލްތު މިނިސްޓަރު\nހެލްތް މިނިސްޓަރު ނަސީމްގެ ގާބިލްކަމާ މެދު ދުންޔާ ސުވާލު އުފައްދަވައިފި\nދުންޔާ: މިނިސްޓަރު ނަސީމްގެ ގާބިލްކަމާ މެދު އޭނާ ވަނީ ސުވާލު އުފައްދަވާފައި -- މިހާރު ފޮޓޯ/ހުސެއިން ވަހީދު\nހެލްތު މިނިސްޓަރު ކަމަށް އައްޔަން ކުރެއްވި އަހުމަދު ނަސީމަކީ އެ މަގާމަށް ގާބިލް ބޭފުޅެއް ކަމާ މެދު ކުރީގެ ފޮރިން މިނިސްޓަރު ދުންޔާ މައުމޫން ސުވާލު އުފައްދަވައިފި އެވެ.\nހެލްތު މިނިސްޓަރަކަށް ހުންނެވި އަބްދުﷲ އަމީން އިސްތިއުފާ ދެއްވުމުން އެ މަގާމަށް ރައީސް އިބްރާހިމް މުހައްމަދު ސޯލިހް މިއަދު އައްޔަން ކުރެއްވީ ރައީސް އޮފީހުގެ މިނިސްޓަރު އަދި ކުރީގެ ފޮރިން މިނިސްޓަރު ނަސީމެވެ. ޖުމްހޫރީ ޕާޓީގެ ސްލޮޓެއްގައި ހުންނެވި އަމީން އިސްތިއުފާ ދެއްވުމުން އެ މަގާމަށް އައްޔަން ކުރެއްވި ނަސީމަކީ އެމްޑީޕީގެ ބޭފުޅެކެވެ.\nކުރީގެ ރައީސް މައުމޫން އަބްދުލްގައްޔޫމްގެ ދަރިކަނބަލުން ދުންޔާ ކުރެއްވި ޓްވީޓެއްގައި ނަސީމަކީ އެ މަގާމަށް އެންމެ އެކަށީގެންވާ ބޭފުޅާ ތޯ އާއި ކޮވިޑް-19 އާ ގުޅިގެން ބޮޑު ބަލިމަޑުކަމެއްގެ މެދު ތެރެއިން ނަތީޖާ ނެރެދެވޭނެތޯ ސުވާލު އުފައްދަވައިފަ އެވެ. އަދި ސަރުކާރު ކޯލިޝަންގެ އެއްބަސްވުމަށް ދެން ވާނީ ކިހިނެތްތޯ ވެސް އޭނާގެ ޓްވީޓްގައި ސުވާލު އުފައްދަވާފައިވެ އެވެ.\nThe appointment of the new health minister raises questions. Is this the right choice for the position? Does this minister carry the right expertise to be appointed in the middle ofaglobal pandemic? (1/2)\n— Dunya Maumoon (@dunyamaumoon) October 22, 2020\nދުންޔާ އެގޮތަށް ވިދާޅުވިއިރު، މިއީ ޖުމްހޫރީ ޕާޓީއަށް ކެބިނެޓުން ގެއްލުނު ފުރަތަމަ މަގާމެވެ. އެ ޕާޓީގެ ސްލޮޓެއްގައި ޓޫރިޒަމް މިނިސްޓަރަކަށް ހުންނެވި އަލީ ވަހީދު މަގާމުން ވަކި ކުރެއްވިޔަސް، އެ މަގާމަށް ދާދިފަހުން އައްޔަން ކުރެއްވީ އެ ޕާޓީގެ އިސް ބޭފުޅެއް ކަމަށްވާ ޑރ. އަބްދުﷲ މައުސޫމެވެ. އަލަށް އައި ބަދަލާ އެކު، މިހާރު ކެބިނެޓްގައި ތިއްބެވީ ޖުމްހޫރީ ޕާޓީގެ ހަތަރު ވަޒީރުންނެވެ.\nއެކަމަކު މީގެކުރިން މައުމޫންގެ މޯލްޑިވްސް ރިފޯމް މޫވްމަންޓް (އެމްއާރުއެމް) އަށް ކެބިނެޓުން ވަނީ މަގާމެއް ގެއްލިފަ އެވެ. ހައުސިން މިނިސްޓަރަކަށް ހުންނެވި އާމިނަތު އާތިފާ އިސްތިއުފާ ދެއްވުމުން އެ މަގާމަށް އާ ބޭފުޅަކު އައްޔަން ކުރެއްވުމުގެ ބަދަލުގައި އެ މިނިސްޓްރީ އުވާލައްވައި، ޕްލޭނިން މިނިސްޓްރީ އާއި ހައުސިން މިނިސްޓްރީ ވަނީ އެއްކޮށްލައްވައިފަ އެވެ. އެހެންވެ، ކެބިނެޓްގައި މިހާރު ތިއްބެވީ އެމްއާރުއެމްގެ ތިން ވަޒީރުންނެވެ.\nޖުމްހޫރީ ޕާޓީ ދުންޔާ މައުމޫން އަހުމަދު ނަސީމް، ހެލްތު މިނިސްޓަރު ޖުމްހޫރީ ކޯލިޝަން\n59 ކޮމެންޓް, 156 ރިއެކްޝަންސް\nވަޒީރުކަން ލިބޭނެކަމަށްހުއްޓާ އެހެން މީހަކަށް ދިނީމާ ޖެލަސްވީ. ކިހާދެރަކަމެއް!\nދުންޏާޢަކީވެސް ހަމަ ދަނޑި ދިގު އުނދުޅި ހެދި އުޅޭ މީޙެކެވެ ދުންޏާ ކުރާ ޚީދުމަތެއް ނޯޥެއެވެ ބަލަ ޢާޢިސަ ޓްރާޏްސްޕޯރޓަށް ލީމަ ނުބުނެވުނު އެކައްޗެއްވެސް އޭރު އޯކޭ\nގިރާވަރު ރެސޯޓު މައްސަލަ ނަސީމައެއްކޮޅަށް ކޯޓުން ނިންމި ކަމުގަވިޔަސް އެއިރު ފަހުބަސް ބުނަން ހުންނެވި ރ މައުމޫން ނަސީމަށް އަމުރު ކުރެއްވީ ގިރާވަރުން ފައިބާން.. މިހަމައިން އަދި ނުނިމުނު .. އެއިރު ނަސީމް ތަރައްގީ ކުރަމުން ދިޔަ ޒިޔާރަތްފުށްޓަށް ބޭނުންވާ ލޯނުވެސް ހުއްޓުވާ އެމަނިކުފާނުގެ މުޅި ވިޔަފާރި ބަގުރޫޓުކޮށް ދަރަނިވެރި ކޮށްލި.. ކަމަނާގެ ބައްޕަ ނަސީމަށް ކުރި އަނިޔާގެ ކުޑަތަންކޮޅެއްމީ.. ނަސީމުގެ ހިންގުންތެރިކަން ވ ކައިރިން ދެކުނީން ..ވ ބަރާބަރު\nގާބިލުމީހަކު އަހަރުމެންނަކަށް އަދިނުފެނޭ. ވަކިމީހަކުނޫން. ތިރީސްއަހަރު ގައުމުހިންގަނީއޭބުނެ ބަގުޑިބައްދައިލައިގެން ހުރިމީހަކުވެސް ފެނުނު. ގައުމުހަލާކުވެ ސުންނާފަތިވެ ހުރިހއަިރައްޔިތުން މާލެކިޔާ ރަށަކަށް އެއްކޮށް އަދިވެސް މިއުޅެނީ އެކަމަކުން އަރައިނުގަނެގެން. މިކަހަލަ މީހުން.\nއިންޑިޔާ ސަރުކާރުގެ ދަށުވެފައި ތިބި ބަޔަކަށް ކޮން ގާބިލުކަމެއްތޯ ދެއްކޭނީ. ނޭނގި ތިއްބާ އިނޑިޔާއިން ވެރިކަން މިއޮތީ ހިސޯތުކޮއްފަ.\nތެދެއް. ތިމަގާމަށް އެންމެ ޝަރުތު ހަމަވާނީ ކަމަނާއާއި ފާރިސް އާއި ގައްސާން.\nސަރުކާރު ޒިންމާދާރު ކުރަން ފަށަން ވަރަށް ލަސްވެއްޖެ. ސަރުކާރުގެ މިސްރާބު ރަނގަޅެއްނޫން.\nމި އަދި ކާކުތަ އަނގަފުޅާކޮށްފާ ވާހަކަ ދައްކަން?\nޔުމްނާގެ ޚިޔާލަކީ އޭނާގެ އަމިއްލަ ޚިޔާލެވެ. މައުމޫނަކާ ގުޅުމެއްނެތް! ދިވެހިންވެސް ތަންކޮޅެއް ހަރުދަނާވާން ދަސްކުރަންވެއްޖެ! ނަސީމަކީ މިވަގުތު އެމަގާމަށް އެންމެ ގާބިލުބޭފުޅެއްނޫން! އެތަޖުރިބާއެއްވެސް ނުހުންނާނެ! އެހެނަސް ހިކުމަތު އަމަލީ ބޭނުންކުރާނަމަ ނުހިންގޭނެއެކޭ ދަންނަވާކަށް ނެތިން! ބަވަނަވަމުންދާ ދުނިޔޭގައި ވަޒީރުންގެ ބޭނުމަކީ ރަނގަޅު ވަގުތުގައި ރަނގަޅު ގޮތް ނިންމުން! ފޮރިން މިނިސްޓްރީގައި ނަސީމަށް އެކަމެއްނުވި.\nޔުމްނާ އޭ؟ ސިކުނޑީގެ މައްސަލައެއް އެބަޢުޅޭ..\nނަސީމަކީ ވަރަށް ގާބިލް ބޭފުޅެއް. ކަންކުރަން އެނގިވަޑައިގަންނަވާނެ ބޭފުޅެއް. ތެދެއް މިއަދުގެ "ޒުވާނުން"ގެ ވިސްނުމެއް ނުހުންނާނެ. އެއަށްވުރެ އެތަށް ގުނައެއް ހަރުދަނާވާނެ. ގައުމުގެ ރައީސަށް އިސްތިއުފާ ސިޓީގައި "އެތިފަހަރެއް" "ވާން ކުރުން" މިޒާތުގެ ބާޒާރުމަތީ ބަހުރުވަ ބޭނުން ކުރާ މީހުންނާ ވަރަށް ތަފާތުވާނެ. ހަރުދަނާ މާލޭގެ ވިސްނުން ހުންނާނެ. ނަސީމުމެން ޖަނަރޭޝަނަށް ގައުމަށް ކަމެއް ކޮށް ނުދެވުނީ މައުމޫނުގެ އުނދަގޫ ބޮޑުވެގެން.\nދުންޔާއަށް ފޮރިން މިނިސްޓަރުކަން ދިނީ އެންމެ ގާބިލު މީހާ ވީމަތޯ އަމިއްލަ ނަފުސާ ސުވާލު ކޮއްލަބަލަ!؟


Causeway Kandaalan Bayaku Hingi Amalakee Hoandedhoo Council Badhunaamu Kuran Kuri Kameh: Hoandedhoo Raees ކޯޒްވޭ ކަނޑާލަން ބަޔަކު ހިންގި އަމަލަކީ ހޯނޑެއްދޫ ކައުންސިލް ބަދުނާމު ކުރަން ކުރި ކަމެއް: ހޯނޑެއްދޫ ރައީސް – Huvadhoo News Causeway Kandaalan Bayaku Hingi Amalakee Hoandedhoo Council Badhunaamu Kuran Kuri Kameh: Hoandedhoo Raees Huvadhoo News\nކޯޒްވޭ ކަނޑާލަން ބަޔަކު ހިންގި އަމަލަކީ ހޯނޑެއްދޫ ކައުންސިލް ބަދުނާމު ކުރަން ކުރި ކަމެއް: ހޯނޑެއްދޫ ރައީސް\nމަޑަވެލި ހޯނޑެއްދޫ ކޯޒްވޭ ކަނޑާލަން ބަޔަކު ރޭ ދަންވަރު ހިންގި އަމަލަކީ ހޯނޑެއްދޫ ކައުންސިލް ބަދުނާމު ކުރަން ކުރި ކަމެއްކަމަށް ގދ ހޯނޑެއްދޫ ރައީސް ހުސައިން ވާރިޝް ވިދާޅުވެއްޖެއެވެ.\nރައީސް ވިދާޅުވީ އެއަމަލު ހިންގުމުގައި ހޯނޑެއްދޫ ކައުންސިލުގެ އެއްވެސް އަތެއް ނޯންނާނެ ކަމަށާއި އެ ޢަމަލު ހިނގައިފާނޭ ކަމުގެ ހިލަމެއް ވެސް އަދި ޝައްކު ކުރެވޭ ބަޔަކު ވެސް ފެނިފައި ނުވާ ކަމަށެވެ. އަދި ތިކަމަކީ ވަރަށް ބޮޑަށް ކުށްވެރިކުރާ ކަމެއް ކަމަށާއި އެމައްސަލަ މިހާރު ފުލުހުން ބަލަމުންދާ ކަމަށެވެ.\nރައީސް ވާރިޝް އިތުރަށް ވިދާޅުވީ ކޯޒްވޭ ކަނޑާލަން ބަޔަކު ކޮއްފައިވާ މަސައްކަތާ ގުޅިގެން މަޑަވެލި ކައުންސިލްގެ ރައީސް ވިދާޅުވި ވާހަކަ ފުޅަކީ ރަނގަޅު ވާހަކަ ފުޅެއް ނޫން ކަމަށާއި ހޯނޑެއްދޫ ކައުންސިލުން ކަނޑަން މަސައްކަތް ނުކުރާ ކަމަށެވެ.\n“އަޅުގަނޑުމެން ވާނީ ސަރުކާރުގެ ކަމާ ބެހޭ ފަރާތްތަކަށް އެދިފައި, ހޯނޑެއްދޫ އަށް ކޯޒްވޭގެ އެގޮތަށް އޮތުމުން ވާ ގެއްލުން ތަކާ ގުޅިގެން ޙައްލު ނުކުރެވޭ ނަމަ ކަނޑާލަން. އެހެންވީމާ ރޭ ކޮންމެ ބަޔަކު ހިންގިޔަސް އެ އީ މި ކައުންސިލް ބަދުނާމު ކުރަން ކުރިކަމެއް.” ހޯނޑެއްދޫ ކައުންސިލް ރައީސް ވިދާޅުވިއެވެ.\nހޯނޑެއްދޫ އާއި ހާދޫއާއި ދިމާލަށް އިންނަ ބައިން ރޭ ދަންވަރު ގެ ވަގުތެއްގައި ކޮންމެވެސް ބަޔަކު ކޯޒްވޭ ކަނޑާލަން މަސައްކަތް ކޮށްފައިވަނީ އުދަލި ފަކީރު ފަދަ އާލާތް ބޭނުން ކޮށްގެން ކަމަށް މަޑަވެލިން ވާހަކަ ދެއްކި މީހަކު ބުންޏެވެ. އަދި އެތަން ހުރީ ކޯރެއް ގޮތަށް ކޮނެފައި ކަމަށް އެމީހާ ބުންޏެވެ.\nމި މައްސަލަ އާއި ގުޅިގެން މަޑަވެލި ކައުންސިލް ގެ ރައީސް ވަނީ ހޯނޑެއްދޫ ކައުންސިލުން ކޮށްފައިވާ ކަމެއް ކަމަށް ބެލެވޭކަމަށް މިއަދު ހެނދުނު ވިދާޅުވެފައެވެ. ނަމަވެސް ހޯނޑެއްދޫ ކައުންސިލުން ވަނީ އެ ތުހުމަތު ދޮގު ކުރައްވާފައެވެ.


SunOnline: Enmme gina in coffee ufadhany Brazil gai, enmme ginain coffee bony Finland meehun\nއެންމެ ގިނައިން ކޮފީ އުފައްދަނީ ބްރެޒިލްގައި، އެންމެ ގިނައިން ކޮފީ ބޮނީ ފިންލޭންޑް މީހުން\nދުވަސް ފެށުމަށް ކޮފީ އަކީ ބައެއް މީހުންނަށް މިހާރު "ޒަރޫރީ" އެއްޗެކެވެ. ދުވަހުގެ މަސައްކަތުގައި އުޅެމުން ދޭތެރެއަކުން ކޮފީ ބްރޭކެއް ނަގައިލަ އެވެ. ރައްޓެހިންނާ ބައްދަލުކޮށް ވާހަކަ ދައްކާލެވެނީ ކޮފީ އަކުންނެވެ.\nކޮފީގެ ވާހަކަ ދައްކާއިރު އދ.ގެ ކާނާ އާއި ދަނޑުވެރިކަމާ ބެހޭ ޖަމްއިޔާގެ ތަފާސްހިސާބުތައް ދައްކާ ގޮތުން މީގެ ކުރިއާ އަޅާބަލާއިރު ކޮފީ ބޯ މީހުންގެ ނިސްބަތް ވަނީ ވަރަށް ބޮޑަށް އިތުރުވެފަ އެވެ.\nކޮފީ އަކީ ގަހެއްހައި އަޅާ "އޮށެކެވެ". ކޮފީ ހައްދާ ގައުމުތަކުގެ އަދަދު 50 އަށް އަރަ އެވެ. ތަފާސްހިސާބުތަކަށް ބަލާއިރު އެންމެ ގިނައިން ކޮފީ އުފައްދާ ގައުމަކީ ބްރެޒިލް އެވެ. މި ލިސްޓުގެ ދެވަނާގައި ވިއެޓްނާމު ހިމެނޭ އިރު ދެން އެންމެ ގިނައިން ކޮފީ އުފައްދާ ގައުމަކީ ކޮލަމްބިއާ އެވެ.\nފާއިތުވި އަހަރު ބްރެޒިލްގައި 60 ކިލޯގެ 51 މިލިއަން ބަސްދާ ކޮފީ އުފައްދާފައިވެ އެވެ.\nފެއާޓްރޭޑް ފައުންޑޭޝަނުން އާންމުކޮށްފައިވާ ތަފާސް ހިސާބުތަކަށް ބަލާއިރު ދުނިޔޭގެ އެކި ކަންކޮޅުތަކުން 125 މިލިއަނަށް ވުރެ ގިނަ މީހުންނަކީ އެމީހުންގެ ލައިފްސްޓައިލްގައި ކޮފީ ބުއިން ހިމަނާ މީހުންނެވެ.\nކޮފީ ބޯ މީހުންނަށް ބަލާއިރު ދުނިޔޭގައި އެންމެ ގިނައިން ކޮފީ ބޯ މީހުން އުޅެނީ ފިންލޭންޑްގަ އެވެ. ދެވަނާގައި އުޅެނީ ސްވެޑްން އެވެ. ތިންވަނާގައި އައިސްލޭންޑެވެ. އިނގިރޭސިވިލާތާއި އެމެރިކާ ހިމެނެނީ މިލިސްޓުގެ ނުވަވަނަ އަދި 10 ވަނައިގަ އެވެ.\nނަމަވެސް ކޮފީ އަށް އެންމެ ގިނައިން ހަރަދު ކުރަނީ އިނގިރޭސިވިލާތުގެ މީހުންނެވެ. އެގައުމުން މި އަހަރުގެ ފެބްރުއަރީގެ ނިޔަލަށް ދެ ބިލިއަން ޑޮލަރަށް ވުރެ ގިނަ އިން ކޮފީއަށް ހަރަދުކޮށްފައިވެ އެވެ.\nލިސްޓުގެ ދެވަނަ ލިބެނީ މޯލްޓާއަށެވެ. ކޮފީ އަށް އެންމެ ގިނައިން ހަރަދު ކުރާ ގައުމުތަކުގެ ލިސްޓުގެ ތިންވަނަ ލިބެނީ އިޓަލީ އަށެވެ.\nތަފާސް ހިސާބުތަކަށް ބަލާއިރު ޔޫރަޕުގެ ގައުމުތަކުގައި 22700 އަށް ވުރެ ގިނަ ކޮފީ ބްރޭންޑުތައް އެބަހުއްޓެވެ. އެމެރިކާގައި މި އަދަދު އުޅެނީ 27900 ގަ އެވެ. ޔޫރަޕުގެ ގައުމުތަކަށް ބަލާއިރު އެންމެ މަގުބޫލު ކޮފީ ބްރޭންޑަކީ ކޯސްޓާ ކޮފީ އެވެ. އެމެރިކާގައި އެންމެ މަގުބޫލީ ސްޓާބަކްސް އެވެ.\nކޮފީގެ ވައްތަރުތަކަށް ބަލާއިރު އެންމެ ގިނަ މީހުންނަށް ކަމުދަނީ ލާޓޭ ކަމަށާއި ދެން އެންމެ ގިނަ މީހުން ބޮނީ ކަޕަޗީނޯ ކަމަށް ވެސް ތަފާސްހިސާބުތައް ދައްކަ އެވެ.\nމި ތަފާސް ހިސާބުތަކަށް ބަލާއިރު ކުރިއަށް އޮތްތަނުގައި ވެސް ކޮފީ އަށް އޮތް ސަޕޯޓު ދަށަށް ނުދާނެ ކަމަށް ބެލެވެ އެވެ.


02:30 ތޭރަވަނަ ބައި – Esfiya\nކުއްލިއަކަށް ތިން މީހުންގެ ނަޒަރު ގޮސް ހުއްޓުނީ ހުޅުވާލާފައި ހުރި ދޮރުމައްޗަށް އައިސް ހުއްޓުނު ފުލުހުންގެ ދެމީހުން ފެނިފައެވެ.\nފީރޯޒާ އަށް އިންތަނުން ކޮޅަށް ތެދުވެވުނީ ކުއްލިއަކަށެވެ. ކައިރީގައި ހުރި އާސިރުގެ އަތުގެ މުލައްދަނޑީގައި ހިފާލެވުނީ ޖެހިލުންވީ ވަރުންނެވެ. ބިރުގަނެފައި ހުރި އިރުފާން ކުރިއަށް ޖެހިލީ ފުލުހުން އެމީހުން ދިރިއުޅޭ ގެއަށް އަންނަން ޖެހުނު ސަބަބެއް އޮޅުންފިލުވަން ބޭނުންވެގެންނެވެ.\n“އައްސަލާމް އަލައިކުމް. އަޅުގަނޑަށް ކިޔަނީ ޕޮލިސް ކޯޕްރަލް ހުސައިން ނަސާއީ އިމާދު. މި އިމާރާތާއި ޖެހިގެން ހުރި އިމާރާތުގެ ތިންވަނަ ފްލޯރގައި އަލިފާނުގެ ހާދިސާއެއް ހިނގައިގެން އުޅެނީ. އަޅުގަނޑުމެން އިޝާރާތެއް ކޮށްލީމާ ފަހަރެއްގައި ތިޔަ ބޭފުޅުން ތަން ދޫކޮށް ނިކުނަން ޖެހިދާނެ. އަދި ގޭގައި ތިބޭ. މިހާރު ދަނީ އަލިފާން ނިއްވުމުގެ މަސައްކަތް ކުރަމުން. އެމައުލޫމާތު ޙިއްސާ ކޮށްލަން މިއައީ” ފުލުސް މީހާ އިރުފާނާއި ސަލާމް ކޮށްލަމުން ނިކުމެގެން ދިޔުމުން އޭނާ ފަޒާ ތެރެއަށް ދޫކޮށްލީ ފުން ނޭވައެކެވެ. މިހުރިހާ ިއރު އޭނާ ހުރީ ނޭވާ ހިފަހައްޓާލައިގެންނެވެ. އާސިރު އާއި ފީރޯޒާ ވެސް ނަފްސު ހަމައަކަށް އަޅުވާލަމުން އަލުން ގޮނޑީގައި އިށީނދެލިއެވެ.\n“ކޮންކަމަކާ މަންމަގެ މޫޑް ގޯސްވެފަ” ކޮޓަރި އަށް އައިސް ވަން ރަޔާހިނަށް އެނދުގައި ލެޕްޓޮޕް ހިފައިގެން މަސައްކަތެއްގައި އިން އިރުފާން ކައިރީގައި އަހާލިއެވެ.\n“ކިހިނެއްވީ؟ މަންމަ މޫޑް ގޯސްވެފަތަ ހުރީ… ތި ވާނީ ބަލި ކަމަށް” އިރުފާން އޭނާ ކުރަމުން ދިޔަ މަސައްކަތަށް ހުއްޓުމެއް ނުގެނެސް ރަޔާހީނަށް އިއްވާލިއެވެ.\n“ނޫން އަހާލިން ބަލީހޭ. ބުނީ ނޫނެކޯ. އެހެންނޫނީ ބުނާނެ ތަނެއްގައި ރިއްސާލިޔަސް. މިއަދު އެހެން ދުވަސްތަކާއި ތަފާތު. އިއްޔެގަ މާމަގެއަށް ދިޔައިރު ގޭތެރޭގެ ހާލަތު ރަނގަޅު. އެކަމު މިއަދު….. ކަމެއް ސިއްރުކުރަނީތަ މަށަށް” ރަޔާހީން އިރުފާންގެ މަގަތުން އިށީންނަމުން އަހާލިއެވެ. އިރުފާން ރަޔާހީނަށް ބަލާލީ އެވާހަކައަށް ޝައުގުވެރިވެފައިވީ ވަރުންނެވެ. ކޮންމެސް އެއްޗެއް ބުނެގެން ރަޔާހީންގެ ސުވާލުތަކަށް ހުއްޓުމެއް ގެންނަން ބޭނުންވިއެވެ.\n“ކީއްވެ ތިހެން ތިބުނީ. ކީއްވެ ދޫނި އަށް ކަމެއް ސިއްރުކުރަންވީ… ގޭތެރޭގައި ކަމެއްވިއްޔާ ހީން އަށް ވެސް ނޭނގިއެއް ނުދާނެ” އިރުފާން ރަޔާހީން ގަޔާ ކައިރިކޮށްލަމުން ބުނެލިއެވެ.\n“މަންމަ މިއަދު ހުރީ ފާޑަކަށް. ރާނޯ އާއި އޯލާ ވެސް ތިބީ ފާޑަކަށް. ނުކެރުނު އަހާލާކަށް ވެސް” ރަޔާހީން އަދިވެސް ހުރީ ދޫކުރާ ގޮތަކަށް ނޫނެވެ. ހަޤީޤަތުގައި އެގޭތެރޭގައި ވީ ކަމެއް ރަޔާހީނަށް ނޭނގޭއެވެ. އާބިދާާ ބަލިވެގެން އިއްޔެގަ އެއްކޮށް ކަހަލަ ގޮތަކަށް އޭނާ ހޭދަކުރީ ގެއިން ބޭރުގައެވެ.\n“އޯވް…. ހެހެހެ…. ތިހެން ބުނީމަ މިހަނދާންވީ….. ރާނޯ އާއި އޯލާ ކޮންމެސް ކަމެއް ކޮށްގެން މަންމަ ކަޓާފައި އެހުރީ. އިއްޔެގަ ވަރަށް ހަޅޭއްލެވި އެމީހުންނަށް. އެވާނީ އެދެމީހުންނަށް ވަރަށް ބޮޑު ކަމެއް ކުރެވުނީކަމަށް. އެހެންނޫނީ މަންމަ އެއީ އެގޮތަށް ނޯކަރުންނަށް ބަވާ މީހެއް ނޫން. ހީން އަޅާނުލާ… ޖެހުނު މައްސަލައެއް މަންމަ އަމިއްލަ އަށް ހައްލުކުރާނެ” އިރުފާން ދެއްކި ވާހަކަތައް ގާތްގަނޑަކަށް ރަޔާހީން ޤަބޫލު ކުރިއެވެ. ނަމަވެސް އޭނާގެ ސިކުނޑީގެ އެއް ކަނަކުން އަދި އެއީ ތެދެއް ނޫންކަމަށް ބުނަމުން ދިޔައެވެ.\nގަޑިން އެގާރަޖެހި ވަގުތު ހީން ގެއިން ނިކުތީ ވަކި ތަނަކަށް ދިޔުމަށް އޭނާ ސިކުނޑީގައި ރާވާލަމުންނެވެ. އިރުފާން އަދި ގެއަށް ނާންނާތީ އެކަން ކުރަން ރަޔާހީނަށް ފަސޭހަވެގެން ދިޔައެވެ. ފީރޯޒާ ވެސް ފައިގަ ރިއްސާތީ މިރޭ ތަންކޮޅެއް އަވަހަށް ކޮޓަރިއަށް ވަދެއްޖެއެވެ. ގޭތެރޭގައި ޖެހިފައިވާ މައްސަލަގަނޑަށް އަދިވެސް ހައްލެއް އައިކަމުގެ ނިޝާނެއް ނުފެނެއެވެ. ވިސްނުމެއްގައި ހުރެ ދެކޮޅު ބަލަމުން ދިޔަ ރަޔާހީން ވެއްޓެންދިޔަ ވަގުތު ބާރުގަދަ ދެއަތަކުން އޭނާ ވެއްޓުނަ ނުދީ ސަލާމަތްކުރިއެވެ. އަނގައިން ކުޑަ އަޑެއް ބޭރުވިޔަ ނުދިނުމަށް ރަޔާހީން އޭނާގެ އަނގަމަތީގައި އަތް އަޅާލުމަށްފަހު އަޑު ކޮންޓްރޯލް ކުރިއެވެ. ހަމަ އެހިނދު އެނާގެ ދެބުމަށް ގޮށްޖަހާލާ ކުރިމަތިން ފެންނަން ހުރި މީހާ އަށް ލޯ އަލާލިއެވެ.\n“ބަލައިގެން އުޅެބަލަ ލޯބިގަނޑާ” މާކިލް ރަޔާހީންގެ ކޮލުގައި ފިރުމާލަމުން ބުނެލިއެވެ. މާކިލް ގެ އަތް ފޮޅުވާލަމުން ރަޔާހީން އިހުނަށް ވުރެ ވެސް ބޮޑަށް ލޯއަޅާލިއެވެ. އެކަން މާކިލް އަށް މަޖާ ވުމުން އިތުރަށް ރަޔާހީން ރުޅި އަރުވާލާހިތްވިއެވެ.\n“ކޮންތާކަށް ތިދަނީ. މީ އެއްވެސް މީހެއް ގެއިން ބޭރަށްދާ ވަގުތެއް ނޫނެއްނު” މާކިލް ބުނެލިއެވެ.\n“ކަލެއަށް ކީތް؟ ނުބެހޭ ކަންތަކާއި ނުބެހި ހުރީމަ ނިމުނީ….. އޯވް ސޮރީ….. ދަރިފުޅު ދޭ ނިދަން. މަންމަ މިތާ ޖޯލީގަ މަޑުކޮށްލާނަން ބައްޕަ އަންނަދެން. ދަރިފުޅަށް ނޭނގުނަސް މިރޭ މީ މަންމަ އާއި ބައްޕަގެ ކައިވެންޏަށް6މަސް ފުރޭ ރޭ.. މިރޭ ކުޑަކަމެއް އޮތީމަ. އަވަހަށް ދޭ” ރަޔާހީން އެގޮތަށް ޖަވާބުދީފާނޭ ކަމަކަށް މާކިލް ކުޑަކޮށް ވެސް ހިއެއް ނުކުރެއެވެ. އޭނާ ކައިރިއަށް އައި ރުޅިން ހިފީ ރަޔާހީން އަތުގެ މުލައްދަނޑީގައެވެ. އެއަށްފަހު ގާތަށް ދަމާލުމާއެކު ރަޔާހީން އައިސް ތަތްވީ މާކިލްގެ މޭގައެވެ. އެވަގުތު ރަޔާހީން ރުޅި އަޔަސް މޫނުމަތިން އެކަން ހިންދާލިއެވެ. އޭނާ ބޭނުންވަނީ އޭނާގެ ބަސްތަކުން މާކިލް ބަލި ކުރާށެވެ.\n“ހޯހޯ… ހަޑިކަމެއްނު…. ދޭ ބަސްއަހައިގެން އަވަހަށް” ރަޔާހީން ބުނެލީ ތިންއަހަރުގެ ކުޑަދރިފުޅު ކައިރީގައި ވެސް ބުނާނެހާ ލޯބިންނެވެ. މާކިލް ރުޅިން ދަތްކުނޑި ވިކައި ގަތުމަށްފަހު ރަޔާހީންގެ ގައިން ދޫކޮށްލިއެވެ. އެހިނދު ރަޔާހީން މާކިލް އޭނާގެ އަތުގައި ހިފެހެއްޓިތަނުގައި އަނެއް އަތުން ފިރުމާލުމަށްފަހު މާކިލް އަށް ފަތަހައިގެ ހިނިތުންވުމެއް ދިނެވެ. އަދި އަނބުރާލާފައި ގޮސް ޖޮލީގައި އޮށޯތެވެ. މާކިލް އިރުކޮޅަކު ބަލަން ހުރުމަށްފަހު ގޭތެރެއަށް ވަދެގެން ދިޔުމުން ރަޔާހީން އޭނާގެ މަންޒިލަށް ދިޔުމަށް މިސްރާބު ޖެހިއެވެ.\n“މިގަޑީގައި ކިހިނެއްވީ؟ ބީ ނިދާކަށް ވެސް ބޭނުމެއްނުވޭތަ” ދިއްގާ ގަސްދޮށުގައި ހުއްޓެމުން ރަޔާހީން ބީހާލް ކައިރިން އަހާލިއެވެ.\n“ހެހެހެ… ނިދިއައިމަ ނިދާނެތާ… ގޭތެރޭގައި ޖެހިގެން އުޅޭ މައްސަލަގަނޑު ހަމަޖެހިއްޖެތަ” ބީހާލް އަހާލިއެވެ.\n“ނޭނގެ ފާޑަކަށް. އެއުޅޭ ނޯކަރު ދެކުދިންގެ ކޮންމެސްކަމެއް ވީ. މާބޮޑަކަށް ނޭނގޭ.. ބަލާކަށް ޝައުގެއް ވެސް ނެތް” ރަޔާހީން ފޫހިގޮތަކަށް ބުނެލިއެވެ.\n“ހެހެހެ… ޔަޤީންތަ” ބީހާލް ފާޑަކަށް އަހާލިއެވެ. ރަޔާހީން ވެސް ބީހާލް އަށް ބަލާލީ ފާޑަކަށެވެ. ހުސް ކަޅުކުލައިގެ ފޭރާމެއްގައި ހުރި ބީހާލްގެ ދިގު އިސްކޮޅަށް އިސްއުފުލާ ރަޔާހީން ބަލާލީ އޭނާގެ ހިތުގައި ޝައްކުގެ އޮއިވަރެއް ދުވެލުމުންނެވެ.\n“ކަމެއްވީމަ ބީ މިގަޑީގަ ބައްދަލްކޮށްލަން ބުނާނީ.. ކޮން ޚަބަރަކައިގެންބާ” ރަޔާހީން ހަށަން ބަނދެލަމުން އަހާލިއެވެ.\n“އާން… ތިހީވީ ރަނގަޅަށް. ރަމްލާދައްތަ ހުރީ އަހަރެންގެ ބެލުމުގެ ދަށުގައި. ހީން ބައްދަލުކުރަން ބޭނުންވަންޏާ މާދަމާ އިރުއޮށްސޭ ވަގުތު ހަމަ މިތަނަށް އާދޭ… މިހާރު ހީންގެ އަނިޔާވެރި މަކަރުވެރިޔާ ގެއަށް އަތުވެއްޖެ. ހީން އެބަ ހޯދާ” ބީހާލް ބުނެލިއެވެ. ނަމަވެސް ރަޔާހީން ހުރީ ދެންމެ ބީހާލް ދިން ޚަބަރަކުން ބުނަންވީ ކީކޭ ކަމެއް ނޭނގިފައެވެ. ރަމްލާދައްތަ ބީހާލް ގެ ކައިރީގައޭ އެބުނީ ކީއްވެގެން ހެއްޔެވެ؟ އަނެއްކާ ފީރޯޒާ ރުޅިއަތުވެގެން އެއުޅެނީ ކުއްލިއަކަށް ރަމްލާދައްތަ ވީނުވީއެއް ނޭގުމުން ހެއްޔެވެ؟ ހިތޔަށް އެރި އެއްޗަކުން ރަޔާހީންގެ ތުންފަތް މައްޗަށް ހިނިތުންވުމެއް ވެރިވިއެވެ.\n“އެނގިއްޖެދޯ.. މާދަމާރޭ ހީންގެ ހުރިހާ ސުވާލުތަކެއްގެ ޖަވާބު ލިބޭނެ. އަވަހަށް ދޭ” ބީހާލް ރަޔާހީންގެ ކޮނޑުގެ ދެފަރާތުގައި ހިފާލަމުން ބުންޏެވެ. ރަޔާހީން ނިކުމެގެން ދިޔަ މަންޒަރު ބަލަން ބީހާލް ހެވިފައި ހުއްޓެވެ. ނަމަވެސް ކުޑަވގުތު ކޮޅެއްގެ ތެރޭގައި އޭނާގެ ތުންފަތްމައްޗަށް ވެރިވެފައިވީ ހިނިތުންވުން ފިލާ ދިޔައީ ހުޅުކޮޅެއްވެސް މީހަކު ފުމެލުމާއެކު ނިވޭނެހާ ވެސް އަވަހަށެވެ. އޭނާ ހުރި ދިމާލުން ކުޑަ ތަންކޮޅެއް ކުރިއަށް ޖެހިލުމަށްފަހު ދެކަކޫ މައްޗަށް ތިރިވިއެވެ. ދެއަތުފުރާ ނެގި ވެލިމުށް ނޭފަތާއި ކައިރިކޮށްލުމަށްފަހު އޭގައި ބޮސްދިނެވެ. އޭރު އޭނާގެ ދެލޮލުން ފައިބައިގެން އައި ލޭކަރުނަ ދަތްދޮޅީ ކޮޅުން ތިކި ޖަހަން ފެށިއެވެ.\n“ފަރޫ….. ވަރަށް ވަރަށް ލޯބިވޭ….. ވަރަށް ބޮޑަށް ލޯބިވޭ… އަބަދުވެސް ފަރޫ މަތިން ހަނދާންކުރާނަން… ދުނިޔެ ހުރިހާ ދުވަހަކު ފަރޫގެ މަޤާމަށް އެހެންމީހަކަށް ނާދެވޭނެ. ތީ ހަމައެކަނި ބީގެ މީހެއް. އަދި މީ ހަމައެކަނި ފަރޫގެ…. އިންސާނަކަށް ވިޔަސް ކުޑަދުވަސްކޮޅަކު ފަރޫގެ ފަރާތުން ބީ އަށް ލިބުނު އުފާތައް މިހަޔާތަކާއި ވަތްކެއް ނުވާނެ. ފަރޫގެ ޤާޠިލަށް މިދުނިޔޭގައި އުފަލުގައި އުޅޭކަށް ލާހިކެއް ނޫން. އަހަރެންގެ ލޯބި މިދުނިޔެއިން ވަކިކޮށްލުމަށްފަހު އޭނާ އަށް ވަކި އުފާވެރި ދިރިއުޅުމެއް ލިބުނަކަ ނުދޭނަން… ނުދޭނަން. އަހަރެން އޭނަގެ ދުވަސް ދުއްވާލާނަން. އެހެންނޫނީ އޭނާ ޖެހޭނީ މިދުނިޔެ ކުރިމަތީގައި އަމިއްލަ ކުށް ޤަބޫލުކުރަން…..” ބީހާލް ގެ ވޭނީ ގިސްލުމުގެ އަޑު މުޅި ޖައްވުގައި ވެސް ގުގުމާލި ފަދައެވެ. ނަމަވެސް އިންސީންގެ ކަންފަތްތަކަށް ނީވޭނޭ ފަދައަކުންނެވެ.\nއަނގައިން ލަވައެއްގެ ރާގު އަޅުވައިގެން ހުރެ އިރުފާން ފާޚާނާ އަށް ވަން އިރު ކޮނޑުމަތީގައި ވަޅުފެހި ކުލައިގެ ތުވާލި އޮތެވެ. ތަނަވަސް ފާޚާނާއިގާ ތުވާލި އަޅުވަން ޙާއްސަވެފައިވާ ރިންގުގައި ތުވާލި އަޅުވާލުމަށްފަހު އޭނާގެ އަންނައުނު ހަށިގަނޑާއި ވަކިކޮށް ފެންވަރާލުމަށް ތައްޔާރުވިއެވެ. ނަމަވެސް އޭގެ ކުރިން އޭނާ ފާޚާނާ ތަށިމަތީގައި އިށީނީ ތުނބުގައި ސިނގިރެޓެއް ރޯކޮށްލައިގެންނެވެ. އޭރުވެސް އޭނާގެ މޫނުމަތިން ފެންނަނީ ހަމަޖެހުމެވެ. ކުއްލިއަކަށް އޭނާގެ ބުޑުގައި ތޫނު ނިޔަފަތިތަކެއްގެ ވެރި އަތަކުން ހިފާ ފާޚާނާ ތަށި ތެރެއަށް ދަމަމުން ދިޔައެވެ. އެހިނދު އޭނާގެ ދެއިނގިލި ދޭތެރޭގައި އޮތް ސިނގިރެޓަށް ވީ ގޮތެއް ވެސް ނޭނގުނެވެ. އަނގައިން އަޑެއް ނިކުތްއިރު ބިރުން މުޅި މީހާގެ އޮށްދާހިތްލަން ފެށިއެވެ. ރުހާނީ ފަރާތެއްގެ އެއްވެސް އުނދަގުލެއްނެތި ހަފްތާއެއް ވުމުން އޭނާ ހީކޮށްގެން ހުރީ އެކަންތަކުން އޭނާ ސަލާމަތްވީ ކަމުގައެވެ. ނަމަވެސް ހީކުރި ގޮތަށް ނުވުމުން އޭނާގެ މުޅި ހަށިގަނޑު ތުރުތުރުލާން ފެށިއެވެ. ފާޚާނާތަށީގެ ތެރޭގައި އޭނާ ތާށިވުމާއެކު ނޭވާ އަވަސްވާން ފެށިއެވެ. މައިބަދައިގަ ވެސް ކަށިކޮޅެއް ނުހުންނާނޭ އޭނާ އަށް ހީވުމާއެކު އަޑުނަގާ ރޯން ފެށުނެވެ.\n“އަހަރެން ދޫކޮށްލާ….” ބަރު އަޑަކުން އިރުފާނަށް ބުނެވުނެވެ. އެހިނދު އޭނާގެ ބުޑަށް ލުއިކަމެއް އިހުސާސް ކުރެވުނެވެ. ނުވިސްނާ ހުއްޓާ އޭނާގެ ހަށިގަނޑު ގޮސް ފާރުގައި ޖެހުނު އިރު ފާޚާނާ ތެރެއިން ބަން އަޑެއް ވެސް އިވިގެން ދިޔައެވެ. ފާރުގައި ޖެހި އިރުފާން މުށިތަކުގެ މައްޗަށް ވެއްޓުމާއެކުހެން އޭނާ ކޮޅަށް ތެދުވިއެވެ. އަދި ފާޚާނާއިގެ ހުރިހާ ދިމާލެއް ބަލާލީ އޭނާ އަށް އަނިޔާވެރިވަމުންދާ ރޫޙާނީ އެތީގެ އެއްވެސް ހިލަމެއް ވޭތޯއެވެ. ނަމަވެސް އެފަދަ އެއްވެސް ކަމެއް ފެންނަން ނެތުމުން އޭނާ އުނުގައި ތުވާލި އޮޅާލިއެވެ. ހިތަށް ލިބިފައިވީ ބިރުވެރިކަމުގައި އޭނާ އިތުރަށް ފެންވަރާކަށް ވެސް ބޭނުމެއް ނުވިއެވެ. ކުޑަކަމުދާން ވެއްޖެކަން އަންގައިދިނުމުގެ ގޮތުން އޭނާގެ ހަށިގަނޑު އިންޒާރު ދެމުން ދިޔަސް ފާޚާނާތައްޓާއި ދިމާލަށް ބަލާލަން ވެސް އޭނާ އަށް ނުކެރުނެވެ. އެހެންކަމުން ނިކުންނަން އެއްފައި ކުރިއަށް އަޅާލި ވަގުތު އޭނާގެ ބޮލުގެ ނާށިގަނޑުގައި ހަމައެގޮތަށް ހިފަހައްޓައިފިއެވެ. އިރުފާންގެ ހަށިގަނޑު އަރިއަޅާލާ ތިރިއަށް ވެއްޓުނު ވަގުތު ފެނުނު މަންޒަރަކުން އޭނާގެ ހެއަށް ވެސް ގޮތްވި ކަހަލައެވެ. އޭނާގެ ބޮލުގައި ހިފާފައި ހުރި އަތް ނިކުމެފައި އިނީ ފާހާނާތަށި ތެރެންނެވެ. އޭނާގެ ބޮލަށް ލުއިވިކަން އެނގުމާއެކު ފާހާނާއިގެ ދޮރާއި ދިމާލަށް ދުއްވައިގަތް ވަގުތު ކުރިމަތިން ފެނުނު ސިފަހުތުރު ރޫޙާނީ އެތި އޭނާގެ ފިޔަވަޅުތަކަށް ހުއްޓުމެއް ގެނުވައިފިއެވެ.\nއޭތީގެ އިސްކޮޅު ފުރާޅުގައި ޖެހި ފިތިފައި ހުރުމުގެ ސަބަބުން އޮތީ އިރުފާނުގެ ބޮލާއި ދިމާލަށް ގުދަށެވެ. އޭތީގެ ބޮޑުމިނަށް ބަލާނަމަ އިރުފާނަކީ މިވަގުތު ދިގު ރުކެއް ދޮށަށް ވެއްޓިފައިވާ ފީ ގޮބޮޅި އެކެވެ. އޭގެ އަނގުރު ކޮޅެއްފަދަ ދެލޯ ނިކުމެގެން އައިސް ހުރީ އިރުފާންގެ މޫނުގައި ޖެހޭ ނުޖެހޭ ހިސާބުގައެވެ. މުޅި މޫނާއި ބޮލުގައި ވަނީ ފަކުރުގަންނަ ޒާތުގެ ޗަކަތަކެއް ހޭކިފައެވެ. ޖަނަވާރެއްގެ ސިފަ ޖެހިފައިވާ މުޅި އެތީގެ ހަށިގަނޑގައި ވަނީ ކަޅު މުށިކުލައެކެވެ. އެބޮޑު ބިޔަ އެތިން ވަނީ މުޅި ފާޚާނާ ފުރާލެވިފައެވެ. އިރުފާން ދެލޯ ހުޅުވައިގެން ހުއްޓަސް އޭނާގެ ހަށިގަނޑުގައި ފުރާނަ ހުރި ކަމެއް އޭނާ ނުދެނަހުއްޓެވެ. އޭނާ އަށް ކުރިމަތިން ފެންނަ މަންޒަރުން ހުރީ އަނގައިގެ ބަސްހުއްޓިފައެވެ. ބަހެއް ކިޔާނެހާ ހިތްވަރުު އޭނާގެ ނެތީއެވެ. އޭތި އަނގަ ހުޅުވާލުމަށްފަހު ނެރެލި ދޫ ގޮސް އިރުފާންގެ މުޅި ހަށިގަނޑު ވަށާލިއެވެ. އެހިނދު އިރުފާން ސަލާމަތްވުމަށް ތެޅިގަތެވެ.\n“ކަލޭ ހީކުރީތަ ކަލެއަށް ސަލާމަތެއް އޮތް ކަމަށް…. ކަލޭގެ ކިބައިން އަހަރެންގެ ލޯބިވެރިޔާގެ މަރުގެ ބަދަލުހިފާނަން. ހިފާނަން…..” ކުއްލިއަކަށް އިރުފާންގެ ކަންފަތަށް އިވުނު ބަރު އަޑެއްގެ ސަބަބުން ދެކަންފަތުގައި އަތް އަޅަން ބޭނުންވިއެވެ. ކުރިމަތީގައި ހުރި ރޫޙާނީއެތީގެ ބޭރަށް ނިކުމެފައި ހުރި ދެލޯ އިރުވީންގެ ކަރު ފާރާލާއި ފިއްތާލުމާއެކު އިރުފާންގެ ކަރުން އަޑެއް ބޭރުވިކަން އޭނާ އަށް އެނގުނެވެ. ދެން ފެނުނީ މުށިތަކުގެ މައްޗަށް އޭނާ ވެއްޓުނު ތަނެވެ. އެވަގުތު ފާޚާނާއިގެ ތެރެއިން ފެންނަން ހުރި ރޫޙާނީ އެތި ވިދާލި ވިދުވަރެއްހެން ނެތިގެން ދިޔައެވެ. އިސާހިތަކު ފާޚާނާ ކުރިން ހުރި ޙާލަތަށް ރުޖޫޢަ ވެގެން ދިޔައެވެ.\n“އަހަރެން ބުނީމެއްނު ކަމެއް އެބަ އުޅެޔޭ މިގޭގަ. ހުރިހާ ކަމެއް މިވަނީ އެކުއެކީގަ….” އެނދުގައި ބާއްވާލާފައި އޮތް އިރުފާންގެެ މަގަތުން އިށީނދެގެން އިން ފީރޯޒާ އޭނާގެ ކައިރިން އިން އާސިރަށް ބަލާލަމުން ބުންޏެވެ. ފީރޯޒާ އަށް ޖަވާބު ދިނުމުގެ ގޮތުން އެއްޗެއް ބުނަން އާސިރު އުޅުނު ވަގުތު މަޑުޖެހިލީ އިރުފާން ކަރުކެހިލުމަށްފަހު ވާހަކަދައްކަން ފެށުމުންނެވެ.\n“މަންމާ މިބުނީނުު އަޅުގަނޑު ސައިބޯންޏާއި އެކުވެގެން ވެއްޓުނީއޭ. ބޯޖެހުނު ގޮތަކުން ކަންނޭނގެ ފަޅައިގެން އެދިޔައީ” އިރުފާން ދެވަނަ ފަހަރަށް ވެސް ފީރޯޒާގެ ވިސްނުން ބަދަލުކުރެވޭތޯ ބެލިއެވެ.\n“ހުރިހާ ފަހަރަކު ވެސް ތަންތަނަށް ވެއްޓެންވީ ދަރިފުޅުތަ؟ ކީއްވެ މަންމަމެން ބައްޕްމެން ނުވެއްޓެނީ… މީކީ ރޭގަނޑެއް ވެސް ނޫނެއްނު. ރޯމާ ރޯދުވާލު ސައިބޯނި އެޅިފައި ހުއްޓަސް ދަރިފުޅަށް ފެންނާނެއްނު. ހެޔޮނުވާނެ ދަރިފުޅާ ކަމެއް އުޅެންޏާ މަންމަ ކައިރީގައި ބުނޭ. އޭރުން ވަގުތު އޮށްވާ ރަނގަޅުކުރެވޭނީ…..”\n“ނުވާނެ ރަނގަޅެއް. ވަގުތެއް ވެސް ނެތް” ކުއްލިއަކަށް ރަޔާހީން ބުނި އެއްޗަކުން އެންމެން އެދިމާލަށް ބަލާލިއެވެ.\n“ކީކޭ ހީން ތިބުނީ…” ފީރޯޒާ ރަޔާހީނަށް ބުނެލިއެވެ.\n“މިބުނީ… އަޅުގަނޑު ބުނިން އިރޭ ފާޚާނާ އަށް ވަންއިރުގަވެސް މުށިތައްމައްޗަށް ހުންނާނީ ބޭސް އަޅާފައޭ… ކިހިނެއް އަޑުއިވޭނީ.. މާރީތި ލަވައެއް ކިޔަމުންވިއްޔާ ފާޚާނާ އަށް ވަނީ” ރަޔާހީން އަވަސް އަވަހަށް އޭނާ އަށް ކުރިން ބުނެވުނު ބަސް އެމީހުންގެ ކަންފަތުން ނެރެވޭތޯ މަސައްކަތްކުރިއެވެ.\n“މަންމާ ޤަބޫލުކުރޭ.. މަންމަ ތިވިސްނާ ކަހަލަ ކަމެއް އުޅެންޏާ އަޅުގަނޑު ބުނާނަން. މަންމަ ތިކަހަލަ ވާހަކަދައްކަންޏާ ހީން ވެސް ބިރުގަންނާނީ… މަންމަ ހަމަޖެހިލާފައި ދޭބަލަ ހަވީރަށް ރަނގަޅު ސައިބޯ އެއްޗެއް ހަދަން. ބުނީމެއްނު ދޮންދައްތަމެން ބައިވެރިވާނޭ މިއަދު ސައިގަ” އިރުފާން އޭނާގެ މަންމަ ހަމަޖެއްސޭތޯ މަސައްކަތްކުރަމުން ދިޔައެވެ. ފީރޯޒާ އާއި އާސިރު އެކޮޓަރިން ނިކުތީ އިރުފާނަށް އެތައް ނަޞޭހަތެއް ދީފައެވެ.\n“ތޭންކިއު ދޫންޏާ… މަންމަ މިއަދު އެމައުލޫއަށް ވާހަކަދެއްކުން ހުއްޓާނުލީސް ހީން އެދޮގު ނުހެދިނަމަ….” ރަޔާހީން އަތުގައި ހިފާލަމުން އިރުފާން ބުންޏެވެ.\n“އަހަރެން ދޮގެއް ނުހަދަން. އަހަރެން މިދިނީ ތިކަމުން ސަލާމަތްވާން ފުރުސަތެއް އިރޭ އަށް. މިދަނީ މަންމަ އަށް އެހީވާން ބަދިގެއަށް” މަޑުވެސްކޮށްނުލާ ރަޔާހީން ކޮޓަރި ދޮރުޖަހާުމަށްފަހު ބޭރަށް ނިކުމެލިއެވެ. ރަޔާހީންގެ އެ ދެމާނަ އެކުލެވޭ ޖުމްލަ އަށް ކުޑައިރުކޮޅަކު ވިސްނާލަން އިރުފާން އޮތެވެ. އޭނާގެ ތުންފަތްމައްޗަށް ހިނިތުންވުމެއް ވެރިވީ އެއީ ރަޔާހީން އޭނާ އަށް ރަނގަޅަކަށް ބުނި އެއްޗެކޭ ހިތަށް އަރުވާފައެވެ.\nހަވީރުގެ ސައި ފެށިގެން ދިޔައިރު އެތަނުގައި މަދުވަނީ ހަމައެކަނީ ވިކްޔަން އެވެ. ވިކްޔަން ކުޑައިރުކޮޅަކުން ބައިވެރިވާނޭ މައިސަރާ ބުނުމުން ހުރިހާ އެންމެން ވެސް މަޑުކޮށްލިއެވެ. ރަޔާހީން ވެސް ރާނޯ އާއި އޯލާ ވެގެން މޭޒުމައްޗަށް ތަށިތައް ނެގުމުގައި އުޅެއެވެ. ވިއްސަކަށް މިނިޓް ފަހުން މައިސަރާ އަށް ކޮޅަށް ތެދުވެވުނީ ވިކްޔަންގެ އަތުގައި ހިފާލައިގެން ވަދެގެން އައި އަންހެންކުއްޖާ ފެނުމުންނެވެ. ފުރިޖުން ފެންފުޅިއެއް ނަގައިގެން އެނބުރިލި ރަޔާހީނަށް އެމަންޒަރު ފެނުމާއެކު މޫނުމަތީގައި މީހަކު ޖެހިކަހަލަ އިހުސާސެއް ކުރެވިގެން ދިޔައެވެ. ދުވަހަކު ވެސް އޭނާ މިހާ ދެރައެއް ނުވޭއެވެ. ވިކްޔަން އޭނާގެ ފަރާތުން ބަދަލު އެހިފާލީ ކޮންފަދަ ނުބައި ގޮތަކަށް ހެއްޔެވެ؟ ހުރި ހިސާބުގައި ރަޔާހީން ހުއްޓިގެން ހުރީ އެއަންހެންކުއްޖާއަށްޓަކައި ވިކްޔަންގެ ދުލުން ބޭރުވާނެ ބަސްތަކެއްގެ ސަބަބުން އޭނާގެ ހިތަށް އިތުރަށް އިތުރު ލިބިދާނެ ވޭންތަކަކުން މިންޖުވުމަށެވެ.\n“މަންމާ! ބޮޑުދައްތާ! މީ ނިހާ…. އަޅުގަނޑާއި އެކު ފްލައި ކުރާ ކުއްޖެއް. އަޅުގަނޑު ވަރަށް އަވަހަށް ނިހާ އާއި ކައިވެނި ކުރަން ބޭނުން. ހުރިހާ މީހުން މިގޮތަށް އެއްތަންވަނީ މަދުފަހަރަކު ދޯ. ހިތަށް އެރީ މިއަދު ނިހާ ގެއަށް ގެންނަން. މަންމާ އަޅުގަނޑު ބުނީމެއްނު ވަރަށް އަވަހަށް މަންމަ އާއި ކުއްޖަކު ބައްދަލުކޮށްދޭނަމޭ.. މީ އެކުއްޖަކީ…” ނިހާގެ އަތުގައި ހިފައިގެން މައިސަރާގެ ކުރިމައްޗަށް ގެނެސް ވިކްޔަން ބުންޏެވެ. މައިސަރާ ހިތްހެޔޮކަމާއެކު ނިހާ އާއި ވާހަކަދެއްކިއެވެ. އަދި ފީރޯޒާ އާއި އެހެންމީހުން ވެސް ވާހަކަދެއްކިއިރު މަޑުން އިނީ އެކަނި މަހާއެވެ.\nކިތަންމެ ދުރުގައި ހުރި ނަމަވެސް ވިކްޔަންގެ ކޮންމެ ޖުމްލައެއް ވިހަގަދަ ތީރުތަކެއް ފަދައިން ރަޔާހީނުގެ ހިތް ޒަހަމްކުރަމުން ދިޔައެވެ. ވިކްޔަން އަކީ އޭނާގެ މުޅި ދުނިޔެއެވެ. އޭނާގެ ކުރިމަތީގައި ވިކްޔަން އެހެންމީހެއްގެ ފިރިއަކަށް ވެގެންދާ މަންޒަރު ބަލަން އޭނާ ކެތްކުރާނީ ކިހިނެއް ހެއްޔެވެ؟ އެގޮތަށް ވިކްޔަން އެކަންތައް ކުރަނީ ކީއްވެ ހެއްޔެވެ؟ ވިކްޔަން ބޭނުންވަނީ އޭނާ ދިރިހުއްޓާ ވަޅުލަން ހެއްޔެވެ؟ ވިކްޔަންގެ ދުރުކަން އޭނާ ތަހައްމަލް ކޮށްފާނެއެވެ. ނަމަވެސް އެހެން އަންހެނެއްގެ ބާރުގެ ދަށަށް ވިކްޔަން ދިޔުން އެއީ އޭނާއަށް ކެތްކުރެވޭނޭ ކަމެއް ނޫނެވެ.\nނަމަވެސް ހަމަ އެވަގުތުގައި އޭނާގެ ސުވާލަށް ޖަވާބު ވެސް ލިބުނެވެ. އޭނާގެ އަމިއްލަ ހިތް ނިކަން ހުޝިޔާރެވެ. ހިތުގައި އުފެދުނު ސުވާލުތަކުގެ ޖަވާބު ވެސް ދިނީ އޭނާގެ ހިތެވެ. ވިކްޔަންގެ މައްޗަށް އޭނާ އަށް މިހާރު އޮތީ ކޮން ޙައޤެއް ހެއްޔެވެ؟ އެލޯބި ކަފުންކޮށް ވަޅުލީ އޭނާގެ ދެއަތުންނެވެ. ވިކްޔަން އަށް ބޭވަފާތެރިވީ އޭނާ އެވެ. ވިކްޔަންގެ ހިތް ހަލާކުކޮށްލީ އޭނާއެވެ. އޭނާގެ ހިތް ބަދަލުވޭތޯ ވިކްޔަން ކިހާ މަސައްކަތެއް ކުރި ހެއްޔެވެ؟ ވިކްޔަން ކުރި ހުރިހާ އާދޭސްތަކަށް އޭނާ ދިނީ ބީރު ކަންފަތެކެވެ. އެހެންވީއިރު މިއަދު ވިކްޔަންގެ ހަޔާތަށް އަންހެންކުއްޖަކު އަންނަން އުޅުމުން އެކަން ހުއްޓުވަން އޭނާ އަކީ ކާކު ހެއްޔެވެ؟\nހިތަށް ކޮށްފައިވާ އަސަރަކުން ކަންނޭނގެއެވެ. ރަޔާހީންގެ ދެލޮލަށް ކަރުނަ ޖަމާވެ ފުސްވެގެން ދިޔުމުގެ ސަބަބުން އަތުގައި ހުރި ބިއްލޫރި ފެންފުޅި އަތުން ދޫވެ ގޮސް ޖެހުނީ އޭނާގެ ފައިތިލަ މަތީގައެވެ. އަޑުފަށްގަނޑާއެކު އޭނާގެ އަނގައިން ނިކުތް އާހެއްގެ އަޑުން ހުރިހާ މީހުންގެ ސަމާލުކަން އެދިިމާލަށް ހުއްޓުނެވެ. ވިކްޔަން މެނުވީއެވެ. ކަމެއްވީހެން ވެސް ވިކްޔަން އަކަށް ހީނުވެއެވެ.\nއިރުފާން ދުވެފައި އައިސް ރަޔާހީން ކައިރިއަށް ތިރިވިއެވެ. ރަޔާހީނަށް އިރުފާންގެ ކޮނޑުގައި ހިފަހައްޓާލެވުނީ އެވަގުތު ފަޔަށް އަޅަމުން ދިޔަ ވޭނަކުންނެވެ.\n“ދަރިފުޅާ ކީއްވެ ފުޅި ވެއްޓުނީ. ބަލާބަލަ ފައި މިއޮށް ދުޅަވީ. ދަރިފުޅާ އިރުފާން ހީން ސޯފާއަށް ގެންދޭ. މަންމަ މިދަނީ އައިސް ހިފައިގެން” ފާޚާނާ ތެރެއަށް ވެއްޓި އިރުފާންގެ ކަކުލަށް ލިބުނު ގެއްލުމުގެ ސަބަބުން އިރުފާނަކަށް ރަޔާހީން އުފުއްލޭ ގޮތެއް ނުވިއެވެ. އެހެންކަމުން މާކިލް އަށް އިރުފާން ގޮވާލިއެވެ. އޭރު މާކިލް ފާޚާނާއަކަށް ބުނެ ކޮޓަރިއަށް ދިޔަކަން އިރުފާން ހުރީ ހަނދާންނެތިފައެވެ.\n“ދަރިފުޅާ ވިކްޔަން!” އިރުފާން ވިކްޔަން އަށް ގޮވާލުމާއެކު ރަޔާހީނަށް ސިހުމެއް ލިބުނެވެ. ވިކްޔަން އަށް ވެސް ވީ އެވަރެވެ.\n“އިޓްސް އޯކޭ އިރޭ.. އަހަރެން އެކަނި ދެވޭނެ” ރަޔާހީން ހިނގައިގަތުމާއެކު އެއްފަރާތަކަށް އަރިއަޅާލީ އެފައިތިލަ އަށް ބާރު ނުކުރެވުނީމައެވެ.\n“ނޯ ހީން…. ވަރަށް ބޮޑަށް ދުޅަވެފަ އެހެރީ… ދަރިފުޅާ ވިކްޔަން އާދެބަލަ. ފަހަރި ސޯފާއަށް ގެންގޮސްދީބަލަ” އިރުފާން ގޮވާލުމުން ލަސްލަހުން ވިކްޔަން އެމީހުން ތިބި ފަޅިއަށް ބަލާލިއެވެ. އެވަގުތު ރަޔާހީން އިސްޖަހާލީ އޭނާގެ ނަޒަރު ވިކްޔަން އަށް އަމާޒުވިޔަ ނުދިނުމަށެވެ.\nވިކްޔަންގެ ފައި ހިއްލާލީ ވެސް ދެވަނަ ފަހަރަށް އިރުފާން ގޮވާލުމުންނެވެ. ވިކްޔަން އޭނާގެ މަންމަ އަށާއި ނިހާ އަށް ބަލާލުމާއެކު ކުރިއަށް ހިނގައިގަތީ ދެމީހުންގެ ފަރާތުން ވެސް ލިބުނު އިޝާރާތަކުންނެވެ. ވިކްޔަންގެ އަތް ދަނޑިމައްޗަށް ރަޔާހީން އުފުއްލުާލުމާއެކު ހިނދުކޮޅަކަށް ނަމަވެސް އޭނާގެ ނަޒަރު ރަޔާހީނަށް ހުއްޓުނެވެ. އެންމެފަހުން މިގޮތަށް އޭނާ ރަޔާހީން އުފުއްލާލި ރޭ މަތިން ހަނދާންވެ ހިތުގައި ރިއްސާލިއެވެ. ނަމަވެސް އެއީ ފާފައެއްކަން އެނގި ވިކްޔަން ހަމަޖެހިލިއެވެ. ރަޔާހީން ސޯފާގައި ބާއްވާލަމުން ވިކްޔަން މޭޒު ކައިރިއަށް ގޮސް ނިހާގެ އުނަގަނޑުގައި އަތް އަޅުވާލި މަންޒަރު ރަޔާހީނަށް ފެނުނެވެ. ހިކިކޮށް ކުރުކޮށް އެންމެ ޒަމާނީކޮށް ހެދުން އަޅާފައި ހުރި އެދޮން އަންހެންކުއްޖާ އާއި މެދު ރަޔާހީންގެ ހިތުގައި ހަސަދައިގެ އޮއިވަރެއް ހިނގާލިއެވެ. ރަޔާހީން ފަހު ފަހަރަށް ވިކްޔަން އަށް ބަލާލީ ޝުކުރުއަދާކޮށްލުމުގެ ބޭނުމުގައެވެ. ނަމަވެސް ފެނުނު މަންޒަރަކުން ޖެހުނީ އިސް ޖަހާލާށެވެ.\nassalam alikum and alhamdhulillah… huriha kudhinge haalu kihineh? huriha kudhinnah ves dhulha heyo sihhathakah edhen 🙂 mi part ves huriha kudhinnah kamudhaane kamah heekuran. maadhama mi gadyga 14 vana bai genesdheynan. insha allah 🙂 varah baajjaveri dhuvahakah edhen. ushali ah supprt kuraa huriha kiyuntherin dheke ves varah loabivey….. 🙂 🙂 🙂\nLeen First dw… 🙂 Vaahaka Varah varah Reethi.. Loved this story..\nawwwww….. thankyou leen 🙂\nNext part kon irakuh\nBaeh faharu Iruveen. Anehbaifaharu Irufaan. Ushaalige hithugaivany Irufaan dhw.. Hehe.. Just kidding. Btw Waahaka reethi.\nemme furathama vahaka liyan feshee ‘iruween’ mi namuga. ekamu baeh kiyuntherinnahenan undhagu hen heeveema ‘irufaan’ mi namah badhalu kury. baeh scene thakuga iruween indhedhaane. ushaali ah fahaga nuve eynee… ekamu buneladhineema shukuriyya. badhalu kollaanan. 🙂\nV reethi egy\nthankyou. 🙂 Reet\nthankyou shii 🙂\nMasha Allah v rythi vaahakeh. Anehbai avahah genes dhybala plx\nOhhh wow ?? masha allah v rythi mi prtves alhey vikyan n hyn gulhuvachchey plx plx stry v v v rythi ushaali thank u so much mihaa rythi stry eh genesdheythy baajjaveri dhuvas thakakan edhen dear god bless u n keep it up ly?????❤❤❤?????\nUr gret ushaa doonee ? ?\nV salhi mi pt ves\nstry kuriah dhaaleh v furihama v intresting well done dear ??????????????????????next partah v inthizaaru eba kurevay avahah up kohla dhehchey????????\nhama fen fulhi vettey irah dhulha veytha?\nminute eh nuvanis varugadha ah dhulha vejje viyya\nManje vehttuny fen furaa alhaafa huri billoori fulhi eh. Nikan manje ge fai mahchah vaa gotheh balaalan ekahala fen fulhi eh vahttaalaba. Engidhaanethaa dhulha vany konthaneh kan\nMasha Allah v rythi vaahakeh.\nKobaa vaahaka adhi ves updates nuvey dhw\nmi vaahakaige 1 –7ge episode thah kobaatha.. nufeney alhe 🙁\nSelect biruveri..you can see it on the top of the page..eyrah fennaane all the episodes .. ☺\nKobaa tha next part. Plz upload kodhy ba avaha can’t wait plz plz plz plz pkz


ދިވެހި އިގްތިސާދުގައި ބޭރުފައިސާގެ މުހިންމުކަން – Maldivian Democratic Party\nދިވެހި އިގްތިސާދުގައި ބޭރުފައިސާގެ މުހިންމުކަން\n(ޚަބަރު ސިޓީ ވޮލިއުމް 01، ނަންބަރ 10 ގައި ޝާއިއުކޮށްފައި)\nދިވެހި އަދަބިއްޔާތުގެ ފުންނާބު އުސް ލިޔުންތެރިޔާ ބޮޑުފެންވަޅުގޭ ސީދީގެ ” މާމަކުނުދޫ ބޮޑު އީސަގެ ވާހަކަ” ކިޔާލުމުން އޭރުގެ ދިވެހިރާއްޖޭގެ އިގްތިސާދު ކޮންމެވެސް ވަރަކަށް ތަސައްވަރު ވެއެވެ. އަދި އީސަބޭގެ އިގްތިސާދީ ވިސްނުމަކީ ވަރަށް މުހިންމު ދަރުސެއް ކަމުގައި ބެލެވެއެވެ. އީސަބޭގެ ދިރިއުޅުމުގެ މިސާލުތަކުގައި މޫސުމުގައި ލިބޭ ކާނާ ބޭނުންކުރުން އެއީ ވަރަށް ބޮޑަށް ފާހަގަ ކުރެވޭ ކަމެކެވެ. ބަބުކެޔޮ މޫސުމުގައި ބަބުކެޔޮ، ކަށިކެޔޮ މޫސުމުގައި ކަށިކެޔޮ، މަދު މޫސުމުގައި މަދެވެ. މިއީ ވަރަށް ކަންޖޫސް ވިސްނުމެއް ކަމުގައި ދެކޭ ބަޔަކުވެސް ތިބޭނެއެވެ، އަޅުގަޑު ދެކެނީ އެއީ އިހްތިރާމް ކުރަންޖެހޭ ތަފާތު ވިސްނުމެއް ކަމެވެ.\nއަޅުގަޑު ގަބޫލު ކުރާގޮތުގައި އެއީ އެއްގޮތަކަށްވެސް އީސަބޭ ކަންޖޫހަކީ ނޫނެވެ. އެއީ އެއްއުސޫލަކުން ބުނަނީނަމަ އިގްތިސާދު ކުރުމެވެ. އަދި އެދުވަސްވަރު ކަމުގައި ވިޔަސް ނުވަތަ މިދުވަސްވަރު ކަމުގައި ވިޔަސް ކަންކަމާމެދު ވިސްނާ ފިކުރު ހިންގާ މީހުން އެދުވަސްވަރެއްގެ އެބައެއްގެ ހާލަތު ނިޔާކުރާ ގޮތެއް ބަލާފައި އީސަބޭ ކަން ހިންގިގޮތް އެއީ އެންމެ ރަގަޅުގޮތް ކަމުގައި ބެލެވިދާނެއެވެ. އެދުވަސްވަރު ރާއްޖޭން ލިބޭ ކާނާ ކަމުގައިވަނީ ބަބުކޭލާ، ކަޑުލާ، ފަލަމަޑީގެ ބާވަތްތަކާއި އަދިވެސް ރާއްޖޭގައި ހެއްދޭ ބައެއް ބާވަތްތަކުގެ ތަރުކާރީއެވެ. މިބާވަތްތައް މިބިމުގައި ހައްދައިގެން ރާއްޖޭގެ އުފެއްދުންތަކުން ކައިބޮއި އުޅުމަކީ މިހާރަކަށް އައިސް ބައެއް ދިވެހިން ފިކުރާ ޚިޔާލް ކޮންމެވެސް ވަރަކަށް ގެންގުޅޭ ކަންކަން ކަމުގައި ވިޔަސް މާބޮޑު އަހްމިއްޔަތުކަމެއް ދޭ ކަންތައްތަކެއް ނޫން ކަމުގައި ދެންނެވިދާނެއެވެ.\nއީސަބޭމެންގެ ޒަމާނާ ޚިލާފަށް އަޅުގަޑުމެންގެ ހަޔާތް ފެށުނީއްސުރެ ވެސް އާންމުކޮށް އަޅުގަޑުމެން ކައިބޮއި އުޅޭ އާންމު ބާވަތްތަކަކީ ހަޑޫ، ހަކުރު، ފުށެވެ. މިހުރިހާ ބާވަތަކީވެސް ރާއްޖެއިން ބޭރުން އިމްޕޯޓް ކުރާ ބާވަތްތަކެވެ. ފަހަކަށް އައިސް މިލިސްޓަށް އިތުރުވެފައިވާ އަނެއް ބާވަތަކީ ނޫޑްލްސެވެ. އެހެން ކަމުން އަޅުގަޑުމެންގެ ދިރިތިބުމުގެ އެންމެ އަސާސީ މާއްދާ، އާދެ ކާނާ ލިބެން މިއޮތީ ބޭރުފައިސާ ހޯދައިގެން ކަމާއި މެދު ޝައްކެތް ނެތް ނޫންތޯއެވެ؟\nކަން މިހެން އޮތުމާއިއެކު ބޭރުފައިސާ އަކީ އަޅުގަޑުމެން ވަރަށް ބޮޑަށް ސަމާލުކަންދީގެން ބަލަހައްޓައިގެން ގެންގުޅެންޖެހޭ އަޅުގަޑުމެންނަށް މުހިންމު އެއްޗަކަށް މިވަނީ ވެފައެވެ. ވީމާ ބޭރުފައިސާ ލިބޭނެ ގޮތްތައް ހޯދައިގަތުމާއި ގައުމަށް ލިބޭ ބޭރުފައިސާ ގައުމުގެ ބޭނުންތައް ފުއްދުމަށް ލިބުމަކީ އެފަދަ މުހިންމު ކަމެކެވެ. ހަމަ އެފަދައިން އަޅުގަޑުމެންގެ މުއްސަދިކަމާއި ތަނަވަސްކަން އިތުރުކުރުމަށްޓަކައި ބޭރުފައިސާ ކޮންމެހެން ހޭދަ ނުކޮށް ނުވާނޭ ކަންކަމަށް ނޫނީ ބޭރުފައިސާ ހޭދަ ނުކުރުމާއި ބޭރުފައިސާ އިސްރާފު ނުކުރުން މުހިންމެވެ.\nމިގޮތުން ބަލާއިރު ބޭރު ފައިސާ ހޭދަ ކުރުން މަދުކޮށް ގައުމުގެ ރައްޔިތުންގެ މުއްސަދިކަން އިތުރު ކުރުމުގެ މާތް މަގްސަދަކީ ކޮންމެ ދިވެހި ރައްޔިތެއްގެ އެދުން ކަމުގައި ވާނެ ކަމާއިމެދު ޝައްކެއް ނެތެވެ. އަދި ބޭރު ފައިސާ ގިނައިން ހޯދައިގަނެވޭނެ އިތުރު މަގުތައް ހޯދުމާއި ގައުމުން ބޭރުފައިސާ ބޭނުންނެތް ކަންކަމުގައި ހޭދަ ނުކޮށް ފުއްދޭނެ ގޮތްތައް ހޯދުމަކީވެސް އެންމެހައި ދިވެހި ރައްޔިތުންގެ އެދުން ކަމުގައި ވާނެ ކަމާއިމެދު ޝައްކުކުރާނީ ކާކުތޯއެވެ؟ މިގޮތުން ދިވެހި ގައުމު ތަނަވަސް ކުރުމާއި މުއްސަދި ކުރުމަށްޓަކައި ކުރެވެން ހުރި މަސައްކަތް ތައް ހޯދާ އެކަންކަން ކުރުމުގެ މަސައްކަތްތައް ރާވާ ހިންގޭނެ ގޮތް ވުމަކީ ބޭނުން ތެރި ކަމެކެވެ.\nމިހާރު ފެންނަން ހުރި ކަންކަމުގެ ތެރޭގައި އަޅުގަޑުމެންގެ ހުނަރު ބޭނުން ކުރެވެން ހުރި މަސައްކަތްތަކާއި އަމަލީ އަދި ޖިސްމާނީ މަސައްކަތް ވެސް ކުރުވެން ހުރި މިންވަރަކުން ކުރުމަކީ ބޭނުންތެރި ކަމެކެވެ. އަދި އަޅުގަޑުމެންގެ ބިމުން ލިބެން ހުރި ނިޢުމަތްތައް ހޯދައިގަތުމަކީ އެހާމެ މުހިންމު ކަމެކެވެ. މިގޮތުން ދަޑުވެރިކަން ކުރުމަކީ އޭގެ މަންފާ އަޅުގަޑުމެންނަށް ލިބޭނެ ކަމެކެވެ. މިހާރަކަށް އައިސް ފަލަމަޑީގެ ބާވަތްތަކަކީ ވެސް ރާއްޖެއިން ބޭރުން އިމްޕޯޓް ކުރެވޭ ތަކެތި ކަމުގައި ވަނީ ވެފައެވެ. އެއާއި ޚިލާފަށް އަޅުގަޑުމެންގެ ޅައުމުރުގައި އަލަ ، ކައްޓަލަ އަކީ ރާއްޖޭގައި އުފައްދާ ބާވަތް ތަކެވެ. އަޅުގަޑަށް ގަބޫލު ކުރެވޭ ގޮތުގައި ދަޑުވެރިކަމަށް ސަރުކާރުގެ ދާއިރާއިން އެހީތެރިވެދެއްވުމަކީވެސް ބޭނުން ކަމެކެވެ. އަދި ހަމަ އެއާއިއެކު ޖަމާއީ ރޫހުގައި ރަށުފެންވަރުގައި ދަޑުވެރިކަމުގެ މަސައްކަތް ކުރުމަކީ ފައިދާ ވާނޭ ކަމެކެވެ. ޖަމާއީ ރޫހޭ އަޅުގަޑު މިދަންނަވަނީ ކޯޕަރޭޓިވް އުސޫލުން ދަޑުވެރި ކަމާއި މަސްވެރިކަމުން އުފެއްދޭ ބާވަތްތައް އުފެއްދުމާއި އަތްތެރި މަސައްކަތުގެ ބާވަތްތައް އުފެއްދުމަކީ ރަށެއްގެ ޖަމުއިއްޔާ އަކުން ކޯޕަރޭޓިވް އުސޫލާއި ގަވާއިދުގެ މަތިން ކުރެވިދާނެ ކަންކަމެވެ. މިހެން ހެދުމުން ރަށުގައި އާމްދަނީ ނުލިބި ތިބި ބަޔަކަށް އާމްދަނީ ލިބޭނޭ ގޮތްވެސް ތަނަވަސް ކޮށްދެވުނީއެވެ. މިފަދަ ކަންކަން މިގޮތުގެ މަތިން ކޮށްގެން އަޅުގަޑުމެންނަށް ލިބޭ އެއްޗަކުން ފުއްދައިގެން ދިރިއުޅުން އެއީ ފުރަތަމަ ފިޔަވަޅު ކަމަށް ދެކެވިގެން އަޅުގަޑުމެން ތަނަވަސްކަން ހޯދުމުގެ ތަސައްވުރު ކާމިޔާބު ކުރުމަށް ޓަކައި އިސްރާފު މަދުކުރުމާއި އަޅުގަޑުމެންގެ މުސްތަގްބަލަށްޓަކައި މަސައްކަތް ކުރެވޭނެ ހާލުގައި ތިބި އެންމެން މަސައްކަތް ކޮށްގެން ނޫނީ އަޅުގަޑުމެން އުންމީދު ކުރާ ތަނަވަސްކަން ލިބި ދެމެހެއްޓޭނެ ގޮތެއް ނުވާނެއެވެ.\nޅެންވެރިޔާގެ އިބްރަތްތެރި ބައިތުން އަޅުގަޑުގެ ގަލަން މިވަގުތު ބާއްވާލަނީ އަޅުގަޑު މިފާޅުކުރި ޚިޔާލުން ރައްޔިތުންނަށް މަންފާއެއް ދެއްވުމަށް އެދި މާތް ކަލާނގެ ކިބަފުޅަށް ދުއާދަންނަވަމުންނެވެ “ލިބޭ މިންވަރު ނިކަން ދެނެގެން ވިބޭނުންތައް ބަހާލައިގެން، ތިބޭ ނަމައީ ފިކުރުކޮށްގެން މިބޭޒާރެއް ނުވެސް ވާނޭ” (ނިމުނީ)


Breaking News: Covid19 Ah Raajje In Ithuru Dhivehssaku Positive Vejje\nކޮވިޑް19 އަށް ރާއްޖެއިން އިތުރު ދިވެއްސަކު ޕޮޒިޓިވްވެއްޖެ\nދުނިޔޭގައި މިހާރު ހަލުވިކަމާއި އެކުގައި ފެތުރެމުން އަންނަ ކޮވިޑް19 އަށް ރާއްޖެއިން އިތުރު ދިވެއްސަކު ޕޮޒިޓިވްވެއްޖެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ކޮށްފައިވާ ޓްވީޓެއްގައި ބުނީ ވެލިދޫ އައިސޮލޭޝަން ފެސިލިޓީގައި އައިސޮލޭޓް ކޮށްފައިވާ ދިވެއްސެއްގެ ފަރާތުން ކޮވިޑް19 ގެ އަލާމާތްތައް ފެނި، ސާމްޕަލް ނަގައި ހެދި ޓެސްޓުގެ ނަތީޖާ ޕޮޒިޓިވް ވެފައިވާ ކަމަށެވެ. އެ މީހާއަކީ ވެސް އިނގިރޭސި ވިލާތުން އެނބުރި އައި މީހެކެވެ. މިއީ މި ބައްޔަށް ދިވެއްސަކު ޕޮޒިޓިވްވި ހަތަރު ވަނަ ފަހަރެވެ. އަދި މުޅި ރާއްޖެއިން މި ބައްޔަށް ޖުމްލަ 19 މީހަކު މިވަނީ ޕޮޒިޓިވްވެފައެވެ.\nވެލިދޫ އައިސޮލޭޝަން ފެސިލިޓީގައި އައިސޮލޭޓް ކޮށްފައިވާ ދިވެއްސެއްގެ ފަރާތުން #ކޯވިޑް19 ގެ އަލާމާތްތައް ފެނި، ސާމްޕަލް ނަގައި ހެދި ޓެސްޓުގެ ނަތީޖާ ޕޮޒިޓިވް ވެއްޖެ. އިނގިރޭސި ވިލާތުން އެނބުރި އައި މި މީހަކީ، މި ބައްޔަށް ޕޮޒިޓިވްވި4ވަނަ ދިވެހި މީހާ.\nރޭ ދަރުބާރުގޭގައި ނޭޝަނަލް އިމަޖެންސީ ރެސްޕޮންސްގެ ފަރާތުން ބޭއްވި ނޫސްވެރިންގެ ބައްދަލުވުމުގައި ކޮވިޑް19 ގެ ތަރުޖަމާން މަބްރޫކް އަޒީޒް ވިދާޅުވީ މިހާތަނަށް ރާއްޖެއިން 1137 މީހެއްގެ ސާމްޕަލް ކޮވިޑް19 އަށް ނަގާފައިވާއިރު އޭގެތެރެއިން 1114 މީހެއްގެ ސާމްޕަލް އެ ބައްޔަށް ނެގެޓިވްވެފައިވާ ކަމަށެވެ. ވެލިދޫގައި ގާއިމް ކޮށްފައިވާ އައިސޮލޭޝަން ފެސިލިޓީގައި 16 މީހަކު އެބަހުއްޓެވެ. އެކި ސަރަހައްދުތަކުގައި ގާއިމްކޮށްފައިވާ ކަރަންޓީން ފެސިލިޓީތަކުގައި 866 މީހަކު އެބަހުއްޓެވެ.\nމި ބަލީގައި އެންމެ ގިނައިން ރާއްޖެއިން ޕޮޒިޓިވްވެފައި ވަނީ ބިދޭސީންނެވެ. އެއީ 15 ބިދޭސީންނެވެ. މި އެންމެންވެސް މިހާރު ވަނީ ބަލިން ރަނގަޅުވެފައެވެ. މިހާތަނަށް ރާއްޖެއިން ޕޮޒިޓިވްވި ދިވެހިންގެ ތެރެއިން އެންމެންނަކީ ވެސް އިނގިރޭސިވިލާތުން ރާއްޖެ އައިސްފައިވާ މީހުން ކަމަށްވާތީ އެޗްޕީއޭ އިން މިހާރު ވަނީ މިމަހުގެ 14 ވަނަ ދުވަހުން 19 ވަނަ ދުވަހާ ދެމެދު ރާއްޖެ އައި އެންމެން އަދި އެމީހުންނާއި ކޮންޓެކްޓްވީ މީހުން ކޮވިޑް 19 އަށް ޓެސްޓުކުރަން ނިންމާފައެވެ.


Golden Futsal Challenge ge Gdh. Atoll ge Champion kan Vaadhoo Hoadhaifi - AO News\nގޯލްޑަން ފުޓްސަލް ޗެލެންޖުގެ ގދ. އަތޮޅުގެ ޗެމްޕިއަންކަން ވާދޫ ހޯދައިފި\nފޮޓޯ: ގޯލްޑެން ފުޓްސަލް އެސޯސިއޭޝަން\nގޯލްޑަން ފުޓްސަލް ޗެލެންޖުގެ ގދ. އަތޮޅުގެ ޗެމްޕިއަންކަން ވާދޫ ހޯދައިފިއެވެ.\nއެޓީމުން މި މުބާރާތުގެ ޗެމްޕިއަންކަން ހޯދާފައި މިވަނީ އެއްވެސް މެޗަކުން ބަލިނުވެއެވެ.\nރާއްޖޭގައި ބާއްވާ އެންމެ ބޮޑު ފުޓްސަލް މުބާރާތް، ސޮނީ ސްޕޯޓްސް ގޯލްޑަން ފުޓްސަލް ޗެލެންޖު 2022 ގެ ގދ. އަތޮޅުގެ ފަސް ޓީމު ވަނީ ބައިވެރިވެފައެވެ. އެހެންވެ، އަތޮޅު ޗެމްޕިއަންކަން ކަނޑައެޅީ ލީގު ބުރެއް ކުޅެގެންނެވެ.\nލީގު ބުރުގައި ވާދޫން ކުޅުނު ހަތަރު މެޗުން ވެސް އެޓީމު މޮޅުވެފައިވާ އިރު، ރޭ ކުޅުނު މެޗުގައި އެޓީމުން ތިނަދޫ ބަލިކުރީ 0-3 ލަނޑުންނެވެ.\nރޭގެ މެޗުގައި ވާދޫގެ ނަޝާހު އަހުމަދު (ނައްޓު) ދެ ގޯލު ޖެހި އިރު، މެޗުގެ މޮޅު ކުޅުންތެރިޔާގެ މަގާމު ލިބުނީ ދެން ގޯލު ޖެހި މުސައްނިފު މުހައްމަދަށެވެ. މިހާތަނަށް ގުރޫޕް ސްޓޭޖުގައި ކުޅުނު މެޗުތަކުގައި ވެސް އަނިޔާގެ ސަބަބުން އެންމެ އެކަށޭނެ ކުޅުމެއް ދެއްކިފައި ނުވާ އަހުމަދު އަޔާޒް (އަޔާ) ރޭގެ މެޗުގައިވެސް ފެނުނީ އެންމެ ފިޓް ކޮށެއް ނޫނެވެ.\nރޭ ގދ. އަތޮޅުގެ އިތުރު މެޗެއް ވެސް ކުޅެފައިވާ އިރު، އެ މެޗުގައި ގައްދޫ ވަނީ 1-0 އިން މަޑަވެލި ބަލިކޮށްފައެވެ. ގައްދޫގެ ހަމައެކަނި ގޯލު ޖެހީ އަހުމަދު ރިފްޝާނެވެ. މެޗުގެ މޮޅު ކުޅުންތެރިއަކަށް ހޮވުނީވެސް އޭނާއެވެ.\nގދ. އަތޮޅުގެ މެޗުތައް އެއްކޮށް ނުނިމޭތީ އެ އަތޮޅުގެ އެންމެ މޮޅު ކުޅުންތެރިޔާގެ މަގާމާއި އެންމެ ގިނަ ގޯލު ޖެހި ކުޅުންތެރިޔާގެ މަގާމު އަދި ހޮވާފައެއް ނުވެއެވެ.\nރާއްޖެ އެޓޯލް ވޮލީބޯލް ޗެމްޕިއަންޝިޕް: ގދ. އަތޮޅު މުބާރާތް ވާދޫގައި މިއަދު ފަށަނީ


HDC in kuriah gendhaa "Veshi Saafu" program ifthithaahukohfi | Jazeera\tއެޗްޑީސީ އިން ކުރިއަށް ގެންދާ "ވެށި ސާފު" ޕްރޮގްރާމް އިފްތިތާހުކޮށްފި - Jazeera\nއެޗްޑީސީ އިން ކުރިއަށް ގެންދާ "ވެށި ސާފު" ޕްރޮގްރާމް އިފްތިތާހުކޮށްފި\nމުޙައްމަދު އަފްޒަލް January 9, 2021 114 views0\nހުޅުމާލޭގައި ހައުސިންގ ޑިވޮލަޕްމެންޓް ކޯޕަރޭޝަން (އެޗްޑީސީ) އިން ކުރިއަށް ގެންދާ "ވެށި ސާފު" ޕްރޮގްރާމް މިއަދު އިފްތިތާހުކޮށްފިއެވެ.\nއެޗްޑީސީއިން މައުލޫމާތު ދީފައިވާ ގޮތުގައި މިއީ ޒަމާނުއްސުރެ ދިވެހިންގެ ތެރޭގައި އޮތް ވެށި ސާފުކުރުމުގެ ސަގާފަތް ދަމަހައްޓައި، ހުޅުމާލެ އަކީ ސާފު ސިޓީއަކަށް ހެދުމަށް އެ ކުންފުނިން ކުރަމުންދާ މަސައްކަތުގެ ތެރެއިން ހިންގޭ ޕްރޮގްރާމެކެވެ.\nހުރަވީ ސްކޫލްގައި ބޭއްވެވި ހާއްސަ ރަސްމިއްޔާތެއްގައި މި ޕްރޮގްރާމް އިފްތިތާހުކޮށްދެއްވީ މިނިސްޓަރ އޮފް އެންވަޔަރަމެންޓް ޑރ. ހުސެއިން ރަޝީދު ހަސަންއެވެ. މި ރަސްމިއްޔާތުގައި ވާހަކަ ދައްކަވަމުން ޑރ. ހުސެއިން ރަޝީދު ހަސަންވަނީ ކުނީގެ މައްސަލައަކީ ވަރަށް ބޮޑު ވެފައިވާ މައްސަލައެއް ކަމަށް ވިދާޅުވެފައެވެ. އެމީހަކު އަޅާ ކުންޏަކަށް އެމީހަކު ޒިންމާވާންޖެހޭނެ ކަމަށާއި، ފަރުދީ ޒިންމާ އަދާކުރުމަށް އެދިލެއްވިއެވެ.\nމީގެއިތުރުންވެސް، ތިމާއެޅޭ ވެށި ސާފުކޮށް ބޭއްވުމަކީ ދިވެހިންގެ ވަރަށް ރީތި އާދައެއްކަން ފާހަގަކުރައްވަމުން، މިފަދަ ޕްރޮގްރާމެއް އެޗްޑީސީއިން އިސްނަގައިގެން ކުރިއަށް ގެންދިޔުމަށް ނިންމާފައިވާތީ އުފާކުރައްވާ ކަމަށްވެސް މިނިސްޓަރ ވިދާޅުވިއެވެ.\n"ވެށި ސާފު" ޕްރޮގްރާމްގައި ބައިވެރިވުމަށް ދެ ބުރަކަށް ބަހާލައިގެން އެޗްޑީސީއިން އިއުލާންކުރުމުން 600 އަށްވުރެ ގިނަ މީހުން ކުރިމަތިލާފައިވެއެވެ. މީގެތެރެއިން، ފުރަތަމަ ބުރުގައި ހޮވުނު 34 ފަރާތުން ސާފުކުރުމަށް ހަމަޖެހިފައިވަނީ ހުޅުމާލޭގައި ފްލެޓް ހުންނަ 34 ސަރަހައްދެކެވެ. ދެވަނަ ބުރުގައި ހޮވުނު 30 ފަރާތުން ސާފުކުރުމަށް ހަމަޖެހިފައިވަނީ ހުޅުމާލޭގައި 10 ސަރަހައްދެއްގައި ހުރި ޕާކުތަކެެވެ.


ބަހާއި ޢަމަލުގައި ތެދުވެރިވެއްޖެނަމަ ކިތަންމެ ބޮޑު އުޤޫބާތަކުންވެސް ސަލާމަތްވެދާނެއެވެ. – Esfiya – Dhivehi Vaahaka Site\nހަޤީޤީ / ކުރުވާހަކަ / ދީނީ\nބަހާއި ޢަމަލުގައި ތެދުވެރިވެއްޖެނަމަ ކިތަންމެ ބޮޑު އުޤޫބާތަކުންވެސް ސަލާމަތްވެދާނެއެވެ.\n- by Ali Ihsaan - 10- January 12, 2019\nއަމީރުލް މުއުމިނީން ޢުމަރު ބުނުލް ޚައްތާބުގެ ޚިލާފަތުގެ ދުވަސްވަރުގެ ހާދިޘާއެކެވެ. އެއްފަހަރަކު މަދީނާއަށް ދިޔުމަށް ޒުވާންފުރައިގެ ފިރިހެން ކުއްޖަކު ދަތުރުފެށިއެވެ. ދަތުރުގެ ސަވާރެއްކަމުގައި ގެންދިޔައީ ޖަމަލެކެވެ. ދަތުރަކީ ދިގު ދަތުރެކެވެ. އެހެންކަމުން ބައެއް ފަހަރު ދަތުރުކުރަމުން ގޮސް ދަތުރުގެ ވަރުބަލިކަން ފިލުވާލުމަށްޓަކައި މަޑުކޮށްލައެވެ.\nއެގޮތުން އެއްފަހަރަކު މަންޒިލަކަށް ފައިބައި އޭނާ އަރާމުކޮށްލުމަށްޓަކައި މަޑުކޮށްލިއެވެ. އިރުކޮޅެއްގެ ތެރޭގައި އޭނާގެ މައްޗަށް ނިދިގަދަވެގެންފިއެވެ. ފުންނިންޖަކުން ނިދިއްޖެއެވެ. އޭރު އޭނާގެ ޖަމަލު ވިނަކަމުންގޮސް، އެހެން މީހެއްގެ ދަނޑުބިމަކަށް ވަދެގެން އެތަނުގެ ގަސްތަކާއި ވިނަތައް ކާންފަށައިފިއެވެ. އެމަންޒަރު ފެނި އެދަނޑުގެ ވެރިޔާ ވަރަށް ރުޅި އަތުވެއްޖެއެވެ.\nއެޖަމަލު ފައްސާލުމަށްޓަކައި އެ މުސްކުޅިޔާ ބޮޑު ހިލަގަނޑެއްނަގައި އެއްލުމުން ގޮސް ޖަމަލުގައިގައި ޖެހި ވަރަށް ބޮޑަށް ޒަޚަމްވެއްޖެއެވެ. އެލިބުނު އަނިޔާގައި އެޖަމަލު އެސާހިތަކު މަރުވެއްޖެއެވެ. މިކަންތައް މިހެން ހިނގުމަށް ފަހު އިރުކޮޅެއްގެ ތެރޭގައި އެ ޒުވާނާ ނިދިން ހޭލައިފިއެވެ. ކަންތައް ވެގެން ދިޔަ ގޮތާއިމެދުގައި އޭނާ ވަރަށް ދެރަވެ ރުޅި އަތުވެއްޖެއެވެ. އައިސްފައިވާ ރުޅީގައި ބޮޑު ހިލަގަނޑެއް ނަގައި މުސްކުޅިޔާ އާއި ދިމާލަށް ހޫރާލައިފިއެވެ. އެ ހިލަގަނޑު ގޮސް މުސްކުޅިޔާގައިގައި ޖެހި އޭނާ މަރުވެއްޖެއެވެ.\nވަގުތުތައް ފާއިތުވަމުން ދެއެވެ. އެޒުވާނާ އައިސްފައިވާ ރުޅިވެސް ވަގުތުގެ ބުރު އެނބުރެމުން ދިޔަ ވަރަކަށް އިންދިރާސްވެ ނެތެމުން ދިޔައެވެ. ނަތީޖާއެއްގެ ގޮތުން އޭނާއަށް ކުރެވުނު ކުށުގެ ބޮޑުކަން ހިތަށް ތަޞައްވުރު ކުރެވެން ފަށައިފިއެވެ. އެކުށާއި ދޭތެރޭގައި ދެރަވެ ހިތާމަކުރެން ފަށައިފިއެވެ. އެގޮތަށް އެތަނުގައި ގުޑިލަންވެސް ނޭނގިފަ ކަހަލަގޮތަކަށް ހުއްޓައި އެ މަރުވި މުސްކުޅިޔާގެ ދެދަރިން އެތަނަށް އަތުވެއްޖެއެވެ. ކަންވެގެން ދިޔަގޮތް އެނގުމުން އެދެކުދިން ބޭނުންވީ އެކަމަށް އިންޞާފު މަގުން ޙުކުމެއް އިއްވައިދެއްވާތޯ ޢުމަރުގެފާނުގެ ހިރިޔާފާތުރާގެ ދަށައް އެމައްސަލަ ގެންދިޔުމަށެވެ.\nޚިލާފަތުގެ ދަރުބާރުން މައްސަލަބައްލަވައި ތަޙްޤީޤު ކުރުމުގެ މަރުހަލާގެ ތެރޭގައި އެއްސެވިއެވެ.\n“ކަލޭގެ އެ މުސްކުޅިޔާ ޤަތުލުކުރީމު ހެއްޔެވެ؟” އޭގެ ޖަވާބެއްގެ ގޮތުން އެ ޒުވާނާ އެކަމަށް އިއުތިރާފު ވާކަމުގައި ދެންނެވިއެވެ. އަދި އެއީ އެ މުސްކުޅިޔާ ޤަތުލު ކުރުމުގެ ޤަޞްދެއްނެތި އެއްލި ހިލަގަނޑެއްކަމުގައިވެސް ދެންނެވިއެވެ. ނަމަވެސް، ޚިލާފަތުގެ ދަރުބާރު ޙުކުމް އިއްވީ މަރަށް މަރުހިފުމުގެ މައްޗަށެވެ.\nއެޒުވާނާ މުސްލިމުންގެ ޚަލީފާގެ ކިބައިން އެދިވަޑައިގެންނެވީ އެ ޙުކުމް ތަންފީޒުކުރެއްވުން ކުޑަ ދުވަސްކޮޅަކަށް މަޑު ޖައްސަވައި ދެއްވުމަށެވެ. އެހެނީ އޭނާއަކީ ބައްޕަނެތް ޔަތީމު ކުއްޖެކެވެ. އޭނާގެ ބެލުމުގެ ދަށުގައި، އޭނާގެ ގޭގައި ކުޑަ ފިރިހެން ކުއްޖަކު އެބަހުއްޓެވެ. އޭގެ ދެބެއިންނަށް ބައްޕާގެ ފަރާތުން ވާރުތަވިމުދާތައް ހުރީ އޭނާގެ އަތުގައެވެ. އެހެންކަމުން އެމުދާތައް އެ ކުޑަފިރިހެން ކުއްޖާބޮޑުވުމުން އޭނާއަށް ލިބޭނެގޮތް ހެދުމަށްޓަކައި ކުޑަ ދުވަސްކޮޅަކަށް ރަށައް ފޮނުވާލެއްވުމަށް ދެންނެވިއެވެ. ޢުމަރުގެފާނު އޭނާގެ ޙުކުމް ފަސްކުރެއްވުމަށް ނިންމެވީ ޝަރުތަކާއެކުގައެވެ. އެއީ، އޭނާ ދިޔުމުގެ ކުރީން އޭނާގެ ފަރާތުން ޖާމިނުވާނެ މީހަކު ހަމަޖެއްސުމެވެ.\nއެ ފިރިހެން ކުއްޖާއަކީ ދަތުރުވެރިއެކެވެ. މަދީނާގެ އެއްވެސް މީހަކު ނުދެކޭ ބީރައްޓެއްސެކެވެ. އެތަނަށް ޙާޒިރުވެގެންތިބި އެންމެން ތިބީ އިސްދަށައް ޖަހައިލައިގެންނެވެ. އެއްވެސް މީހަކު، ދުވަހަކުވެސް ނުދަންނަ މީހެއްގެ ފަރާތުން، ޖާމިނުވާން ބޭނުން ނުވާ ކަހަލައެވެ. އޭނާ އެނބުރި ރަށަށްގޮސްފައި ނައުމުގެ ސަބަބުން އެޖާމިނުވާ ފަރާތުގެ ބޯކަނޑާލެވުމަށް ނޭދެވެނީއެވެ. އެޒުވާނާ ހިތުގެ އަޑީން އެދެމުން ގެންދިޔައީ އޭނާގެ ފަރާތުން ޖާމިނުވާނެ މީހަކު ވޭތޯއެވެ. ނަމަވެސް އެންމެން ގެ ތެރެއަށް ވަނީ ހަމަހިމޭންކަން ވެރިވެފައެވެ.\nކުއްލިއަކަށް އެއެންމެންގެ ތެރެއިން މީހަކު އަތްޕުޅު ހިއްލަވައި ލައްވައިފިއެވެ. އަދި އޭނާގެ ފަރާތުން ޖާމިނުވާން އެއްބަސްވެވަޑައިގެން ފިއެވެ. އެއީ އަބޫ ޛަރުލް ޣިފާރީ ރަޟިޔަ ﷲ ޢަންހުއެވެ. ކައުއިތުރު ނަބިއްޔާގެ މަތިވެރި ޞަހާބީ ބޭކަލެކެވެ. އެހެންކަމުން އެ ޒުވާން ފިރިހެން ކުއްޖާ ދޫކޮށްލެވުނެވެ. އޭނާގެ މަސްޢޫލިއްޔަތު އަދާކުރުމަށްފަހު އެނބުރި އައުމަށްޓަކައެވެ.\nފުރަތަމަ ދުވަސް ފާއިތުވެގެން ހިނގައްޖެއެވެ. އޭނާގެ އެއްވެސް ހިލަމެއް ނުވިއެވެ. ދެވަނަ ދުވަސްވެސް ފާއިތުވެގެން ދިޔައީ ހަމައެގޮތުގެ މަތީން އޭނާގެ އެއްވެސް ހިލަމެއް ނުވެއެވެ. އެކަމާއިހުރެ މީސްތަކުން ހާސްވެ ކަންބޮޑުވާން ފަށައިފިއެވެ. ތިންވަނަ ދުވަސް އަތުވެއްޖެއެވެ. އެފިރިހެން ކުއްޖާގެ އެއްވެސް ޚަބަރެއް ނުވިއެވެ. މީސްތަކުންގެ ހާސްކަމާއި ކަންބޮޑުވުން އިތުރުވަން ދެއެވެ. އެޒުވާނާގެ ބަދަލުގައި ދަރަޖަ މަތިވެރި، ވަރަޢަވެރި، ތަޤްވާވެރި، ޞަހާބީގެ އިސްތަށިފުޅު ކަނޑުއްވުމަށް ޚިލާފަތުގެ ދަރުބާރަށް ޖެހިވަޑައިގެންފާނެތީއެވެ.\nތިންވަނަ ދުވަހުގެ އެންފަހު ވަގުތުތައް ފާއިތުވަމުންގޮސް މަޣްރިބު ނަމާދު ވަގުތު ނުހަނު ގާތްވެއްޖެއެވެ. އަބޫ ޛައްރުގެފާނުގެ އަރިހަށް ދުވަމުން ކަހަލަގޮތަކަށް އެކަލަ ޒުވާނާ އޭނާގެ ކޮއްކޮ އާއި އެކުގައި އައިސްފިއެވެ. އެކަލޭގެފާނު އެޒުވާނާއަށް ވިދާޅުވިއެވެ. “އަދި ދުވަހެއް ނުނިމެއެވެ. މަޣްރިބު ނަމާދުގެ ވަގުތެއް ނުވެއެވެ.”\nދެން، އެޒުވާނާ އާއި އޭނާގެ ކޮއްކޮ އާއި އެކު އަބޫ ޛައްރުގެފާނު ޢުމަރުގެފާނުގެ ދަރުބާރަށް ވަޑައިގެންނެވިއެވެ. އެނާ އައިސް ހުރި މަންޒަރު ޢުމަރުގެފާނަށް ފެނިވަޑައިގެންނެވުމުން އެކަލޭގެފާނު ވަރަށް ހައިރާންވެވަޑައިގެންނެވިއެވެ. އެއީ އެފަދަ ބޮޑު ޙުކުމެއް ކޮށްފައިވާ މީހަކު ފިލައިގެން ދިޔުމަށްޓަކައި ފުރުޞަތު ލިބި ތެދުވެރިކަމާއިއެކުގައި އައުމުންނެވެ. ޢުމަރުގެފާނު ވިދާޅުވިއެވެ.\n“ކަލޭގެ އެނބުރި ތިޔަ އައީ ކީއްވެގެން ހެއްޔެވެ؟ އަހަރެން ކަލޭގެފަހަތުން ކަލެއަށް ފާރަލުމަށްޓަކައި މީހަކު ނުފޮނުވަމެވެ.”\nއެ ޒުވާނާ ދެންނެވިއެވެ. ” އޭ އަމީރުލް މުއުމިނީންއެވެ. މުސްލިމުންނަކީ އެބައިމީހުންގެ ވަޢުދު ނުފުއްދާ ބައެއްކަމުގައި މީސްތަކުން ބުނާތަން ދެކޭން އަޅުގަނޑު ބޭނުމެއްނުވެއެވެ. އަޅުގަނޑުގެ ފަރާތުން ޖާމިނުވެވަޑައިގެންނެވި ބޭފުޅާ އަޅުގަނޑުގެ ބަދަލުގައި ޤަލުތުކޮށްލެވުމަށް އަޅުގަނޑަށް ރުހެވޭނީ ކިހިނެތްތޯއެވެ؟”\nޢުމަރުގެފާނު އެ ޒުވާނާގެ ޖަވާބު އިވިވަޑައިގެން އަދި އިހުނަށްވުރެ ހައިރާންވެވަޑައިގެންނެވިއެވެ. ދެން އަބޫ ޛައްރުގެފާނާއި މުޚާތަބު ކުރައްވައި ވިދާޅުވިއެވެ. “ކަލޭގެފާނު، ނުވެސް ދެނެވަޑައިގަންނަވާ ކުއްޖަކަށް ޖާމިނުވުމަށް ކެރިވަޑައިގެންނެވީ ކިހިނެތްތޯއެވެ؟ އޭނާގެ އެނުބރި ނައިނަމަ ކަލޭގެފާނުގެ އިސްތަށިފުޅު ކެނޑޭނެކަން އެގިވަޑައިގަންނަވާ ޙާލު އޭނާގެ މައްޗަށް ޖާމިނުވެވަޑައިގަންނަވާން ކެރިވަޑައިގެންނެވީ ކިހިނަކުންތޯއެވެ؟”\nއަބޫ ޛައްރުގެފާނު ޖަވާބުދެއްވިއެވެ. “އަޅުގަނޑު އެކަން އެގޮތަށް ކުރީ، މުސްލިމަކު އަނެއް މުސްލިމެއްގެ އެހީއަށް އެދުމުން އެއްވެސް މީހަކު އޭނާއަށް އެހީތެރިއެއް ނުވިއޭ މީސްތަކުން ބުނެފާނެތީއެވެ. މުސްލިމުންނަކީ އެކަކު އަނެކަކަށް އެހީތެރި ނުވާ ބައެކޭ ބުނެފާނެތީއެވެ. އެގޮތުގައި ޖާމިނުވެ ހުރެ އޭނާ އަތުނުވެއްޖެނަމަ އަޅުގަނޑުގެ ބޯކަނޑާލެވުނަސް އަޅުގަނޑުވާނީ ޝަހީދަކަށެވެ.”\nމި އަޑުއަހާންތިބެފައި ޤަތުލުވެގެންދިޔަ މުސްކުޅިޔާގެ ދެ ފިރިހެން ދަރީން ޢުމަރުގެފާނުގެ އަރިހުގައި ދެންނެވީ އެކުދީން އެޒުވާނާގެ މައްޗަށް މާފުކޮށްދެއްވައިފި ކަމުގައެވެ. އެއީ ކީއްވެގެންތޯ އެއްސެވުމުން އެކުދިން ދެންނެވިއެވެ.\n” އެއީ މުސްލިމަކު އަނެއް މުސްލިމެއްގެ ގާތުން މާފަށް އެދުމުން އޭނާއަށް މާފު ނުދިނޭ މީސްތަކުން ބުނުމަށް އަޅުގަނޑުމެން ނޭދޭތީއެވެ.”\nއޯގާވީ ހިތަކުން…52 (ފަހުބައި)\nv ibrahtheri well done 👏👏👏\nvarah furihama ibrahthyri vaahaka eh\nހަޤީޤީ / ހިތާމަ / އިއުލާން / އެހެނިހެން / ލޯބި\nކައިރީގައި އެހެނަސް ދުރުގައި


ހަފްތާ ބަދިގެ – ޗީޒީ ޕޮޓޭޓޯ ސްޓިކް – Haftha\nThu, 28 May, 2020, 9:27 am\nހަފްތާ ބަދިގެ – ޗީޒީ ޕޮޓޭޓޯ ސްޓިކް\n3 އަލުވި (ފެނުކެއްކުމަށްފަހު ކުދިކޮށް ކޮށާފައި)\n¼ ޖޯޑު ފިޔާ (ކުދިކޮށް ކޮށާފައި)\n1 ސައިސަމުސާ ލޮނު\n½ ސައިސަމުސާ އަސޭމިރުސް\n¼ ޖޯޑު ލަންޗަން މީޓް (ތުނިކޮށް ކެފުމަށްފަހު ކުޑަ ތެޔޮ ފޮދެއްގައި ފިހެ، ކުދިކޮށް ކޮށާފައި)\n1 ތަށި ޕްލޭން ޔޯގަޓް (ކުޑަ ލުނބޯ ކޮޅެއް ޖަހާފައި)\n1 ގަނޑު މޮޒަރެއްލާ ޗީޒް (ދިގުކޮށް ކޮށާފައި)\n2 ޖޯޑު ބްރެޑް ކްރަމްބްސް\nކޮންޓެއިނަރެއްގައި ފެނުކެއްކި އަލުވި، ޔޯގަޓް، ފިޔާ، ލަންޗަން މީޓް، ލޮނު އަދި އަސޭމިރުސް ރަނގަޅަށް އެއްވަންދެން މޮޑެލާށެވެ.\nއަދި މި މަސްގަނޑުން މޭޒުމަތީ ސަމުސަލެއްގެ އެތިކޮޅެއް ނެގުމަށްފަހު އަތުން ގުޅަ އަކަށް ވަށާލާށެވެ. އަދި ގުޅައިގެ ތެރެއަށް ދިގުކޮށް ކޮށި މޮޒަރެއްލާ ޗީޒްގެ އެތިކޮޅެއް ލުމަށްފަހު މަސްގަނޑާލާ ފޮރުވާލާށެވެ.\nފުށް، ބިސް އަދި ބްރެޑް ކްރަންބްސް ވަކިން ތިން ބޯތައްޓަށް އަޅާށެވެ. އަދި ޗީޒް އެތެރެއަށް ލާފައި ހެދި މަސްގަނޑުތައް ފުރަތަމަ ފުށަށްލާށެވެ. އެއަށްފަހު ބިސް ތައްޓަށްލައި ރަނގަޅަށް ބިސް ހާކާލުމަށްފަހު ބްރެޑް ކްރަންބްސް ތައްޓަށްލާ ރަނގަޅަށް އެއްކޮށްލާށެވެ.\nމި އެއްޗެހިތައް ބޭނުންނަމަ އަވަނުން ފިހެލަން ނުވަތަ ތެލަށްލާ ތެއްލާވެސް ލެވިދާނެއެވެ. ކޮންމެ ގޮތަކަށް ހެދިއަސް މީރުވާނެއެވެ.\nމި އެއްޗެހި ފިހެލާނަމަ އަވަން 200 ޑިގްރީ ސެލްސިއަސްގައި ހޫނުކުރުމަށްފަހު ޓްރޭއެއްގައި މި ސްޓިކްތައް އަތުރާލައި، ކުޑަ އޮލިވް އޮއިލް ކޮޅެއް މީގެ މައްޗަށްބުރުވާލާށެވެ. އަދި 15 ވަރަކަށް މިނެޓް ވަންދެން ނުވަތަ މެދުގައި އިން ޗީޒްކޮޅު ދިޔާވެ ބޭރު މަޑު ރަން މުށިކުލައަކަށް އަރަންދެން ފިހެލާށެވެ.\nތެއްލަން ބޭނުންނަމަ، ހޫނުކުރެވިފައިވާ ތެޔޮކޮޅެއްގައި ރަން މުށިކުލަ އަރަންދެން މި ސްޓިކްތައް ތެއްލާލާށެވެ. ލޮނުރަހަ މަޑުނަމަ ކުޑަ ލޮނުކޮޅެއް މީގެ މައްޗަށް ބުރުވާލީމައި އެ ނިމުނީއެވެ. ހިހޫ ކޮށްގެން ކާލަން ވަރަށް މީރުވާނެއެވެ.


މަސްތަކުގެ ނިޒާމް - ވިކިޕީޑިއާ\nމަސްތަކުގެ ނިޒާމް އަކީ އިންސާނާ އަށް ހަރަކާތްތެރިވެ އުޅުމުގެ ގާބިލިއްޔަތު ހޯދައިދޭ ޙަޔަވީ ނިޒާމެވެ. މައިބަދަ ހުންނަ ޖަނަވާރު ތަކުގައި މަސްތަކުގެ ނިޒާމް ކޮންޓްރޯލް ކުރަނީ ނާރުތަކުގެ ނިޒާމް އިންނެވެ. ނަމަވެސް ބައެއް ކަހަލަ މަސްތަކަކީ މިސާލަކަށް ހިތުގައިވާ މަސްތައް އޭގެ ޒާތުގައި އަމިއްލައަށް މަސައްކަތްކުރާ މަސްތަކެކެވެ.\n1 އިންސާނާގެ ހަށިގަނޑުގައިވާ މަސްތަކުގެ ވައްތަރުތައް\n1.1 ކަށި މަސް\n1.2 ހިތު މަސް\n1.3 މަޑު މަސް\n2 މަހުގެ ޓިޝޫ\n3 މަސްތައް ކޮންޓްރެކްޓްވުން\nއިންސާނާގެ ހަށިގަނޑުގައިވާ މަސްތަކުގެ ވައްތަރުތައްEdit\nއިންސާނާގެ ހަށިގަނޑުގައި ތަފާތު3ވައްތަރެއްގެ މަސްތައް ހުރެއެވެ. އެއީ ކަށި މަސް، ހިތު މަސް، އަދި މަޑު މަސް އެވެ.\nމި މައުޟޫޢާ ގުޅޭ ޚާއްޞަ މަޒުމޫނު: ކަށި މަސް\nކަށި މަސް ނުވަތަ (އިނގިރޭސި ބަހުން: Skeletal muscle) އަކީ ހަށިގަނޑުގައިވާ ކަށިތަކާއި ތަތްވެފައި ހުންނަ މަސްތަކަށެވެ. އަހަރެމެންނަށް ހަރަކާތްކުރެވެނީ މިމަސްތަކުގެ އެހީގައެވެ. ނުވަތަ މިމަސްތައް ބޭނުންކޮށްގެންނެވެ. މިވައްތަރުގެ މަހުގެ ސެލް ނުވަތަ މަހު ސެލް ހުންނަނީ ދިގުކޮށް ސިލިންޑަރެއްގެ ބައްޓަމަށް ބައިވަރު ނިއުކްލިއަސް ލާފައެވެ. މިބުނި ނިއުކްލިއަސްތައް ހުންނަނީ ސެލްގެ އަރިމަތީގައި ޕްލާޒްމާ މެންބްރޭންގެ ދަށުގައެވެ. އެހެންކަމުން މަހު ސެލް ނުވަތަ މަސަލް ފައިބަރު ގެ މެދު ހުންނަނީ މަޔޯފިބްރިލް(Myofibril) އަށް ޖާގަ ދިނުމަށްޓަކައި ހުސްކުރެވިފައެވެ.\nމަސް ގަނޑުގެ ދެކޮޅު ހަށިގަނޑާއި ތަތްވެފައި އިންނައިރު ހަށިގަނޑު މެދުބައި ނުވަތަ ނާރެސް އާއި ކައިރީގައި ކަށިގަނޑުގައި މަސްގަނޑު ހަރުލާފައި ހުންނަ ބަޔަށްކިޔަނީ އޮރިޖިން އެވެ. އަދި ނާރެސް އާއި ދުރުގައިވާ ކަށިގަނޑުގައި މަސްގަނޑު ހަރުލާފައިވާ ބަޔަށް ކިޔަނީ އިންސާޝަން އެވެ.\nސްކެލިޓަލް މަސަލްގެ ވައްތަރުތައް ބައިކުރެވިދާނެ ވަރަށް ގިނަގޮތްތައް ހުރެއެވެ. އެއްގޮތަކީ މަޔޯސިން(Myosin) ގައި އެކުލެވޭ ޕްރޮޓީންގެ ވައްތަރު ބެލުމެވެ. މިގޮތަށް ބަލާއިރު ސްކެލިޓަލް މަސަލް ފައިބަރުތައް ދެބަޔަކަށް ބަހާލެވެއެވެ. ފުރަތަމަ ވައްތަރަކީ ރަތްކުލަ އަށް ހުންނަ ޓައިޕް1 ފައިބަރު ތަކެވެ. މިވައްތަރުގެ މަސަލް ފައިބަރުތައް ވަރުދެރަވެ، ބާރުދިއުން ކުޑަވާނެއެވެ. އަނެއް ވައްތަރަކީ ހުދު ކުލައަށް ހުންނަ ޓައިޕް2 ފައިބަރު ތަކެވެ. މިވައްތަރުގެ މަސަލް ފައިބަރުތައް އަވަހަށް ވަރުދެރަވެ، ފަސޭހަކަމާއެކު ބާރުދޫވާނެއެވެ.\nމި މައުޟޫޢާ ގުޅޭ ޚާއްޞަ މަޒުމޫނު: ހިތު މަސް\nހިތު މަސް ނުވަތަ (އިނގިރޭސި ބަހުން: Cardiac muscle) އަކީ އިންސާނާގެ ހިތުގައި އެކުލެވިގެންވާ މަހުގެ ބާވަތެވެ. މިއީ އޭގެ ޒާތުގައި އަހަރެމެންގެ އިޚްތިޔާރަކާ ނުލައި މަސައްކަތްކުރާ މަހުގެ ބާވަތެވެ. ހިތުގައިވާ މަސްތަކުގެ ދައުރަކީ ލޭދައުރުކުރާ ނިޒާމްގެ ތެރެއަށް ހިތުން ލޭ ޕަމްޕްކޮށް ކޮންޓްރެކްޝަންގެ ޒަރީޢާއިން ފޮނުވައި ދިނުމެވެ.\nމި މައުޟޫޢާ ގުޅޭ ޚާއްޞަ މަޒުމޫނު: މަޑު މަސް\nމަޑު މަސް ނުވަތަ (އިނގިރޭސި ބަހުން: Smooth muscle) އަކީ އިންސާނާގެ އެތެރެހަށީގެ ބައެއް ގުނަވަންތަކުގެ ފާރުގައި ހުންނަ މަހުގެ ވައްތަރެވެ. މިގޮތުން މަޑުމަސް ހުންނަނީ ޢާއްމު ގޮތެއްގައި އެތެރޭގައި ހޮޅި ނުވަތަ މަގު ހެދިފައި ހުންނަ ގުނަވަންތަކުގައެވެ. މިސާލަކަށް ކާތަކެތި ހިގާ ހޮޅި، ކުޑަ ގޮހޮރު، ބޮޑު ގޮހޮރު ފަދަ ގުނަވަންތަކުގައެވެ. މީގެ އިތުރުން މަސާނާ، ނޭވާލާ ނިޒާމްގެ ބައިތައް، ނަސްލު އުފައްދާ ނިޒާމް ގެ ބައިތަކުގައި ވެސް މަޑު މަސް ހުރެއެވެ. މަޑު މަސްތަކާއި ކަށި މަސް އަދި ހިތު މަސް ތައް އެކަތި އަނެކައްޗާއި ތަފާތުތަކެއް ހުރެއެވެ.\nމަހުގެ ޓިޝޫ ނުވަތަ މަހަކީ އިންސާނާގެ ހަށިގަނޑުގައި ކޮންޓްރެކްޓްވުމުގެ ނުވަތަ ކުރުގެޅުމުގެ ގާބިލިއްޔަތު ލިބިފައިވާ ޓިޝޫ އެކެވެ. މަހުގެ ޓިޝޫ އުފެދެނީ ތުއްތު ދަރިފުޅު އުފެދިގެން އަންނަ މައި ތިންފަށަލައިން މެދުގައި އިންނަ ފަށަލަ މީސޯޑާރމް(Mesoderm) އިންނެވެ. މަސްތައް ބެހިފައިވާ3ބަޔަކީ ކަށި މަސް، މަޑު މަސް، އަދި ހިތު މަސް އެވެ. މަސް ތަކުގެ ބޭނުމަކީ ހަށިގަނޑު ބާރު އުފައްދައި، ހަށިގަނޑު އެކި ގޮތްގޮތަށް ލަންބައި، ހަރަކާތްތެރިވެ އުޅުމުގައި އެހީތެރި ވުމެވެ.\nގިނަ ފަހަރު މަސްތައް ކޮންޓްރެކްޓްވަނީ އަހަރެމެންނަށް އެގުމަކާ ނުލައެވެ. މިސާލަކަށް ހިތުގެ ވިންދުޖެހުން، އަދި ހަޖަމުކުރާ ނިޒާމް ގައި ކާތަކެތި ދައުރުވުން ފަދަ ކަންކަމަކީ އަހަރެމެންގެ އިޚްތިޔާރަކާ ނުލާ އޭގެ ޒާތުގައި ހިންގާ ކަންތައްތަކެވެ. ހަށިގަނޑުގެ ހަރަކާތްތައް ކުރުމުގައި މަސްތައް ކޮންޓްރެކްޓްވާ ވުމަކީ އަހަރެެމެންގެ ބާރުގެ ދަށުން ހިނގާ ކަންތައްތަކެވެ.\nމަސްތައް ކޮންޓްރެކްޓްވުން ކުރިމަތިވަނީ މަހު ސެލް ނުވަތަ މަހުގެ ފައިބަރު ދިގުދެމި ނުވަތަ ކުރުވާ ހިނދު އެވެ. މަސްތައް ކޮންޓްރެކްޓްވުން ކޮންޓްރޯލް ކުރަނީ ސެންޓްރަލް ނާރވަސް ސިސްޓަމް އިންނެވެ. އަހަރެމެންގެ އިޚްތިޔާރުގައި ކޮންޓްރެކްޓްވާ މަސްތައް ކޮންޓްރޯލް ކުރަނީ ސިކުނޑި ންނެވެ. އަހަރެމެންގެ ބާރަކާ ނުލާ ކޮންޓްރެކްޓްވާ މަސްތައް ކޮންޓްރޯލް ކުރަނީ ސްޕައިނަލް ކޯޑް އިންނެވެ.\nLast edited on 16 އޮގަސްޓު 2021, at 21:39\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 16 އޮގަސްޓު 2021، 21:39 ގައެވެ.


Ooredoo Moolee medhuveri koh Male' aai Hulhumale' gai dhiriulhey Aailaa aai Rattehinna Eidhu hadhiyaa fonuvaane - AO News\nއުރީދޫ މޯލްޑިވްސްގެ އީ-ކޮމާރސް ޕްލެޓްފޯރމް މޫލީ މެދުވެރިކޮށް އީދު ހަދިޔާ ފޮނުވޭ އޮފާއެއް ފަށައިފިއެވެ.\n“އީދު ހަދިޔާ”ގެ ނަމުގައި ފެށި މި އޮފާގައި މާލެ އާއި ހުޅުމާލޭގައި ދިރިއުޅޭ އާއިލާ އާއި ރަހްމަތްތެރިންނަށް، ހަދިޔާގެ ގޮތުގައި ”ފައިވް ޕީސް ބްރައުނީޒް ބޮކްސް”, ”10 ޕީސް ބްރައުނީޒް ބޮކްސް” ފޮނުވާލެވޭނެއެވެ.\nއުރީދޫއިން ބުނީ މޫލީ މެދުވެރިކޮށް އީދު ހަދިޔާ ފޮނުވޭނީ އުރީދޫގެ އެޕް މެދުވެރިކޮށް މޫލީ އަށް ވަދެގެންކަމަށެވެ. އަދި އީދު ހަދިޔާ އަށް އޯޑަރުކުރާތާ ދެ ދުވަސް ތެރޭގައި އެ ހަދިޔާ ލިބެންޖެހޭ ފަރާތަކަށް ފޯރުކޮށްދޭނެ ކަމަށްވެސް އުރީދޫ އިން ވަނީ ބުނެފައެވެ،\nޢީދު ހަދިޔާ ފޮނުވުމަށް އުރީދޫ އެޕް މެދުވެރިކޮށް ޝޮޕްއަށް ޒިޔާރަތް ކުރުމަށްފަހު ކެޓެގަރީތަކުގެ ތެރެއިން އީދު ހަދިޔާ ހިޔާރުކުރާށެވެ. އަދި ބޭނުންވާ ހަދިޔާ ހިޔާރުކުރުމަށްފަހު ކާޓްއަށް ގޮސް ޗެކްއައުޓް ކުރާށެވެ. ހަދިޔާ ފޮނުވަން ބޭނުންވާ އެޑްރެސް، ޑެލިވަރީ އެޑްރެސްގައި ޖަހައި، އޯޑަރު ކަށަވަރު ކުރުމަށްޓަކައި ޕޭމަންޓް ކޮންފާމް ކުރައްވާށެވެ.\nއުރީދޫ އިން “އީދު ހަދިޔާ” ގެ ނަމުގައި ހާއްސަ އޮފާއެއް ތައާރަފްކޮށްފައިވަނީ 2020 ވަނަ އަހަރުގައެވެ.


SunOnline: Aamdhanee ah asaru kuri meehunnah 116 million dhookohffi\nމާލޭގެ ބާޒާރު ސަރަހައްދުގެ މަގުތައް -- ސަން ފޮޓޯ/ ފަޔާޒު މޫސާ\nކޮވިޑް19ގެ ސަބަބުން އާމްދަނީއަށާއި ވަޒީފާއަށް އަސަރުކޮށްފައިވާ މީހުންނަށް ސަރުކާރުންދޭ އިންކަމް ސަޕޯޓު އެލަވެންސުގެ ގޮތުގައި 116.1 މިލިއަން ރުފިޔާ ދޫކޮށްފި އެވެ.\nފިނޭންސް މިނިސްޓްރީގެ ތަފާސް ހިސާބުތައް ދައްކާ ގޮތުން މި މަހުގެ 22 ވަނަ ދުވަހުގެ ނިޔަލަށް 10،538 މީހަކަށް އިންކަމް ސަޕޯޓު އެލަވަންސް ދޫކޮށްފައިވެ އެވެ.\nސަރުކާރުން ވަނީ އިންކަމް ސަޕޯޓު އެލަވެންސްގެ ދެވަނަ ބުރެއް ތައާރަފުކޮށް ޖުލައި މަހުން ފެށިގެން ސެޕްޓެމްބަރު މަހާ ހަމައަށް އިންކަމް ސަޕޯޓު އެލަވެންސްގެ ދެވަނަ ބުރު ކުރިއަށް ގެންދަން ނިންމައިފަ އެވެ.\nޖުލައި އަދި އޮގަސްޓުގެ އެލަވެންސަށް އެދުމުގެ މުއްދަތު މިހާރު ހަމަވެފައިވާއިރު ސެޕްޓެމްބަރު މަހުގެ އެލަވެންސަށް އެދުމުގެ މުއްދަތަކީ ސެޕްޓެމްބަރު އެކަކުން އޮކްޓޯބަރު 30 އަށެވެ.\nވީހާ ވެސް ގިނަ ބަޔަކަށް އެލަވެންސް ދިނުމަށް މިހާރު ނިންމާފައި ވަނީ ރާއްޖޭގައި ވަޒީފާ އަދާކުރާ ފަރާތްތަކުގެ ތެރެއިން ކޮވިޑް19 އާ ގުޅިގެން އެބަޔެއްގެ ވަޒީފާއަށް 2019 ޑިސެމްބަރު މަހުގެ ފަހުން އަސަރުކޮށްފައިވާ ފަރާތްތަކުގެ ތެރެއިން އެލަވެންސް ލިބޭ ޝަރުތު ހަމަވާ މީހުންނަށް އެލަވެންސް ދިނުމަށެވެ.\nކޮވިޑް19ގެ ސަބަބުން ވަޒީފާ ގެއްލުނު އަދި އާމްދަނީއަށް އަސަރު ކުރި މީހުންނަށް އިންކަމް ސަޕޯޓް އެލަވަންސް ދޫކުރާ މުއްދަތު މިއަހަރުގެ ޑިސެމްބަރު މަހާ ހަމައަށް އިތުރުކޮށްފައިވާ ކަމަށް ފިނޭންސް މިނިސްޓަރު އިބްރާހިމް އަމީރު ވަނީ މިމަހުގެ ހަތްވަނަ ދުވަހު ވިދާޅުވެފައެވެ.


Ukraine gai Russia in amaaneh nudheyne: Chechenya ge leader Ramzan Kadyrov - vNews.mv\nރަޝިޔާގެ ދަށުގައި އޮންނަ ޒާތީ ވެރިކަމެއްކުރާ ޗެޗްނިއާގެ ލީޑަރު ރަމަޒާން ގަދީރޯވް:\nޔޫކްރެއިންގައި ރަޝިޔާއިން އަމާނެއް ނުދޭނެ: ޗެޗްނިއާގެ ލީޑަރު ގަދީރޯވް\nސައިފް އަޒްހަރު 31 March 2022, 01:33\nޔޫކްރެއިންގައި ރަޝިޔާއިން އަމާން ނުދޭނޭ ކަމަށް، ރަޝިޔާގެ ބާރުގެ ދަށުގައި އޮންނަ، ޒާތީ ވެރިކަމެއްކުރާ އަދި ރަޝިޔާގައި މުސްލިމުންގެ އަޣުލަބިއްޔަތު އޮންނަ ޗެޗްނިއާގެ ނުފޫޒުގަދަ ލީޑަރު ރަމްޒާން ގަދީރޯވް ވިދާޅުވެއްޖެއެވެ.\nނަމަވެސް، ޔޫކްރެއިން ހަނގުރާމައާ ގުޅޭގޮތުން ރަމަޒާން ގަދީރޯވް ދެއްކެވި ވާހަކަތަކާއި، ހަނގުރާމައާ ގުޅޭގޮތުން ރަޝިޔާ ސަރުކާރުގެ އޮފިޝަލުންގެ ރަސްމީ ވާހަކަތަކާ ފުށުއެރުންތަކެއް ހުރިކަން މުހައްލިލުން ފާހަގަ ކުރައްވައެވެ.\nޔޫކްރެއިނާއެކު ބާއްވާ ސުލްހައިގެ ވާހަކަތަކުގައި ރަޝިޔާ ސަރުކާރުގެ ފަރާތުން ބައިވެރިވެ ވަޑައިގަންނަވާ އެންމެ އިސް މަންދޫބު ވްލަޑިމީރް މެޑިންސްކީ އަންގާރަ ދުވަހު ވިދާޅުވެފައި ވަނީ، ކުރިމަތިލުންތައް ކުޑަކުރުމަށްޓަކައި ރަޝިޔާ ސަރުކާރުން ފިޔަވަޅުތަކެއް އަޅަން ފަށާފައިވާ ކަމަށެވެ.\nއެގޮތުން، ޔޫކްރެއިންގެ ވެރިރަށް ކިޔޭވް ވަށާލައިގެން ތިބި ރަޝިޔާ ސިފައިން މަދުކޮށް ދުރަށް ޖައްސަން ފެށުމަކީވެސް އެ ފިޔަވަޅުތަކުގެ ބައެއް ކަމަށް މެޑިންސްކީ ވިދާޅުވިއެވެ.\nރަޝިޔާ ސިފައިން ޔޫކްރެއިނަށް އަރައި އެއްގަމާއި، ވައިގެމަގުން ޔޫކްރެއިނަށް ދޭންފެށި އަސްކަރީ ހަމަލާތަކުގައި ރަޝިޔާ ސިފައިންނަށް މަދަދު ދިނުމުގެ ގޮތުން ޗެޗްނިއާގެ ފައުޖުތަކުންވެސް ބައިވެރިވެއެވެ.\nރަމަޒާން ގަދީރޯވް ކުރިން ހާމަކުރައްވާފައިވާ ވާހަކަތަކަށް ބަލާއިރު، ޗެޗްނިއާގެ ފައުޖުތައް ޔޫކްރެއިންގެ ވެރިރަށް ކިޔޭވާގެ އެތެރެގައާއި، ކިޔޭވްގެ ވަށައިގެންވެސް ހަރަކާތްތެރިވަމުން ގެންދެއެވެ.\nޓެލެގްރާމް މެސެޖެއްގައި ގަދީރޯވް ވިދާޅުވީ، ޔޫކްރެއިންގައި ރަޝިޔާ ސިފައިން ކުރަމުންދާ ހަނގުރާމައާ ގުޅޭގޮތުން ރަޝިޔާ ސަރުކާރުގެ އިސް މަންދޫބު ވްލަޑިމީރް މެޑިންސްކީ ދެއްކެވީ "ކުށް ވާހަކަތަކެއް" ކަމަށެވެ.\nއޭނާ ވިދާޅުވީ، ރަޝިޔާގެ ރައީސް ޕޫޓިން ފެށްޓެވި ހަނގުރާމައެއް، ޔޫކްރެއިންތެރެ މިހާރު އެއޮތް ހާލަތުގައި އޮއްވައި ރަޝިޔާއިން ހުއްޓާލާނެ ކަމަށް ހީކުރުމަކީ ކުށް ހީއެއް ކަމަށެވެ. އެއީ، ހަގީގަތެއް ނޫން ކަމަށެވެ.\nކިޔޭވްގެ ވަށައިގެންވާ ސަރަހައްދުތަކުގައި ތިބި ސިފައިންގެ ފައުޖުތައް ފަހަތަށް ޖައްސަން ނިންމައި ރަޝިޔާއިން ބުނެފައިވަނީ، މިއީ ޔޫކްރެއިނާއެކު ބާއްވާ ސުލްހައިގެ ވާހަކަތަކުގައި "އިތުބާރު" އުފެއްދުމަށް އަޅާ ފިޔަވަޅެއް ކަމަށެވެ.\nނަމަވެސް، ޔޫކްރެއިނާއި، އެމެރިކާ އަދި ހުޅަނގުގެ ގައުމުތަކުން މިކަން ދެކެނީ ޝައްކުގެ ނަޒަރަކުންނެވެ.\nޔޫކްރެއިންގެ ރައީސް ޒެލެންސްކީ ވިދާޅުވީ، އެގައުމަށް ހަމަލާދީ ސުންނާފަތި ކުރަމުންދާ ގައުމަކުން އެގޮތަށް ދައްކާ ވާހަކައަކަށް އިތުބާރު ކުރަންވީ އެއްވެސް ސަބަބެއް ނެތްކަމަށެވެ.\nޔޫކްރެއިންގެ އަސްކަރިއްޔާއިންވެސް ބުނެފައިވަނީ، ކިޔޭވާއި، ޗެރްނިހީވުން ސިފައިން ފަހަތަށް ޖައްސަން ރަޝިޔާއިން ބުނި ބުނުމަށް އިތުބާރު ނުކުރާ ކަމަށެވެ. ރަޝިޔާގެ މަގްސަދަކީ ޔޫކްރެއިން ސިފައިންގެ ފައުޖުތަކަށް އޮޅުވާލުން ކަމަށެވެ.\nއެންމެ ފަހުން ލިބެމުންދާ ރިޕޯޓްތައް ބުނާގޮތުގައި، ރަޝިޔާއިން މިހާރުވަނީ ބައެއް ދިމަދިމާއިން ފައުޖުތައް ފަހަތަށް ޖައްސަން ފަށާފައެވެ.\nތުރުކީގައި ބޭއްވި ވާހަކަތަކުން، ހަނގުރާމަ ވަގުތުން ހުއްޓާލުމަށް އެއްބަސްވުމެއް ނުވެވުނު ނަމަވެސް، ސުލްހަވުމާ ގުޅޭގޮތުން ދެގައުމަށްވެސް މުހިންމު ކުރިއެރުންތަކެއް ހޯދިފައިވާ ކަމަށް ދެފަރާތުގެ މަންދޫބުން ހާމަކުރައްވާފައި ވެއެވެ.\nރަޝިޔާގެ ބޮޑެތި ހުށަހެޅުންތަކަށް އެއްބަސްވާން ތައްޔާރުވެ ޔޫކްރެއިނުންވެސް ގޮތްދޫކުރަން ފަށާފައިވާ ކަމަށް ރިޕޯޓްތައް ބުނެއެވެ.\nރަޝިއާ - ޔޫކްރެއިން ހަނގުރާމަ ދުނިޔެ


Hannaan Lanka in: "MISS VEYEY"\nމަޝްހޫރުލަވަ ކިޔުންތެރިޔާ އަބްދުލްހަންނާން މޫސާ ދީދީ އަދި އޭނާގެ އަނބިކަނބަލުން އައިޝަތު އަލި މަނިކު -- އަވަސް ފޮޓޯ\nލެޖެންޑަރީ ލަވަކިޔުންތެރިޔާ އަބްދުލްހަންނާން މޫސާ ދީދީއަކީ ރާއްޖޭގައި އުފެދުނު އެންމެ ކުޅަދާނަ ލަވަކިޔުންތެރިންގެ ތެރޭގައި ހިމެނޭ ފަންނާނެކެވެ. ދިވެހިންގެތެރޭގައި ވަރަށް ބޮޑަށް މަގުބޫލުކަން ހޯދި އެތަށް ސަތޭކަ ލަވައެއް ހަންނާންގެ ހިތްގައިމު އަޑުން އިވިގެން ގޮސްފައިވާއިރު ދިވެހި މިއުޒިކީ އިންޑިސްޓްރީއަށް އެންމެ ގިނަ ހިދުމަތް ކޮށްދިން ފަންނާނުންގެ އެންމެ ކުރީ ސަފުގައި ހަންނާން ހިމެނޭނެއެވެ.\nއޭނާއަކީ ހަމައެކަނި ކުޅަދާނަ ލަވަކިޔުންތެރިއެއް ނޫނެވެ. އަމިއްލަ ރާގު އުފެއްދުމުގައިވެސް އެއީ އެފަދަ ދެވަނައެއް މިއުޒީޝަނެކެވެ. ޅެންވެރިއެކެވެ. ހަންނާނުގެ އަޑުން އިވިގެން ދިޔަ ބައެއް ލަވަތަކަކީ އޭނާގެ އަމިއްލަ ރާގުތަކަށް އަމިއްލަ ޅެންވެރިކަމުން ފުރާނަ އެޅިގެން އާންމުންނާއި ހަމައަށް އައިސްފައިވާ ލަވަތެކެވެ. އެފަދަ ބައެއް ލަވަތައް އެއީ ވަރަށް ހިޓްވި ލަވަތަކެވެ. ލަވަ ޗާޓްތަކުގެ އެއްވަނާގައި އެތަށް ހަފްތާއެއް ވަންދެން އޮތް ލަވަތަކެވެ.\nމީގެ އަހަރުތަކެއް ކުރިން ލަންކާއަށް ދިރިއުޅުން ބަދަލުކުރި ނަމަވެސް ހަންނާނު ގެންދިޔައީ އޭނާގެ އަޑުން ލަވަތައް ރެކޯޑްކޮށް އާންމުންނާއި ހަމައަށް ގެނެސްދެމުންނެވެ. ނަމަވެސް ދިމާވި ކުއްލި ސިއްހީ މައްސަލަތަކެއްގެ ސަބަބުން ލަވައިގެ މަަސައްކަތް މެދުކެނޑިގެން ދިޔައެވެ. އޭގެ ފަހުން 2018 ވަނަ އަހަރުން ފެށިގެން އަނެއްކާވެސް ހަންނާނުގެ ބައެއް ލަވަތައް ދަނީ އިވެމުންނެވެ.\nދުވަސްތަކެއްގެ މެދުކެނޑުމަކަށް ފަހު މި ފަހަރު ބެލުންތެރިންނަށް ހަންނާނުގެ ލަވައެއް މިވަނީ ފެނިގެން ގޮސްފައެވެ. ނަމަވެސް މިއީ 2015 ވަނަ އަހަރު ރެކޯޑް ކޮށްފައިވާ ލަވައެކެވެ. އެއީ ހަންނާނު ބަލިވުމުގެ ކުރިންނެވެ. މި ލަވައިގެ ވީޑިއޯ މަސައްކަތް ކުރެވި އަލީ ސީޒަންގެ "ލޯބިވެވިއްޖެ" ފިލްމުގެ ބޯނަސް ލަވައެއްގެ ގޮތުގައި ބެލުންތެރިންނަށް މިވަނީ ދައްކާލާފައެވެ. ދުވަސްތަކަކަށް ފަހު ހަންނާނުގެ ހިތްގައިމު ލަވައެއް އަޑުއަހާލަން ލިބުމަކީ ފޭނުންނަށް ލިބުނު އުފަލެކެވެ.\nލަވައިގައި ހަރަކާތްތެރިވަނީ އަލީ ސީޒަންގެ އިތުރުން އާއިޝަތު އަލީ އެވެ. ޑައިރެކްޓަރަކީ ހުސައިން މުނައްވަރު (ކިޑް) އެވެ.\nއަވަސްއާ ވާހަކަ ދައްކަމުން ހަންނާނު ބުނީ މީގެ އަހަރުތަކެއް ކުރިން ރެކޯޑް ކުރެވި މާބޮޑަށް އާންމުނުވެ އޮތް "މިސްވެޔޭ" ލަވައިގެ ވީޑިއޯއާއެކު ބެލުންތެރިންނަށް ގެނެސްދިނުމުގެ ފުރުސަތު ލިބުމަކީ ބޮޑު އުފަލެއް ކަމަށެވެ. ލަވަ ބެލުންތެރިންނާއި ހަމައަށް ގެނެސްދިނުމުގައި މެދުވެރިވި "ލޯބިވެވިއްޖެ" ޓީމުގެ މަސައްކަތަށް ހަންނާނު ޝުކުރުވެރިވެއެވެ. ހާއްސަކޮށް ޑައިރެކްޓަރު އަލީ ސީޒަން އަދި ފިލްމުގެ ދެ ޕްރޮޑިއުސަރުން ކަމަށްވާ ޝާނީޒް އަލީ އާއި ސީޒަންގެ އަންހެނުން ޝަނާޒް އަށެވެ.\nހަންނާނު މިހާރުވެސް ވަނީ ތިރީހާ ގާތްކުރާ އަދަދަކަށް އަމިއްލަ ރާގު ތައްޔާރުކޮށްފައެވެ. ނަމަވެސް އެ ލަވަތައް ބެލުންތެރިންނާއި ހަމަައަށް ގެނައުމަށް ކުރަން ޖެހޭ މަސައްކަތް ގިނައެވެ. އޭނާ ބޭނުންވަނީ ކޮންމެ ލަވައެއްވެސް ވީޑިއޯ ތައްޔާރު ކުރުމަށްފަހު ބެލުންތެރިންނާ ހަމައަށް ގެނެސް ދިނުމަށެވެ.\n"މިވަގުތު ކަންކަން މި ހުރި ގޮތުން ބައެއް ލަސްތައް މިވަނީ. މިދިޔަ ލޮކްޑަައުންގެ ތެރޭގައިވެސް އޮނަތިރީސް ރާގު ހެދިއްޖެ. ޅެން ހެދިއްޖެ. ލަވައިގެ މަސައްކަތް ކުރެވިއްޖެ. ނަމަވެސް ބެލުންތެރިންނާ ހަމައަށް ގެނެވޭނީ ވީޑިއޯގެ މަސައްކަތް ނިމުމުން ދެއްތޯ،" ލަންކާގައި ހުރެ ފޯނުން ވާހަކަ ދައްކަމުން ހަންނާނު ވިދާޅުވިއެވެ.\nސީޒަންގެ "ލޯބިވެވިއްޖެ" ފިލްމުގައި ހަރަކާތްތެރިވާ ތަރިންގެ ތެރޭގައި އަލީ އާޒިމް (ދޮންއައްޔަ) އަބްދުﷲ ޝާފިއު (ފުބޫ) އަހުމަދު ނިމާލް، އިރުފާނާ އިބްރާހިމް (އިރޫ)، މަރިޔަމް އައްޒަ، އަހުމަދު އީސަ (އާނަންދު)، މަރިޔަމް ރިޝްފާ އަދި އަލީ ސީޒަން ހިމެނެއެވެ. "ލޯބިވެވިއްޖެ" ގެ ހުރިހާ މަންޒަރެއްހެން ވަނީ ނަގާ ނިމިފަ އެވެ. އެ ފިލްމު ޝޫޓްކޮށްފައި ވަނީ ގދ. ތިނަދޫ، މާލެ އަދި ސްރީލަންކާގަ އެވެ.


Muzaaharaa in hayyaru kuri meehun joorimanaakoh dhookohlaifi - vNews.mv\nމުޒާހަރާއިން ހައްޔަރުކުރި މީހުން ޖޫރިމަނާކޮށް، ދޫކޮށްލައިފި\nމަރްޔަމް ލީން 28 April 2021, 12:04\nރޭ އިދިކޮޅު ކޯލިޝަނުން ކުރި މުޒާހަރާއިން ހައްޔަރުކުރި މީހުން ޖޫރިމަނާކުރުމަށްފަހު ދޫކޮށްލައިފިއެވެ.\n"ދޭތިން އެކައްޗަށް" މި ނަމުގައި އިދިކޮޅު ކޯލިޝަނުން ކުރި މުޒާހަރާއިން9މީހަކު ވަނީ ހައްޔަރުކޮށްފައެވެ.\nމި ނުވަ މީހުންވެސް ހެލްތު ޕްރޮޓެކްޝަން އޭޖެންސީގެ އުސޫލުތަކާއި ހިލާފުވެގެން ކަމަށްބުނެ 1000 ރުފިޔާއިން ވަނީ ޖޫރިމަނާކޮށްފައެވެ.\nއިދިކޮޅުން ރޭ މުޒާހަރާކޮށްފައިވަނީ ޖަލުގައި ފަސް އަހަރު ދުވަހުގެ ޖަލު ހުކުމެއް ތަންފީޒު ކުރައްވަމުން ގެންދަވާ ކުރީގެ ރައީސް އަބްދުﷲ ޔާމީން ރަމަޟާން މަހަށް ގެއަށް ބަދަލުކުރާނެ ކަމަށް ސަރުކާރުން ބުނުމަށްފަހު އަދިވެސް އެކަން ކޮށްފައި ނުވާތީއެވެ.\nރޭގެ މުޒާހަރާގައި ފުލުހުން ވަނީ ބާރުގެ ބޭނުންވެސް ކޮށްފައެެވެ.\nރައީސް ޔާމީން ގެއަށް ބަދަލުކުރުމުގެ މަޝްވަރާތައް ކުރަމުންދާކަމަށް މޯލްޑިވްސް ކަރެެކްޝަނަލް ސާވިސްއިން މީގެކުރިން ވަނީ ބުނެފައެވެ. އެހެންނަމަވެސް މަރަޟާން މަހުގެ ފުރަތަމަ 10 އެއް ނިމިގެން ދިޔަ އިރުވެސް ރައީސް ޔާމީން ގެއަށް ބަދަލުކޮށްފައި ނުވާތީ އިދިކޮޅުން އަންނަނީ ކަންބޮޑުވުން ފާޅުކުރަމުންނެވެ.